
A Közgyűlés 17 fő képviselő jelenlétében 09 óra 13 perckor megkezdte munkáját. 


Dr. Nemény András polgármester: Köszöntöm a tisztelt Képviselőket, Szombathely város közvéleményét, júniusi közgyűlést megnyitom, megállapítom, hogy határozatképesek vagyunk. De megkérem azokat a képviselőket, akik még nem nyomták be a jelenléti gombot, azt tegyék meg, köszönöm, most már valamennyien, akik itt vagyunk, megtettük ezt. Ágh Ernő képviselő úr fog hiányozni igazoltan, jelezte előre, még a tegnapi nap folyamán, beszéltem is vele. A napirendi pontokra való rátérés előtt ismét szomorú kötelezettségemnek kell eleget tennem. Az elmúlt időszakban is több olyan volt szombathelyi, vagy Szombathelyhez kötődő ember veszítette életét, aki nagyon fontos volt a város számára. Elsőként mondanám azt az embert, akit személyesen is nagyon jól ismertem, Heigl Istvánt, hiszen matematika tanárom volt, de még édesapámnak is a Nagy Lajos Gimnáziumban. De nemcsak a Nagy Lajos Gimnáziumban, hanem a Premontrei Gimnáziumban is tanított és nagyon-nagyon sok diákot, generációkat vezetett nemcsak a matematika rejtelmeibe, hanem az életnek az értékei felé vitte minden megnyilatkozásával. És egyben Szombathely Megyei Jogú Városnak négy cikluson keresztül volt a képviselője Heigl István tanár úr, nagyon sokat tanultunk tőle valamennyien. Az én tudomásom szerint még az előző, kettővel ezelőtti polgármestert, Ipkovich Györgyöt is egyébként tanította, sok beszédében el is mondta ezt polgármester úr. Egy egészen kiváló ember volt, erkölcsi zsinórmérték, azt hiszem, hogy az akkori testületeknek is, és szakmailag pedig a munkája az nem középiskolai fokú, hanem annál magasabb szintű tudományt és tudást adott át. Azok, akik pedig a matematika iránt különösen érdeklődtek, azok egészen biztos, hogy szárnyakat kaptak az ő munkája alapján. Közéleti tevékenységét is, és az iskoláért végzett tevékenységét is most meg kell említeni, hiszen így teljes az ő élete, 90. születésnapján volt lehetőségem még felköszönteni, egy nagyszerű embert vesztettünk el a személyében. Őrá is fogunk emlékezni most, de emlékezünk Gerencsér Tiborra, aki a Vas Megyei Labdarúgó Szövetségnek volt a tagja, ő is egy kiváló sportszervező volt, Szombathely Sportjáért Életmű-díjas és Pünkösdy Csaba-díjas is. Nevéhez fűződik a Szilveszter Labdarúgó Kupa elindítása, és hát igazából a 80 fős kispályás labdarúgó bajnokság évenkénti megszervezése, ami nagyon sok embernek ad sportolási lehetőséget és örömöt, az is az ő védő szárnyai alatt ment, hiszen főtitkári teendőket is ellátott a Vas Megyei Labdarúgó Szövetségnél. És egy másik sporthoz kötődő ember, aki ugyan nem szombathelyi születésű, de Szombathelyért nagyon sokat tett, Mihalecz István, volt labdarúgó edző, aki 105 mérkőzésen vezette a labdarúgó csapatunkat. És ami talán ennél is még fontosabb, hogy amikor nehéz időszak volt, akkor is egyből lehetett rá számítani, idejött, és folytatta a vezetőedzői tevékenységét, ezt nem felejtik el sem a szurkolók, sem a város. Ők tehát a veszteségeink, rájuk emlékezünk most.

A teremben egyperces néma felállással emlékeznek a közelmúltban elhunytak emlékére. 

Dr. Nemény András polgármester: Köszönöm! Most pedig rátérünk a napirend tárgyalására, a napirendi pontok tárgyalásával kezdjük. Megkérdezem, hogy van-e a kiküldött napirendi pontokhoz képest bármilyen más javaslat? Jelentkezőt nem látok, a vitát lezárom, akkor szavazunk. 
Megállapítom, hogy a testület 14 igen, 0 nem, 3 tartózkodással – 1 képviselő távol van – elfogadta a javaslatot és a következő határozatot hozta:

180/2026. (VI. 18.) Kgy. sz. határozat

A Közgyűlés a 2026. június 18-i ülés napirendjét az alábbiak szerint fogadta el:


I.
NYILVÁNOS ÜLÉS

1./	Beszámoló az előző Közgyűlés óta eltelt időszak fontosabb eseményeiről és a polgármester átruházott hatáskörben hozott döntéseiről
Előadó:        	Dr. Nemény András polgármester

2./	Javaslat a helyi közösségi közlekedést érintő döntés meghozatalára
Előadók:        	Dr. Nemény András polgármester
			Horváth Soma alpolgármester
Meghívottak:	Szlávik Gábor, a Blaguss Agora Hungary Kft. ügyvezető igazgatója
Tóth Gergely, a Blaguss Agora Hungary Kft. szombathelyi kirendeltségvezetője

3./	Javaslat közlekedési infrastruktúra és egyéb fejlesztésekkel kapcsolatos döntések meghozatalára
Előadók:        	Dr. Nemény András polgármester
			Dr. Horváth Attila alpolgármester
			Horváth Soma alpolgármester

4./	Javaslat Szombathely Megyei Jogú Város Önkormányzata tulajdonában lévő gazdasági társaságokkal kapcsolatos döntések meghozatalára
Előadók: 	Dr. Nemény András polgármester
			Dr. Horváth Attila alpolgármester  
   	              Dr. László Győző alpolgármester                  
              Meghívottak: 	Kovács Cecília, a SZOVA NZrt. vezérigazgatója, a Szombathelyi Sportközpont és Sportiskola NKft. ügyvezető igazgatója, a SZOVA Szállodaüzemeltető Kft. ügyvezető igazgatója
                                          	Gábor Máté, a FALCO KC Kft. ügyvezető igazgatója

5./	Javaslat a közterület használatának szabályairól szóló 2/2011. (I.31.) önkormányzati rendelet módosítására 
Előadók:        	Dr. Nemény András polgármester
			Horváth Soma alpolgármester
			Dr. Károlyi Ákos jegyző
              
6./	Tájékoztató a lejárt határidejű közgyűlési határozatok végrehajtásáról
	Előadó: 	Dr. Károlyi Ákos jegyző
                   
7./	Jegyzői tájékoztató a Polgármesteri Hivatal törvényességi és hatósági munkájáról, a Hivatal tevékenységéről
	Előadó:		Dr. Károlyi Ákos jegyző



II.
ZÁRT  ÜLÉS

8./	Javaslat az „Idősek az idősekért-díj” adományozására
Előadók:        	Dr. Nemény András polgármester
			Dr. László Győző alpolgármester

	
Felelős: 	Dr. Nemény András polgármester

Határidő:		azonnal

[bookmark: _Hlk219379414]Előadó:        	Dr. Nemény András polgármester

Dr. Nemény András polgármester: Az első napirendre térünk rá. Itt nagyon röviden mondanék egy bevezetőt. Először is nagy szeretettel köszöntöm Rápli Róbert országgyűlési képviselő urat, aki most már nem az első alkalommal tisztelt meg, most már a harmadik alkalommal tisztelt meg minket, ami egy nagyon fontos, és jó dolog. Nekünk is nagyon fontos a közvetlen kapcsolat, és szerintem a szombathelyieknek is fontos az, hogy lássák, hogy az országgyűlési képviselő együtt lélegzik az önkormányzattal is, nemcsak úgy általában a várossal. És hát van sok olyan közös nehézségünk és témánk, amivel együtt küzdünk, hát ez kiemelten az azbeszthelyzet, hiszen ahogyan minket is, őt is folyamatosan terhelik, hát terhelik, ez a dolgunk, de hogy kérdésekkel és nehéz kérdésekkel, amikre remélhetőleg előbb-utóbb már majd választ is tudunk adni. Nyilván mindennek megvan a maga ideje. Egy ilyen horderejű kérdésben a döntés meghozása nem könnyű, és nem egyik napról a másikra lesz, de az én tudásom szerint ez most már a közeljövőben meg fog történni, a szakmai előkészítés a végére ér, és kapunk egy iránymutatást, ami alapján nemcsak mi, hanem a többi város is dolgozni tud. Hogy mi addig mit tudunk tenni, hogy az ideiglenes intézkedéseket, hiszen ez is volt a kérés, ezt folyamatosan végezzük. A nehézség az, hogy az időjárás sokszor közbeszól. A kalcium-kloridos locsolás, amit nagyon sok területre rendeltünk meg, ugye sok helyen már el is végeztük, de még sokkal több területen folyamatban van, szombathelyi érintett utcákon is, és külön még az Olad-Platónak azon területein, ahol még ez nem történt meg, az azért nem tudott megtörténni, mert az esőzések ezt megakadályozzák, hiszen értelmetlen sok pénzért kalcium-kloridot venni, és nem is szabad locsolni esőzések közben és utána 1-2 nappal az utakra, tehát próbálnak olyan időpontot eltalálni a cég képviselőik, akik végzik ezt a munkát, amikor ennek van értelme. Az én információm szerint a mai nap során a locsolás elindult, ezt az elmúlt napok esőzései nem tették lehetővé, és ha ilyen időjárás marad, ugye ők hétvégén is dolgoznak, akkor a következő napokban a most megrendelt adag az kiszórásra, locsolásra kerül. Tehát az Olad-Platónak is azok a részei, amik még most a következő területben érintettek lesznek, amik még nem voltak érintve kalcium-kloriddal locsolással, és sok olyan utca, nézek Tóth Kálmánra, mert az ő körzete a leginkább érintett, Oroszlán utca és még más utcák, amiknek az ígérete már megvolt, csak emiatt nem tudtuk eddig megtenni. Úgyhogy ez is folyamatban van, és ha megkapjuk a végső döntésről a tájékoztatást, akkor természetesen, ami abban fog szerepelni, azt fogjuk elvégezni, ahhoz fogunk alkalmazkodni. Itt nem lehet külön utakat járni, mert ez egy annál sokkal összetettebb dolog, azok a városok, akik valamiben előre mentek, nem biztos, hogy úgy tették, ahogy azt szakszerűen lehet tenni, például akik mondjuk fellapátolták az érintett köveket, és úgy próbáltak ráhúzni betonréteget, azok biztos, hogy nem úgy jártak el, mint ahogy mondjuk a Greenpeace ajánlásában ez van. Hogyha a kormány ajánlása mondjuk a Greenpeace-szel meg fog egyezni, vagy az utasítása, akkor nyilván aszerint fogunk eljárni, mert nemcsak az számít, hogy biztonságos legyen utána, hanem az is, hogy a munkálatok közben is biztonságos legyen azoknak is, akik a munkát végzik, és hát nyilván azoknak is, akik a környéken laknak. Nem szabad nagyobb kárt okozni azzal, amit csinálunk, mint ami célt szeretnénk elérni, hogy a kárt mentesítsük. Úgyhogy jelen pillanatban az azbeszthelyzetről ennyit tudok mondani, persze rengeteg kérdést kapunk, rengeteg türelmetlen ember van már, ami érthető is, hiszen mindenki, aki egy ilyen környezetben él, az várja, hogy legyen döntés. De ez nem egy Szombathely specifikus dolog, ez nem is csak itt a környékünket, az egész Nyugat-Magyarországot érintheti, sőt, még távolabb is kerülhetett ebből az azbesztes kőből, úgyhogy a kormány dolgozik, a döntés megszületik, mi pedig végre fogjuk hajtani, méghozzá azonnal. A mostani közgyűlésen lesz egy nagyon komoly útfelújítási program, erről most nem szeretnék beszámolni, mert már megtettem sajtótájékoztatón és majd a napirendi pontnál is tehetjük, de ez a jó része, hogyha valamit akarok mondani, hiszen ez egy 750 millió Ft-os saját forrásból történő útfejlesztés, sok utat érint. És amit még szerettem volna itt a napirend előtti, vagy az első, nem is napirend, csak az első napirendnél első megszólalóként hozzátenni, az az óriási köszönet Geszler Mária Garzuly, Szombathely Megyei Jogú Város díszpolgára és egy kiváló Kossuth-díjas keramikus művész, aki újabb felajánlást tett a műtárgyaiból Szombathely városa részére. És persze ezt mi nagy szeretettel és örömmel fogadjuk, és óriási köszönetet szeretnénk mondani a kiváló művésznek, aki most nem tud itt lenni, mert külföldön van, Belgiumban van, de mindenkit üdvözöl, és amit a városnak eddig adott, és ad továbbra is, mindig nagyon nagy szeretettel adja, hiszen ő szombathelyinek vallja magát. Úgyhogy így indulunk neki ennek a két közgyűlés közötti beszámolónak a tárgyalásának. És hogyha lesz közben kérdés, akkor szívesen válaszolunk, itt van képviselő úr is, ha olyasmi van, akkor nyilván ő is megteszi ezt. Megadom a szót Czeglédy Csaba elnök úrnak. 

Dr. Czeglédy Csaba a Szociális és Lakás Bizottság elnöke: Tisztelt Polgármester Úr! Tisztelt Közgyűlés! A mai közgyűlésünk szerény napirendi pont száma is, és anyag mennyisége is jól mutatja, hogy hova jutott az önkormányzatiság a Fidesznek köszönhetően az elmúlt 16 évben. Az önkormányzatok jogai, így a mi önkormányzatunk jogai is gyakorlatilag évről-évre csorbításra kerültek, gyakorlatilag két érdemi napirendi pontunk van a mai közgyűlésen. Úgyhogy ezért is kérdezem polgármester urat, hogy sikerült-e Rápli úrral beszélnie arról, hogy mikor fogjuk visszakapni legalább első lépésben az általános iskoláinkat? De hát, természetesen itt van Rápli úr, hogyha ön el tudja mondani a szombathelyi nyilvánosságnak, akkor azt nyilván megköszönnénk. Egyik legfontosabb ígérete volt, hogy az önkormányzatok visszavehetik az iskoláikat, én azt gondolom, hogy első lépésben, ennek jövőre az általános iskolák vonatkozásában mindenképpen meg kell valósulnia. A másik pedig, hogy ugye van egy kényszerpálya, amin az önkormányzatunk mozog, a pénztelenség, illetve egy csomó minden miatt ugye ezért koncepciók, tervek nem születnek, de én azt gondolom, hogy mivel a jövőre készülünk, és az önkormányzatunk önmagában 36 éves, a város ugye lassan már 2000 éves, tehát azt gondolom, hogy fontos dolog, hogy terveket szüljünk, és majd ezeket a terveket, ha meg lehet valósítani, akkor valósítsuk meg. Úgyhogy én azt kérem a városvezetéstől, hogy kezdjünk el olyan ügyekkel foglalkozni, mint például a Kőszegi utca VAOSZ-udvartól való lezárása, hogy bővítsük a gyalogos övezetet, ugyanezen gyalogosövezet kibővítése érdekében zárjuk le itt a Városháza, és a Rákóczi utcának a körforgalomig tartó részét. Nézzük meg, hogy mennyivel lehetne a forgalmi helyzeten javítani, hogyha a Thököly felől, ha megyünk a Kiskar utca felé, ahol ugye bevásárlóközpont épült volna, de üres a telek, annak a szélső sávjának a megvásárlásával kétsávosítani azt az utat. Ezzel gyakorlatilag a forgalmi nehézségeket csökkentenénk. Nyilván ez is pénzbe kerül, de ez is egy folyamat, amit el kell indítanunk. Azt mindegyikünk tudja, hogy 4 óra után milyen dugók vannak a Thökölyben. Az Óperint utca felé való elfordulást, illetve gyakorlatilag a közlekedést megkönnyítené, hogyha ott kétsávossá válna a forgalom. Illetve nézzük meg, vizsgáljuk meg, hogy mi lenne, hogyha lenne nyaranta egy ilyen kiülős, picit halk zenés, iszogatós Food Truck-es kis strandunk, a strandot ilyen macskakörmösen mondom, a Perint-partján, nekem ötlethelyszínem is lenne rá. Egy olyan plusz hely, ahová egyébként a fiatalok, illetve a kevésbé fiatalok is, amikor el akarnak otthonról szabadulni, ott lehetnek. Egyre melegebbek lesznek a nyaraink, én azt gondolom, hogy az árvíz elleni védekezések, illetve ezek a szabályozások, bár ugye még hiányzik egy víztározónk Sé és Szombathely között, ezek azért lehetővé teszik olyan jellegű tervek megvalósítását is, ugye volt régen kvázi strandunk a Perint mellett, Budapesten is a Duna különböző holtágainál nagyon szuper ilyen kiülős helyek valósultak meg. Én azt gondolom, hogy ez is egy kis újdonság lenne. Nem ezek a legfontosabb dolgok, de én azt gondolom, hogy ezekkel az ügyekkel foglalkoznunk kellene, hogy városunk még élhetőbbé, és még jobbá váljon. De ha megnézzük önmagában ezek nem nagy költségek, nyilván ezek feszültségeket szülnek, egyeztetéseket igényelnek, csak neki kellene állnunk ezekkel az ügyekkel foglalkozni. Nem csak sodródni, nemcsak az a dolgunk, hogy üzemeltessük a várost, hanem az is a dolgunk, hogy terveket szőjünk. A másik pedig, hogy 2034-ben, ha jól mondom fejből, vagy 2037-ben 2000 éves lesz a városunk. Nincs pontos időpont, hogy a városunkat mikor alapították, de a Romkert átadását a város 1900. születésnapjának a dátumára igazították. Én azt gondolom, hogyha a városban valami nagyszabású fejlesztéseket kellene végrehajtanunk, akkor el kellene kezdeni foglalkozni azokkal a tervekkel, hogy ha lesz ennek egyébként kormányzati támogatása, akkor mik azok a nagy fejlesztések, amelyeket egyébként annak apropóján, hogy 2000 éves lesz Szombathely, ugye legrégebbi magyar lakott város, ezeket megvalósítsuk. Erre lehet egyébként, hogy a felkészülést már most késő elkezdeni, de én azt gondolom polgármester úr, hogy akár egy munkacsoport felállításával, akár a Tóth Kálmán által vezetett bizottság albizottságaként, természetesen tiszteletdíj nélkül el kellene kezdeni a szombathelyi polgároktól begyűjteni ezeket az ötleteket, hátha lesz egyébként kormányzati forrás arra, hogy a városunk komoly, és a város életét akár több száz évre meghatározó infrastrukturális fejlesztéseket hajtson végre, olyanokat, amiket egyébként szeretnénk, csak egyébként még nem volt rá forrás. Úgyhogy én örülnék, hogyha ezekkel elkezdenénk foglalkozni, nyilván nem most feltétlen nyár elején, június közepén kell ezeket megkezdenünk, de sok olyan kisebb és nagyobb dolog van, amivel foglalkoznunk kell, hogy a város az város legyen, és ne álljunk meg a városunk fejlesztésében és a tervek megvalósításában. 

Dr. Nemény András polgármester: Köszönöm szépen elnök úr! Bár országgyűlési képviselő urat is megszólította, ha akar, természetesen bármire válaszolhat, oktatás-ügyben most fel is szólalt a Parlamentben. Viszont az önkormányzati minisztériumban való egyeztetésen én vettem részt a Megyei Jogú Városok Szövetségének társelnökeként, a beszámolóban is szerepel, hogy találkoztam miniszter asszonnyal, ez egy bemutatkozó találkozó volt, de az önkormányzati szövetségeknek nagyon konkrét kialakult véleménye van arról, hogy milyen irányba kellene változtatni az önkormányzatiságon úgy általában. Hát volt jó sok évünk hozzá, hogy ezt kidolgozzuk, 16 éven keresztül csak egyre rosszabb helyzetbe kerültek az önkormányzatok, és bár az utolsó évben voltak tárgyalások a miniszter úrral szövetségi szinten is, de sose kapott olyan erőt a minisztérium, hogy ezek valójában végig tudjanak menni, mindig csak a következő, vagy az azutáni évekre volt téve a célfüggvény, hogy majd mikor tud mindez megvalósulni. Mindez azért is volt, mert a minisztériumnak nem volt pénzügyi jogköre, ezt maga a miniszter mondta el, hogy lobbizzunk a minisztériumért, hogy sikeres tudjon lenni egyébként, ez történt a valóságban is, merthogy bármit is mondott a miniszter, a pénzügyminisztériumnál nem volt meg a másik lába, márpedig, ha önkormányzati rendszer változtatásról beszélünk, akkor az nem tud források nélkül történni. Ez a kérdés most is, hogy az átalakítás mit fog jelenteni, milyen forrás átcsoportosítást jelent. Mi a Megyei Jogú Városok Szövetségeként vettünk részt, azóta ott tisztújítás is lett, én megmaradtam társelnöki pozícióban, amiért köszönet, mert 25 város szavazott meg, mindenki egyébként, Győr is, aki nem kilépett, hanem nem vesz részt, nem is felfüggesztés a jó szó, hanem nem vesz részt aktívan a munkában, bár egyébként a polgármester úr amúgy az ülésen utána is részt vett, hogy ezt bejelentette, és javaslatai is voltak. Tehát ilyen szempontból szerintem sok minden nem fog ebben változni, de ő maga is egyébként támogatott, és nagyon jó viszonyban is vagyunk a polgármester úrral, mindig nagyon hasznos javaslatai vannak. Tehát, amikor tárgyaltunk miniszter asszonnyal, akkor ez tényleg csak arról szólt még, hogy legyen egy kapcsolatfelvétel. De az az ígéret, hogy még a hónap végéig, most már nincs olyan sok idő hátra, lesz egy újabb találkozó, amikor meg majd érdemben tudunk beszélni mindenről. Ezért aztán a Megyei Jogú Városok Szövetsége készít is egy javaslatot, választottunk egy új hattagú elnökséget, éppen tegnap írtam hozzá a saját gondolataimat az alap előterjesztett, a jegyzői kollégium által előterjesztett javaslatcsomaghoz, amiben egyébként benne van az általános iskolák, általában az oktatásnak a visszavétele. Nyilván úgy, hogy tárgyalásos alapon, a finanszírozás hozzátételével is, hiszen az önkormányzatok tudnak több feladatot vállalni, vannak olyan dolgok, amik az én meggyőződésem szerint jobb helyen vannak az önkormányzatoknál. Van erre tapasztalatunk is, hiszen korábban ez így volt. Az oktatás kimondottan egy ilyen terület tud lenni. Az átvételnek persze lehetnek fokozatai, azt is meg lehet mondani, hogy melyik település, aki ezt elbírja, tehát egy megyei jogú városnak el kell bírnia az alapfokú oktatás átvételét, hiszen látjuk, hogy az óvodáink a mi kezünkben vannak, és az nagyon jól működik, és egyébként a középfokú oktatást is. De lehet, hogy ezt lépésenként kell megtenni. És lehetnek olyan kistelepülések, akik azt mondják, hogy ők nem érik fel ezt szakmailag és nem tudják ezt megcsinálni, tehát nem feltétlenül kell egy kötelező dolognak lennie. De hogy változtatni kell rajta, az egészen biztos. Mint ahogy az építéshatósági jogköröknek a visszavétele, és azt gondolom, hogy az egyik legfontosabb dolog, hogy az önkormányzatokhoz kell, hogy kerüljön, mert látjuk, hogy mi a következménye annak, látjuk az Olad-Platónál is például, hogy ha nem nálunk vannak ezek a jogkörök, mert ha nálunk lettek volna, akkor ez a helyzet nem tudott volna előállni, mert mi nem adtunk volna ki így engedélyeket, így most nem lenne ott annyi család ilyen nehéz helyzetben. És még számtalan példát tudnék mondani az építéshatósági jogköröknél, hogy jobb helyen van nálunk, mint egyébként az állami rendszerben, remélhetőleg itt is lesznek komoly átalakítások. Hogy mitől város a város? Hát persze nagyon sok mindent lehet és kell is majd csinálni, ha stabilizáltuk a forrásainkat, ettől még elő lehet készíteni dolgokat, ezért indultunk el az Európa Kulturális Fővárosa projektben, mert kell valami nagyobb átfogó dolog, aminek a részeként lehet mindezt megvalósítani, ezért mentünk el Veszprémbe, ezért néztük meg, hogy ők mit tudtak beletenni egy ilyen projektbe. De azért hozzá kell tenni, hogy ehhez óriási állami támogatás kell. Tehát Veszprém 72 milliárd Forintnyi állami támogatást kapott csak a város, és még az egyházi rész is kapott vagy 60 milliárd Ft támogatást felújításra. És ennek csak nagyon kicsi része volt, ami a város költségvetéséből került be, és nagyon kicsi része volt egyébként, amelyik az uniósból került be. De az uniós brand, meg az, hogy valakit kineveznek Európa Kulturális Fővárosának, az kötelezi nemcsak azt, aki elnyerte, hanem a mindenkori magyar kormányt is. Tehát mi erre próbálunk játszani, hogy kihasználva ezt az évfordulót, amit mondott egyébként elnök úr is, valami új alapokra helyezve, programokat is csinálva hozzá, közösségépítésbe, ami belefér, próbáljuk összerakni. Ilyen projekt például a KEHOP Plusz, nem tudom arról mennyit tud az elnök úr, de a KEHOP Plusz, jelentkezett is Németh Ákos, akkor nem fogom elvenni a kenyerét, de pont erről szól, amit a képviselő úr mondott, legalábbis erről is szól, hiszen ez egy nagyon fontos dolog környezetvédelmi szempontból is, de szeretnénk úgy megvalósítani, hogy az ott élők is megéljék ezt pozitívumként, és legyen benne olyan rész is, ami újdonság, és akár mondjuk pont a fiatalok számára lehet egy lehetőség olyan célokra, mint amit a képviselő úr is, elnök úr is mondott. Ez egy közel 2 milliárdos projekt, beadtuk a pályázatot, nem ültünk a babérjainkon, hanem valójában előkészítettük, megcsináltuk, leadtuk, hát az, hogy pont a kormányváltás előtt lett volna az elbírálás, most egy átmeneti időszak van, nyilván nehezebben látjuk, hogy ezzel mi történik, de itt van képviselő úr is, és ha ez egy szakmailag jó javaslat, márpedig úgy tűnik, akkor jó esélyünk van rá, hogy ebben fogunk tudni továbbmenni. Az biztos, hogy nem most adjuk be, hanem ez már egy hosszú, majd elmondja tanácsnok úr, hogy milyen hosszú előkészítő munka. Mint ahogy a TOP Plusz projekt is egy folyamatos munkát jelentett az elmúlt években. Ez 14 milliárd és nemcsak az útfelújítási része, ennek van intézmény része, és egyéb más része is, létrehozási része. Ez is egy minőségbeli változás lesz. Az emberek persze az utakat fogják megérezni, 9,2 milliárd Forintnyi útfelújításról beszélünk. Itt talán volt egy anyagom erről, hogy hány utcát jelent, igen, ez 40 útnak, de komoly utaknak és hidaknak is benne a felújítását jelenti, kerékpárutakkal, játszóterekkel, nagyon sok mindennel, parkolókkal. Úgyhogy az pedig egy infrastrukturális minőségi változást fog hozni. És az, mivel kormánygarancia van rá, és mivel az uniós forrásokat most már haza tudja hozni a kormány, ezért azt gondolom, hogy finanszírozási kérdés sem lehet belőle, a folyamat nem fog megállni az én reményeim szerint. Most a tervező kiválasztásának a közbeszerzése zajlik, ha az megtörténik, akkor a kivitelező kiválasztása fog megtörténni, és jövő májusban, hogyha minden időpont tartva lesz, akkor elindul ez a 9,2 milliárd Forintnyi útfelújítás. Vagy mint a 2 milliárd Ft értékű közútfejlesztés, amit ugye sikerült még az előző kormánnyal letárgyalni, és ami már most folyamatban van, 9 gyalogátkelőhellyel együtt. Tehát nagyon sok minden történik, és persze akárhány útfelújítást is csinálunk, mindig lesz majd az, hogy miért nem még a mellette lévő kettő, három, négy, öt utcát. Az a célunk, hogy ezek mellett az uniós, a közutas, és a mostani hazai, saját, városi forrásból felújítandó utak mellé minden évben hozzátesszük jó pár, legalább ilyen nagyságrendűt szeretnénk, saját felújítási utat, az pedig már nagyon-nagyon sok lesz már így összességében. Azok a minőségbeli különbséget jelentő projektek, amikről most beszélünk, projektként mondom, de talán ez nem is projekt, hogy mondjuk utcákat lezárni, vagy változtatni, azokat nagyon át kell gondolni közlekedési szempontból is, hogy az mit jelent. Mert én meg nem mondom, hogyha lezárjuk a Rákóczi úti körforgalmat, vagy a Thököly-Rákóczi kereszteződésében lévő körforgalmat, akkor az a közlekedést mennyire segíti. Lehet, hogy ez egy jó dolog, mert látjuk a rendezvényeinken, nyáron, amikor ilyen programjaink vannak, akkor ez egy jó hangulatú rész tud lenni, és jó lenne, ha ez állandóan tudna így lenni, hiszen ott azért nem egy lakott rész, tehát ennek van abszolút létjogosultsága. Meg kell nézni, hogy ez egy egész évben élhető dolog lehet, vagy időszakosan lehet ilyent csinálni, vagy milyen következményekkel jár, ezekkel el tudjuk kezdeni ezeket a vizsgálatokat, ahogy a többinek is, amit mondott egyébként a képviselő úr. Tóth Kálmán bizottsága szerintem áll rendelkezésére ilyen koncepcióterveknek a kidolgozására, úgyhogy köszönjük az ezzel kapcsolatos javaslatokat is. Egyelőre most ennyi volt bennem és ügyrendben kért szót elnök úr.

Dr. Czeglédy Csaba a Szociális és Lakás Bizottság elnöke (ügyrendi hozzászólás): Nehogy rossz dátum szerepeljen a fejekben, tehát ugye 1943-ban volt a Romkert megnyitása, az 1900. születésnapon, tehát akkor gyakorlatilag 43, az a céldátum, amit a korábbi városvezetés meghatározott, úgyhogy azt hiszem 37-et mondtam, ne legyen ennyire korai, szinte lehetetlen vállalás, a 43 pont jó, hogy nagyon komoly infrastrukturális beruházásokat végrehajtsunk, úgyhogy a 43-at, a 2000. születésnapunk 43, de létrehozhatunk egy bizottságot arra, hogy egyébként mikor legyen a városunk 2000 éves akár.

Dr. Nemény András polgármester: Köszönöm szépen! Én úgy tudom, hogy a Savaria Múzeum igazgatója, Csapláros Andrea igény szerint, ott 43 és 35 között bármilyen dátumot ki tud mutatni, ami nagyon hiteles lesz. Valóban nehéz ezt így megtalálni, tehát vannak emlékeink már korábbról is, úgyhogy ez egy folyamat volt és azt gondolom, hogy ez pont alkalmas arra, hogy a 2000 évre könnyű lesz majd rámutatni, amikor a produktum meglesz, lehet, hogy ez tényleg így függ össze, hogy a sors majd így akarja. Tóth Kálmán frakcióvezető úrnak adom meg a szót.

Tóth Kálmán a Városstratégiai, Idegenforgalmi és Sport Bizottság elnöke, frakcióvezető: Köszönöm a szót Polgármester Úr! Tisztelt Közgyűlés! Köszönöm, javította magát elnök úr, mert tényleg 43 egyébként a közkeletű dátum a város alapítására, azt gondolom, hogy addig azért még van időnk. Két, de inkább három téma lenne, amit érintenék napirend keretében. Az egyik, hogy a város egyik legnagyobb trombózisát okozza jelenleg a Mozaikos kereszteződés felújítása, és ezen a ponton szeretném nagyon friss hírekkel traktálni egy kicsit a közvéleményt, meg a tisztelt közgyűlést. Ezekben a percekben állítják át a lámpákat aszerint, amit a tapasztalatok az elmúlt héten megmutattak. Ugye elindult a második üteme a beruházásnak és hát irgalmatlan nagy dugók alakultak ki különösen a Csorna irányban. Volt olyan nap, hogy a TESCO-ig ért a kamionsor. Most úgy alakították ár a szakemberek a kereszteződést, hogy visszaállt az első ütemben használt, az óramutató járásával ellentétes irányban követik egymást az irányok és ez nagyjából úgy tűnik, hogy 1 perccel csökkentette a periódusidőt, ami azt jelenti, hogy sokkal flottabb lesz a közlekedés és fix időpontok lesznek, a Facebook-on majd a „déli városrész”-es csoportban egyébként pontosan tájékoztatni fogom a közvéleményt arról, hogy végül is mik lettek a pontos adatok, mert ebben a pillanatban is zajlik a lámpáknak az átprogramozása, ez fontos. Ami szintén ehhez kapcsolódik, hogy rengeteg lakossági panasz érkezett, hogy a mentesítő útként használt Acsádi Ignác utcában száguldoznak az autósok. Rendőrséggel egyeztetve, illetve a Városüzemeltetési Osztályunkkal egyeztetve a mai nappal kikerültek a 30-as táblák az utcában, és a rendőrségtől pedig ígéretet kaptam, hogy bár a rutinjuk nem mindig támogatja a 30-as táblák alatti traffipaxozást, itt meg fog történni. Tehát figyelni fognak rá, mert ez egy olyan utca, ami önmagában is veszélyes, nem mindenhol tartalmaz járdát, tehát vannak olyan szakaszai, ahol még nincs is járda, tehát kénytelenek a gyalogosok az úttestet használni, így az autósoknak fokozott felelősségük van ezen a területen, mi ebben most léptünk. A másik téma, kicsit a 3. napirendhez kapcsolódik, de ott ugye kimondottan a saját útfejlesztéseinkről beszélek, szeretném tájékoztatni a lakosságot, hogy két lakossági fórum lesz jövő héten a TOP Plusz beruházásokat érintő utakat tekintve, az egyik a Horváth Boldizsár körutat érinti, és a másik pedig a Hunyadi út kettes ütemet érinti, ez gyakorlatilag a Károlyi Antal utca és a Szent Gellért közötti szakasz, úgyhogy jövő szerdán szórólapokkal képviselőtársaim már részben ellátták, részben el fogják látni a lakosságot, tehát tudni fogják pontosan, hogy mi az időpont, illetve kérem, hogy figyeljék az internetet, illetve Szombathely Megyei Jogú Város honlapját. A harmadik téma, az talán a legsúlyosabb, fajsúlyosabb, és nem is feltétlenül polgármester úrhoz, hanem inkább alpolgármester urat szeretném kérdezni, dr. Horváth Attilát, aki ugye a Nyugat-Dunántúli Hulladékgazdálkodási Társulásnak az elnöke jelenleg még, hiszen ugye a múlt közgyűlésen arról döntöttünk, hogy kilépünk a társulásból. És én az iránt érdeklődnék, hogy mi történt azóta? Olyan sajtóhírek érkeztek, hogy itt esetleg ügyvédet fogadtak ellenünk az egykori, vagy még jelenlegi társulási tagtársaink, meg hogy itt Vasszécseny, meg Bük polgármesterének a vezetésével esetleg meg akarják akadályozni azt, hogy azok a pénzek, amik egyébként nekünk ebből a 1,7 milliárd körüli vagyonból járna a 42-43 % tulajdonrészünkkel, ez jelentős összeg lenne, hogy ez esetleg nem kerülne kifizetésre, vagy nem akarják kifizetni, tehát ezek tényleg valós hírek, illetve hát van az a kérdés, hogy akkor megkapjuk-e a pénzt? Úgyhogy ezeket a kérdéseket szeretném feltenni, mert azt gondolom, hogy joggal várja a város, azért itt több száz millió Ft-ról beszélgetünk, hogy a polgárai erről tudjanak és érdemi tájékoztatást kapjanak. Köszönöm szépen!

Dr. Nemény András polgármester: Köszönöm, erre mondok egy mondatot és aztán meg fogom adni a képviselő úrnak a szót, mert ő meg válaszolni akar Czeglédy elnök úrnak és akkor utána megyünk tovább a menetben, ha nem gond. Nagyon régen volt olyan, hogy meghívott vendég szót kért, azt gondolom, hogy nagyon nagy illetlenség lenne, hogyha nem ezzel folytatnánk, és nagyon örülök is neki, hogy ez így volt, bár ugye már két közgyűléssel ezelőtt is a bemutatkozó hozzászólás megtörtént. Itt a Hulladékgazdálkodási Társulással kapcsolatban csak annyit mondanék, nyilván itt végig csak Szombathely érdekeit nézzük innentől kezdve. Mert bennünk volt közösségi érdek is, és szerettük volna ezt együtt vinni, de látszott, hogy ez nem tud menni, ezért az az eminens érdekünk, hogy megkapjuk a nekünk járó pénzt, és ezt ne tudják megakadályozni, de úgy látom, hogy nagyon sok település ébred fel, látva mindezt. Engem is jó pár polgármester hívott, hogy ők is ki akarnak lépni a társulásból, és az is kiderült, hogy nagyon sok polgármester nem is tudta, hogy benn van a társulásban, hogy nem kapott kellő tájékoztatást róla folyamatosan, hogy mi történik az őket képviselő polgármesterektől, tehát nem tűnik nekem ez egy túl interaktív folyamatnak, hogy akik ott szavazati joggal bírtak, ugye mi csak magunkat képviseljük, Szombathelyt, nyilván a saját érdekeinket nézzük, de akik másokat képviselnek, azoknak szerintem minden alkalommal ki kell kérni az összes többi településnek a véleményét. És most ennek kapcsán, hogy a kilépésnél elkezdtek sokan gondolkozni, hogy jé, nekünk is van tulajdonrészünk, és ebből egyébként kaphatnánk támogatást is, és hogyha kilépnénk, akkor megkapnánk ezt a forrást, és amit tudnánk akár környezetvédelmi célokra is fordítani, ahogy Szombathelyen is a fő célunk természetesen az lenne, hogy ezt hulladékgazdálkodáson belül tartsuk, és jó célokra tudjuk fordítani. Mások is ugyanígy gondolkoznak, és nagyon sokan gondolkoznak abban ezek után, hogy akkor ők is kilépnek. Itt a határidő rövidsége az, ami problémát tud okozni, hiszen június végéig meg kell hozni a döntést, tehát ennek a hónapnak a végéig két hét van, már annyi sincs addig, hogy jövő január 1-gyel érvényes legyen a kilépést. Úgyhogy ez mindenképpen meg tud történni. Persze egyébként a társulás fel is oszlathatná magát és akkor egyből hatályos lenne. Hát, ahogy látom a kisebb településeken élőknek a felháborodását sok esetben, meg a lehetőséget, hogy ebben tényleg jó célra tudnák fordítani a forrást, ezt sem zárom ki. Azt nem kívánom kommentálni, hogy milyen döntéseket hoztak, ügyvédet fogadtak, egyebek, én azt látom, hogy rossz irányba megy ez is, mert még most is csak harcolni akarnak. Az biztos, hogy azt nem hagyjuk, hogy ne kapjuk meg a forrást. És hogyha ezt úgy akarnák elvonni, hogy jogszerűtlen, akkor annak meg büntetőjogi következményei lesznek, tehát a végsőkig elmegyünk ebben az esetben, hiszen ez a városnak az érdeke. Ennyit mondanék a keretről, későbbiekről majd a többiek válaszolnak. Most megadom a szót Rápli képviselő úrnak.

Rápli Róbert országgyűlési képviselő: Köszönöm szépen!  Tisztelt Polgármester Úr, Tisztelt Közgyűlés! Köszönöm képviselő úrnak a kérdést, szívesen válaszolok rá annak ellenére, hogy még sok konkrétumot nem tudok mondani. De ha már szóba került Savaria alapítása. 1978-79 körül voltam a Derkovits Iskolában, talán negyedikes, ötödikes, és kötelező volt bemagolni a város történetét, és akkor úgy tanultuk, hogy Julius Claudius császár időszámítás után 43-ban alapította, ez ne legyen perdöntő a kérdésben, csak így most beugrott ez a panel. Szóval az iskolaügyre visszatérve, nemcsak a TISZÁ-nak volt a vállalása az, hogy visszakapják az önkormányzatok az iskolákat, hanem nekem szakmai hitvallásom is, hogy ez lenne a normális. Nekem volt olyan szerencsétlenségem, hogy 1 hónapig lehettem igazgató önkormányzati fenntartásban 2012. december 1-től 31-ig, de ebbe beleesett a 3 hetes téli szünet. 2013. január 1-től 2 hónappal ezelőttig Tankerületi KLIK-es fenntartásban működtünk. Szakmai szempontból mindenképpen meg kell változtatni ezt a helyzetet, tehát nem véletlenül van benn a TISZÁ-nak a programjában is, hiszen nem rendelkeznek az iskolák és a vezetők a kellő önállósággal, és egyéb bürokratikus útvesztők is lehetetlenné teszik, hogy hatékonyan működjenek az iskolák. Tehát egészen biztos, hogy ebbe az irányba fog elmenni az oktatáspolitika, de ez nem olyan terület, ami azonnali döntést igényel, tehát most nem arról van szó, hogy néhány hét alatt dönteni kell, mint az Európai Uniós pénzek visszahozataláról, vagy a pártpropaganda beszüntetéséről a közmédiában, hanem az oktatás kifejezetten az a terület, ahol nagyon megfontoltan és hosszú távra kell tervezni. Ez az előkészítés elkezdődött, és ahogy polgármester úr is mondta, többféle lehetséges megoldás is születhet ebből, hiszen vannak olyan városok, és örülök, hogy a szombathelyi városvezetés így gondolja, hogy Szombathely is ilyen, ahol az alap- és középfokú oktatást vissza kell adni a helyhatóságoknak, de lehetnek olyan kisebb települések, ahol ezt szakmai humán erőforrás híján nem tudják bevállalni. Tehát jómagam elképzelhetőnek tartom azt is, hogy akár egy hibrid rendszer lehessen és az sem dőlt még el az oktatáspolitikában, hogy például a Tankerületi rendszer, változásokkal megmarad-e, nem marad meg, tehát ez a folyamat most kezdődik, hogy ebben egyeztessünk, úgyhogy türelmét kérem. Szerencsém van az Oktatási Bizottságnak is a tagja lenni, ezért biztos, hogy viszonylag első kézből való információ lesz, és hogyha ez ügyben van előrelépés, akkor természetesen tájékoztatom a tisztelt közgyűlést is, polgármester úrral pedig erről a témáról már azóta egyeztetünk, hogy még a kampányidőszakban megkerestem és polgármester úr személyesen hozta fel ezt a kérést és mondta nekem, hogy Szombathely szívesen visszavenné az iskoláit, legyen így, jómagam is azon vagyok, hogy ez megtörténjen. 

Dr. Nemény András polgármester: Köszönöm szépen! Illés Károly képviselő úrnak adom meg a szót.

Illés Károly a Költségvetési Ellenőrző Szakmai Bizottság elnöke: Tisztelt Polgármester Úr! Tisztelt Közgyűlés! Én Czeglédy képviselőtársamnak, elnök úrnak a hozzászólásához szeretnék csatlakozni két aspektusból is. Az egyik az, hogy a Városstratégiai Bizottság éppen tárgyalta a SUMP-ot, ugye ami megújításra került, ami persze kötelező elem ahhoz, hogy a TOP-os források lehívásra kerülhessenek. És sajnos ezen napi közlekedési nehézségek tekintetében a SUMP nem ad megfelelő megoldási javaslatokat, tehát tulajdonképpen egy helyzetfelmérést, egy folyamatos helyzetelemzést tartalmaz, ugye módosulva az előzőhöz képest, de valós megoldásokat, valós megoldási javaslatokat nem ad. És hát tényleg tapasztalható, és nemcsak délután 4 óra után, hanem akár reggel 8 óra, akár délután 2 óra után, hogy be van állva a város több területen és ezeket megváltoztatandó, én is úgy gondolom, hogy szükség lenne arra, hogy a hosszú távú terveket elő kellene készíteni. Tudom, hogy ezek nem most, azonnal megvalósítható projektek lennének, de mindenképp gondolkodni kellene, ugyanígy a parkolási helyzetről. A véleményem továbbra is az, hogy a belváros parkolása nem megoldható parkolólemezek nélkül, ugye erre több terület is rendelkezésre áll a városban, ezeken el kell gondolkodni, meg kell tervezni, illetve hát ugye a SUMP nem foglalkozik az Intermodális Csomóponttal, ami annak ellenére, hogy a városvezetésnek a véleménye a korábbi Intermodális Csomóponttal szemben egy másik hely lenne, na de hát másik hely sincs benn feltüntetve. Tehát egyáltalán nem foglalkozik vele, úgyhogy úgy gondolom, hogy ha már a szakma nem foglalkozik vele, akkor a városvezetésnek, vagy a közgyűlésnek kellene ezzel foglalkozni, hiszen látható, hogy egyre élhetetlenebb Szombathely, egyre nehezebb a közlekedés. A másik pedig az említett, mondhatjuk úgy, hogy a Perint revitalizációja, ugye ez már egy nagyon hosszú, ciklusokon átívelő, dr. Ipkovich György egykori polgármester nevéhez kötődő első felvetés volt, aztán egyébként Puskás Tivadar polgármester ideje alatt is ezt folyamatosan fenntartottuk, sőt tanulmányok is készültek rá. Úgyhogy úgy gondolom, hogy ez továbbra is támogatandó, szintén nem a város elsődleges feladatai közé tartozik úgy gondolom jelen költségvetési helyzetben, de mindenképpen, ha ebből akarunk valamit, akkor egy hosszú távú stratégia tekintetében foglalkozhatnánk vele, és egy előremutató dolog lenne. Úgyhogy támogatnánk mi is ezeket az elképzeléseket. Köszönöm!

Dr. Nemény András polgármester: Köszönöm szépen képviselő úr, elnök úr! Megadom a szót Németh Ákos tanácsnok úrnak!

Németh Ákos a Fenntarthatósági és Klímastratégiai Szakmai Bizottság elnöke, tanácsnok: Tisztelt Polgármester Úr! Tisztelt Közgyűlés! Én nagyon örülök, hogy előjött a Perint kérdése, mert azt gondolom, hogy talán méltatlanul keveset beszélünk arról a lehetőségről, hogy milyen jó adottságokkal rendelkezik Szombathely a két átfolyó patak tekintetében, három, az Aranypatak is. Az a jó hírem van ezzel kapcsolatban, hogy gyakorlatilag most már több, mint egy éve folyik az előkészítése annak a projektnek, aminek a leadásáról beszélt polgármester úr, ami meg is történt gyakorlatilag, hiszen előtte már volt egy megelőző fázis, egy ilyen tanulási fázis, ez volt a JustNature projekt, ott nagyon sokat tanultunk ezekről az úgynevezett természetalapú megoldásokról. És talán most már egy éve is van, hogy elkezdtünk kicsit nagyobban gondolkodni, hogy az itt begyűjtött jó tudást és tapasztalatot, illetve kapcsolati hálót hogy tudjuk a legjobban felhasználni. És éppen ezért elkezdődött egy együttműködés a Nyugat-Dunántúli Vízügyi Igazgatósággal, akikkel közösen egy ilyen, egyébként valóban a megelőző éveknek a koncepcióját továbbvíve gyakorlatilag, illetve azt részletesen kidolgozva egy olyan pályázati anyag készült el, ami egy 2 kilométeres Perint-szakasznak a teljes revitalizációjáról szól. Ami nagyon nehéz volt ebben a projektben, hogy gyakorlatilag három olyan szempontot kellett összehangolni, amelyek elég távol állnak egymástól. Természetesen a legfontosabb az árvízbiztonság, és hát az a rossz hírem van, hogy ugye, amit mi medernek gondolunk, az a pici, ami ott folyik lenn, az valójában nem a meder, hanem azt csak egy kisvízimedernek mondják, és az az egész nagy rész, az a meder. És azzal úgy kell számolnunk, hogy azt bizony időnként évente jellemzően többször el fogja önteni a Perint. De ettől függetlenül ebbe bele lehet nyúlni ebbe a mederbe, csak ennek tudatában kell. Tehát oda olyan dolgokat lehet csak beletenni, amit egyrészt modelleznek, hogy milyen hatással van a víz lefolyására, másrészt meg olyan dolgokat lehet odaépíteni, ami ezt bírja. Ez az egyik, az árvízbiztonság, amiben valóban nagyon sokat segített a két víztározó megépítése. A másik szempont az ökológiai szempont, hiszen maga ez a KEHOP 2.2.1. pályázat, ez ökológiai fókuszú, és a harmadik szempont a társadalmi elvárás, tehát, hogy nagyon fontosnak gondolom azt, hogyha csinálunk valami olyan beruházást, ami kiemelt ökológiai jelentőségű, hiszen itt ökológiai átjárhatóságot biztosíthatnánk, illetve ökológiai menedékhelyeket, egy sokkal-sokkal természet közelibb Perintet tudnánk létrehozni, akkor nagyon fontos, hogy ezt el is magyarázzuk az ott élőknek, illetve levigyük őket a vízhez, hogy legyen közvetlen kapcsolat, hiszen egy holtfát berakunk a Perintbe, a kisvízimederbe, akkor aki elhajt mellette autóval, csak annyit fog látni, hogy ott van benn egy fa, biztos nem szedték ki, de hogyha levisszük oda a lakosságot, és elmagyarázzuk, hogy miért van szükség erre, hogy ökológiai szempontból ez mennyire hasznos, akkor annak sokkal nagyobb hozadéka van és sokkal többen fogják megérteni azt, hogy mennyire fontosak ezek az apróbb beavatkozások. Ez a jó hír, hogy gyakorlatilag van egy ilyen nagyon jól előkészített anyag, ez egy valóban egy 1,8 milliárdos, nyilván ennek vannak plusz részei, amik amúgy nagyon-nagyon hasznosak lennének szintén, hiszen beleraktuk a szivacsváros koncepciónak az előkészítését, ami azt gondolom, hogy a jövő egyik kulcsa, hogy a vizet hogy tudjuk megtartani a városban. Illetve egy olyan digitális fakatasztert, ami meg nagyon nagyban segíthetné a parkfenntartást, illetve hosszú távú folyamatokat tudnánk adat alapon elemezni. Tehát vannak ennek kiegészítő részei is, de maga a beruházás is egy majdnem 2 kilométer hosszan egy nagyon természetközeli Perintet hozna vissza, hiszen a 64-65-ös árvíz után egy ilyen nagyon-nagyon szabályozó, tehát egy ilyen csatornaszerű medret kapott a Perint, ezt lehetne visszahozni. Én nagyon bízom benne, hogy sikeres lesz a pályázat, hát azért azt látjuk, hogy a kormányváltás után itt a pályázatok elbírálásában is történt egy váltás, nagyon felerősödött az ökológiai szempont, de azon vagyunk, hogy ezt megoldjuk. Köszönöm szépen!

Dr. Nemény András polgármester: Köszönöm szépen tanácsnok úrnak! Szerintem valamennyien azon vagyunk, biztos vagyok benne, hogy Rápli képviselő úr is az érdekünkben fog interveniálni az ügy érdekében a kormánynál. Ökológiai szempont egy nagyon fontos szempont, talán a legfontosabb szempont, de ugyanilyen fontos lehet, vagy emellett fontos lehet, hogy a lakosság is lássa, hogy ez miért jó dolog edukációs szempontból is, meg egyébként is, hogy a megélés az közösen legyen pozitív, mert akkor lesz ennek folytatása saját magától is, úgyhogy megpróbáljuk mind a kettőt érvényesíteni. Hogyha jobb helyzetben vagyunk, mint önkormányzat, akkor a saját forrásunkból is többet tudunk hozzátenni olyan célokra, amiket mondjuk nem tud támogatni egy ilyen projekt, erről beszéltünk már tanácsnok úrral, és hogyha helyzet van, akkor nyilvánosan is meg fogjuk mindezt tenni. Putz Attilának adom meg a szót, elnök úr, parancsoljon!

Putz Attila a Kulturális Oktatási és Civil Bizottság elnöke: Tisztelt Polgármester Úr! Tisztelt Közgyűlés! Elsődlegesen a Kulturális, Oktatási és Civil Bizottságon hoztunk pár olyan döntést, ami a szélesebb közvéleményt is mindenképpen érinti és ezekről szeretnék beszélni. Az egyik a Szombathely visszavár program, ami úgy gondolom, hogy egy nagyon fontos program lenne a városnak, illetve annak is tartjuk mindannyian, csak az a probléma vele, hogy jelenleg 65 fő vehetne részt ebben a pályázati rendszerben, és jelenleg 4 fő van benne összesen, akik igénybe veszik ezt a pályázatot. Ezzel az a probléma, hogy nagyon sok olyan területünk van, ahol nagyon-nagy hiányok vannak, ilyen az óvodapedagógusoknak a száma. Jelenleg az óvodapedagógusokból 34 fő hiányzik a rendszerből, amelyeket a 18 óvodában nyugdíjas óvodapedagógusokkal és óvónőt helyettesítő pedagógiai asszisztensek segítségével kezelünk le. Tehát úgy gondolom, hogy lenne hely, illetve most az ELTÉ-n is elindult az óvodapedagógus képzés, tehát én úgy gondolom, hogy erre a programra nagyon is fel kellene hívni mindenkinek a figyelmét, valahogy a gyerekeket be kéne vonni ebbe a rendszerbe, hogy tudjuk például az óvodapedagógusokat pótolni a későbbiekben is. A bizottságon megbeszéltük, hogy az ősz folyamán elővesszük ezt a pályázati rendeletet, és akkor teszünk egy javaslatot a rendelet módosítására, hogy megnézzük, hogyan tudnánk népszerűbbé tenni és jobban hasznosíthatóvá. A másik, hogy a Kulturális és Civil Alap pályázatokat is kiírta a bizottság, ezt azért is mondom most el, mert majd szeptember 1-30. között lehet majd beadni ezeket a pályázatokat. Fogunk majd augusztusban is egy ilyen kampányt indítani erről, hogy ne felejtsék el az egyesületek, csak azért hoztuk előbbre ennek a kiírását, mert egyszer ugye, hogy a májusi költségvetés módosításnál sikerült ezt az összeget biztosítani a büdzsében, de ahhoz, hogy még az idei évben ki tudjuk ezeket fizetni részben, ne csússzon át megint a következő évre, ezért is hoztuk előbbre a pályázat kiírását, és így gyakorlatilag az idei évben a jövő évi támogatásukat meg fogják tudni kapni az egyesületek. Ami még szóba került, két olyan téma volt, amit érintettünk és ezek is fontosak és örülök, hogy itt van az országgyűlési képviselő úr, mert az egyik téma, hogy az NKA pályázatokról egy összeállítást készített a Kulturális Iroda. Hát nagyon sok pályázat van, elsődlegesen az intézményeknél, a Múzeum, a Mesebolt Bábszínház, az Agorától elkezdve mindenki adott be NKA-s pályázatot, illetve közte van például a Savaria Történelmi Karneválnak a pályázata is, és sajnos ezekből a pályázatokból a Múzeum kapott valamennyi támogatást, de csak töredékeit az igényelt pályázati támogatásoknak. Illetve közel még 50 olyan pályázat van a városi intézményeinkben, amelyek döntésre várnak. Fontos hangsúlyozni, hogy az intézmények működése teljesen biztosított, azt már alpolgármester is többször elmondta, nem azzal van a baj, hanem azzal, hogy ezek az NKA-a pályázatok, ezeknél a tudományos munkát például a Múzeumban nagyban befolyásolják, hogy mennyi pénzt tudnak biztosítani a szakembereknek ahhoz, hogy tudjanak dolgozni, tudjanak kutatni, tudják végezni a munkájukat. Illetve még ami kiemelendő, hogy a Savaria Történelmi Karneválnál nagyon fontos lenne, hogy döntés legyen. Nem kérem, hogy most válaszoljon rá az országgyűlési képviselő úr, csak ezzel foglalkozni kell, és a városnak nagyon fontos téma. Illetve még egy dologgal foglalkozott a bizottság, ami szintén úgy gondolom, hogy fontos téma, az a városnév használati rendelet, illetve városnév használat. Ezzel megint, én úgy gondolom, hogy valamit kellene kezdeni, mert az már kezd egy kicsit komolytalanná válni véleményem szerint, hogy most is szavazni fogunk, vagy el fogjuk fogadni, hogy egy búvároktató használhassa, aki nem is szombathelyi amúgy, a Szombathely megnevezést. Azt javaslom, hogy itt akkor tényleg legyen nívója a névhasználatoknak, Szombathely, az Isis, Savaria névhasználatnak, egy olyan rendeletet hozzunk, vagy pedig inkább akkor azt mondjuk, hogy nem foglalkozunk ezzel a kérdéssel, mert ennek így nagyon értelme nincsen, erős, van egy-két kigyűjtés, 123 névhasználati engedélyt adtunk ki, tehát ez megvan pontosan, amióta ez a rendelet él, úgy gondolom, hogy érvényt kellene szerezni és értelmes dolgokra használni ezt, vagy pedig inkább hagyjuk az egészet. Nagyon szépen köszönöm!

Dr. Nemény András polgármester: Köszönöm szépen! Értünk mindent, egyenes beszéd. sok témát vetett fel a képviselő úr, országgyűlési képviselő úr is szólásra jelentkezett, én csak az utolsóhoz mondanám el, az a mi dolgunk. Ugye megörököltük ezt a dolgot, hogy mindig döntögetünk róla, de valójában nem tudunk hozzá szankció fűzni. És hogyha valaki nem is jelentkezik be ide, akkor sem tudunk utána menni. Tehát azok kerülnek ide, akik becsületesen bejelentkeznek és azt zsűrizzük, vagy éppen nem, úgyhogy ezen valóban lehet, hogy érdemes változtatni, hogy feleslegesen ne foglalkozzunk vele, mert akkor mindig csak vitát vált ki, hogy akkor azt most tényleg érdemlegesen kapja meg, vagy sem. Valójában, ha valaki jó hírét viszi a városnak, vagy szeretné a város nevét felvenni, akkor az azt jelenti, hogy jó brand-nek tartja a várost, tehát ez nem egy rossz dolog önmagában, de hogyha nincs jogkörünk ebben dönteni, én magam azt gondolom, hogy amíg ez nincs így, addig nincs sok értelme közgyűlési szinten dönteni, de ez majd akkor napirendre tud kerülni. Rápli képviselő úrnak adom meg a szót.

Rápli Róbert országgyűlési képviselő: Köszönöm szépen Polgármester Úr! Röviden reagálnék Németh Ákos képviselő úr felvetésére. A képviselő úrral már hetek óta egyeztetjük ezeket a beadott KEHOP, KEHOP Plusz pályázatokat. Itt is ugyanaz a helyzet, mint sok más pályázatnál, hogy egyrészt az átállás miatt vannak késedelmek, másrészt pedig az új kormány nagyon alaposan át akarja vizsgálni ezeket a projekteket. Ez különösen az NKA pályázatokra érvényes, hiszen önök is tudják, hogy itt csak az utolsó pillanatokban is 17 milliárd Ft-ot gyakorlatilag haveroknak osztottak szét, tehát irdatlan mennyiségű pénzek vannak benn. Ami a Savaria Karnevált illeti, ugye 25 millió, ha jól emlékszem a második körös pályázat, amit beadtak, én ezt továbbítottam is pár héttel ezelőtt, Tarr Zoltán miniszter úrhoz is eljutott ez az információ, hogy van egy bennrekedt pályázat a Savaria Karnevál ügyében és több más pályázatot is érint mindez. Nagyon remélem, hogy még időben rendeződnek ezeknek a pályázatoknak a dolgai. Az biztos, hogy jómagam, az önkormányzati pályázatokat, amennyiben értesülök róla, amennyiben megkérnek rá, én továbbítom az illetékes minisztériumhoz, államtitkárságra, úgyhogy rajtam nem fog múlni, hogy ezeket közvetítsem, bízom benne, hogy rövidesen döntés születik, illetve zöldre vált a szemafor azoknál a kifizetéseknél, pályázatoknál, ahol már egyébként a döntés megszületett, csak az átállás miatt most késedelmek vannak. Úgyhogy megértést és türelmet kérek ez ügyben. 

Dr. Nemény András polgármester: Köszönöm szépen képviselő úr! És ugye hasonló a városi Civil Alap, amit mindig Putz Attila elnök úr szokott felhozni, ez is ugye az előző kormány által adott támogatás különböző civil szervezeteknek, aminek a felhasználását azért érdemes lenne megnézni. Mindig a Keleti Városrészért Egyesületet szokta hozni példaként Putz Attila elnök úr, hát igen, én is ott azért láttam olyant, ami kérdéseket vet fel, de majd biztos lesz, aki majd ezt is megvizsgálja. Horváth Soma alpolgármester úrnak adom meg a szót.

Horváth Soma alpolgármester: Köszönöm a szót Polgármester Úr. Tisztelt Közgyűlés! Először én is szeretném megköszönni Geszler Mária keramikus művésznek, hogy 75 darab műtárggyal gazdagítja Szombathely és a Savaria Múzeumnak a közgyűjteményét. Én tegnap fel is hívtam a művésznőt telefonon, ugyanis tegnap ünnepelte a születésnapját, innen is Isten éltesse sokáig, úgyhogy azt hiszem, jó is, hogy így alakult pont a közgyűlésünk. Időszámításunk után 1. század közepe, ez az, ami biztos a 2000 éves városnak az alapításával kapcsolatosan. Csapláros Andrea múzeumigazgató, aki ókor történész, Sosztarics Ottóval közösen folytatnak egyébként most is ezzel kapcsolatosan egy kutatást, ő mindig azt mondja szigorúan, hogy tartsuk magunkat ehhez az általános dátumhoz. Biztos, hogy egy EKF, egy Európa Kulturális Főváros nagyon nagy lehetőséget tudna ahhoz adni, hogy a 2000 éves város jubileumát meg tudjuk ünnepelni. Ahogy ezt polgármester úr sok helyen már elmondta, azért ez kőkemény városfejlesztési koncepció, Bokányi Adrienn tanácsnok asszony szervezésében és az ő összefogására alakul egy együttműködés iASK Kőszeggel és lehet, hogy más partnerekkel is, hogy miként tudjuk ezt előkészíteni, aminek egy része a kultúra, de nyilvánvalóan nagyon fontos része. Amit polgármester mondott az rendkívül igaz, hogy kormány, kormányzati támogatás nélkül ez nem fog menni. Viszont azt gondolom, hogy tényleg, hogyha egy város ezt elnyeri, akkor a mindenkori kormánynak mögé kell ebben az ügyben állni. Ugye olyan fontos kérdéseket is tudnánk ebben rendezni, mint például a Romkertben korábban található mozaik kérdése, ami ugye sajnos az előző városvezetés alatt, amikor erre forrás is volt, akkor megbukott ez a projekt, vissza kellett fizetni a pénzt is, meg ugye a mozaikot onnan fel kellett szedni és tepsikben van azóta a Savaria Múzeumban. Az egy fontos kérdés lenne, amit tudnánk egy ilyen ügyben rendezni, vagy ott van például a Mesebolt Bábszínházban az örök érvényű kérdése, hogy legyen egy saját otthonuk saját színházuk, lehet, hogy egy ilyen EKF pályázat lehetőséget adhat majd erre. Pont Czeglédy képviselő úrnak ajánlom, elnézést, tudom, hogy szokott futni, én szoktam podcast-eket hallgatni és a Nyugat.hu-n beszélgettem hosszan arról, hogy hogy néz ki a város kulturális finanszírozása, és sok kérdés, hogy van-e elég program, vagy nem, ajánlom majd önnek, hogy esetleg hallgassa meg, és mindig felvetődik az a kérdés is, hogy van-e elég program Szombathelyen, és szerintem ebben a szombathelyi társadalom azért kétarcú, mert van aki azt mondja, hogy pezsgőbb kulturális életet akar és van aki pedig azt mondja, hogy nem akarok hangos rendezvényt, be fogok telefonálni, aláírást fogok gyűjteni. És ezzel kapcsolatosan tudom is mondani, hogy itt az elmúlt három hétvégén azért pezsgett Szombathely, mert minden hétvégén a belvárosban valamilyen rendezvény volt, gondolok itt a Dr. Bohóc Fesztiválra, a Food Truck Show-ra, a gyereknapra, az autó kiállításra, vagy éppen múlt héten, múlt hétvégén szerintem a város egy új üde színfoltjára, a Bloomsday-re, és ne menjünk azért emellett el, hiszen több ezer embert vonzott. Ugye 1994. óta ünnepeljük a Bloomsday-t, de valójában 4 éve lett olyan fesztivál és társadalmasítva, ami tényleg több ezer embert mozgat meg, és nemcsak szombathelyieket, hanem rendkívül sok irodalmat, képzőművészetet, egyáltalán kortárs művészetet kedvelő olyan ember látogat el a városba, akiket ilyen módon tudunk megszólítani. És szerintem legyünk arra büszkék, hogy a fesztivál mellett azért ez egy komoly kulturális lenyomatot is hagy a városban, ami szerintem a jövőre nézve, akár egy új rendezvénynek az alapjait is adhatja, ez pedig a Murális Műhely projekt, egy ilyen kis füzetet elhelyeztem minden képviselőnek az asztalán is, ami ugye tulajdonképpen arra hivatott Szántó István képzőművész szervezésében, hogy az Ulysses egyes fejezeteit festi meg, minden évben egy magyar és egy ír képzőművész. Szerintem, ha mind a 18 elkészül, akkor ez mondom, egy külön rendezvénynek a keretét adhatja. Azt gondolom, hogy jó úton haladunk abban, hogy egy új turisztikai látványosság jöjjön létre a városnak, Közép-Európa legnagyobb irodalmon alapuló kültéri kiállítása, ami egy új lehetőség a városban. Képviselő úrnak köszönjük, hogy a Karnevál támogatása kapcsán jelzéseket tett, ugye én is jeleztem önnek korábban, hogy van egy beszorult pályázatunk, hogy azért azt kell látnunk, hogy a Karnevál se, egyébként a Bloomsday se kapott NKA támogatást, hanem teljes mértékben városi támogatásból, az ír nagykövetség támogatásában – itt is nagyon köszönöm – tudott megvalósulni. És egyébként szeretném megköszönni az Agora Savaria Nonprofit Kft-nek és valamennyi résztvevőnek a hétvégében nyújtott támogatását és segítségét, hogy létrejöhetett ez a fesztivál, köszönöm!

Dr. Nemény András polgármester: Köszönöm szépen alpolgármester úr, valóban vannak, akik azt mondják, hogy nincs semmi Szombathelyen, aztán hogyha egymás mellé tennénk a vágóképeket, hogy csak az elmúlt 2 hétben mi minden történt, akkor meg azt mondják, hogy hú, mégis nagyon sok minden van, egyáltalán nincs okunk szégyenkezni e tekintetben sem. És magam is több programon részt vettem, és találkoztam olyan fiatalokkal, akik odajöttek, hogy milyen jó, hogy ilyen programok vannak a városban, mert amikor idehozzák a budapesti barátaikat, akkor meg tudják mutatni. Ez pont egyébként Bloomsday-nél volt, hogy milyen pezsgő és vidám és fiatalos tud lenni a város. Anyagi kérdés is, elszántság kérdése is, hogy minél több ilyen legyen. Mi elszántak vagyunk, a forrást pedig megpróbáljuk megtalálni hozzá a későbbiekben is. És talán több reakciót nem kell tennem, először azokat szólítom meg, akik még nem szóltak, úgyhogy Horváth Gábornak adom meg a szót.

Horváth Gábor városi képviselő: Tisztelt Polgármester Úr! Tisztelt Közgyűlés! A napirend VI. és VII. határozati javaslatához szólnék hozzá. Ugye itt a vis maior támogatás, pályázatot nyújtunk be a Közigazgatási, Területfejlesztési Minisztériumhoz és itt felsorolások vannak azokkal a szennyezett területekkel kapcsolatban, mind a VI-ban, mind a VII-ben, a kiegészítésben a VII-esben, ahol felmerültek újabb területek. Itt azért a múltkori közgyűlésen is elmondtam, és ezen a közgyűlésen is el szeretném mondani, hogy a Kámon-Herény városrészen úgy gondolom, hogy érintett lehet még a Farkas Károly utcának a padkája. Ezt mindenképpen vizsgáljuk meg, ha kell, én kimegyek a Kommunális Iroda munkatársaival, és meg tudom mutatni, hogy én melyik szakaszokra gondolok. De ugyanígy a Pipacs, a Prága utca, és a Tulipán utcát gondolom Herényben, ami a Szent Imre herceg utca és a Temető közötti szakasz, és egyébként a Csók István utca leágazásnál, ott a padka feltöltések, amik folyamatosan mentek, oda biztos, hogy került olyan antigoritos zúzalék, ami szennyezett. És ezt is vegyük be a kiegészítő határozati javaslatba, egy olyan kitétellel, hogy ezt megvizsgáljuk, és hogyha úgy van, akkor ez pluszban legyen hozzátéve. Azt gondolom, hogy ez elengedhetetlenül fontos, és ugye ott látjuk a herényi temető előtti terület, az első bejáratra gondolok, az is biztos, hogy érintett, és én meg tudom mutatni alpolgármester úrnak, ott a szélén, ott biztos, hogy van olyan zúzalék, ami szerintem az lehet, de a mérés megmutatja. Itt látok olyat is egyébként a kiegészítőben, a Viktória utca 5. tömbbelső, tehát az nem közterület, tehát akkor gondolom a lakosságtól is érkezett bejelentés, amit megvizsgáltak, tehát ez a Viktória utcai tömbbelső, és akkor ez is belekerült. Tehát nemcsak közterület, hanem úgy látom, hogy társasházi terület is belekerülhetett ebbe. A másik, amit meg szeretnék említeni, és örülök, hogy itt van képviselő úr, az Olad-Plató, én azért jártam fönt az elmúlt bő egy hónapban, és nemcsak az azbeszt szennyezést, hanem ott a különböző építkezések, amik folynak, és be sem tudtam azonosítani, de most már a többedik alkalommal szerencsére ott élők, a környéken élők azért megmondták, hogy a Citrom utca és a Kapor utca érintett leginkább. Ott van egy, hát szerintem 8-10 m3 építési törmelék, szemétkupac, nem tudom, hogy azt látta-e képviselő úr, ezt ajánlom megnézni, itt a zöldhatóságnak teszek bejelentést mindenképpen, most már összeállt az anyag. Mert azt gondolom, hogy ez is egy nagyon-nagy károkozás. Tehát hogy mi fog történni ezzel, ki fogja lehozni, hová fog ez kerülni, beássák-e ott, mert bizony ez a 8-10 m3 vagy akár több, ez is ott lakhatási problémát okoz azoknak, akik már ugye 1-2 éve oda beköltöztek, és a szél azt is viszi, azt az építőipari törmeléket, nikecellt, port és azt gondolom, hogy ezzel is kiemelten kell foglalkozni. A másik pedig ugye, itt van az elektromobilitás, a Lime rollerek, pont egy évvel ezelőtt, én akkor mondtam, hogy teszek javaslatot, hogy a Búzavirág utca, Maros utca kereszteződésénél is ugye, ott át lett helyezve ez a depó és hogy ott is egy szilárd burkolat legyen kialakítva, mert a járdákra vannak elhelyezve, ledobva, elfektetve ezek a rollerek, vagy a Vadász Vendéglővel  szemben a Nepomuki-szobornál is, és hát szomorúan látom azt, hogy azok, amik tavaly ugye bekerültek, ez a tíz, ez nem történt meg. Az volt, tanácsnok úr azt mondta, hogy küldjük el majd a következő javaslatainkat is, mert ez a tíz meg fog épülni, megcsinálják, kialakítják, és akkor majd jönnek a következő javaslatok, és ugye ez nem történt meg, ezt én fájdalmasnak tartom. És azt azért elmondanám, hogy Hajdúszoboszló önkormányzata hozott egy rendeletet, ahol a kiemelt területeken, sétányokon nem lehet behajtani ezekkel az elektromos eszközökkel. Én megnéztem ezt a rendeletet, és elküldtem jegyző úrnak is, én azt gondolom, hogy ezzel foglalkoznunk kell, ők már előtte meghozták ezt a rendeletet, mert itt a Fő tér egy neuralgikus pontja ennek az egésznek. Ugye múltkor is, meg most is a bizottsági ülések után bementem a Fő térre és hát látom, hogy kaotikusan közlekednek át a rolleresek. Ugye a Lime le van tiltva, nagyon helyesen, de ez csak egy félmegoldás, ennek mindenkire érvényesnek kellene tenni, mert előbb-utóbb ott baleset lehet. Szerintem a Fő téren ki kellene tiltani, vagy ha nem, akkor az északi részen én talán látnék egy lehetőséget esetleg, hogy záróvonallal felfessünk egy sávot, amin kelet-nyugat irányba át lehetne menni, de én ezt nagyon balesetveszélyesnek gondolom. Inkább az lenne a megoldás, hogy ezt szankcionáljuk, úgy, hogy megszüntessük a Fő téren lévő elektromos eszközöknek a használatát. Ugye a Lime nem megy be, akkor a többi se menjen be, és ne legyen az, hogy lehet itt kiskapu, és mindenki keresztbe-kasul megy ezekkel az eszközökkel. És még egy gondolat Putz Attila elnök úrhoz, a bizottsági ülésen elhangzott az elnök úr szájából, hogy a javaslatainkat küldjük meg ugye a Szombathely visszavár programmal kapcsolatban szeptemberig. Én azt gondolom, hogy nem veszem el a kenyerét, ha azt mondom, hogy a képviselőtestületre is legyen ez érvényes, és akkor mindenki küldje el az irodának a javaslatokat és akkor ebből egy rendelet módosítást lehet kialakítani, mert így ugye kiüresedett ez a Szombathely visszavár program.

Dr. Nemény András polgármester: Köszönöm szépen képviselő úr! Amit mondott az Olad-Plató kapcsán, egyrészt azt tudom elmondani, hogy az építtetők helyzetét is nyilván mérlegelni kell, és figyelemmel kell lenni, hiszen nem az építtetők az érdekesek, hanem azok, akik ingatlanokat vásároltak és határidőben szeretnének beköltözni, de nagyon nehéz, összetett és bonyolult helyzet. Mi az építtetőkkel folyamatosan egyeztetve próbáljuk a legoptimálisabb megoldást találni, ami a lakosság tűréshatárán belül van, ugyanakkor több száz házat érint, akik meg szeretnének beköltözni, és nagyon nehéz helyzetben vannak, erről beszéltünk már többször is. Az építtetők nagyon tisztességesen betartanak mindent, akikkel folyamatosan tárgyalunk, a legnagyobbak felajánlottak összeget is, és fizetnek is a kalcium-kloridos út leszórást tulajdonképpen, a mostani kört ők fogják finanszírozni és van remény rá, hogy a későbbiekben is még ezt folytatni fogják, hiszen ez ugye nem egyszeri dolog, és valószínűleg hosszan elhúzódik. Itt egy együttműködésben kell mindezt csinálni, persze, aki nem tartja be, azt pedig szankcionálni szeretnénk. A szankcionálás mindig a legnehezebb ilyen esetben egy önkormányzat részéről. Ez a helyzet egyébként a KRESZ-re is igaz, a roller kérdésre is, merthogy nagyon kevés helyen próbálkoztak azzal, hogy saját maguk alkottak szabályozást, és sehol nem működött semmi se, mert nem tudják egyébként szankcionálni, főleg kiskorúak azok, akik szabályszegőek, nem is lehet őket szankcionálni, és hát ugye nincs egy központi olyan KRESZ döntés, ami alapján ezt meg lehetne tenni, ezért jelen pillanatban eszköztelenek vagyunk. De ugye mi magunk is elküldtük, még az előző kormány idején is a javaslatunkat ezzel kapcsolatban, meg hát nyilván ennek az átfogó vizsgálatát szerettük volna elérni, ami egyébként most úgy látom, hogy Vitézy Dávid miniszter úr színrelépésével meg is fog történni, és ennek a súlyosságát érzékelve, én is a sajtóhírekből is tájékozódok, az a jelzés jön vissza, hogy a KRESZ-ből külön kivéve, külön döntést hoznak a rollerekkel kapcsolatban. Tehát ők is érzékelik, hogy itt azonnal kell dönteni, és nagyon helyesen ebbe az irányba megy mindez. Amit pedig mondott arról, hogy milyen helyszíneket vegyünk be még ide, a napirendhez nem tudunk bevenni, mert ez a vis maior keret, ez az egyébként már kifizetett összegekről szól. És nagyon sok bejelentésünk van a városban, nemcsak innen, több száz bejelentésünk, mi mindennek utánamegyünk, megvan a módszertanunk. Felderítjük, betesszük, én azt gondolom, hogy ezekre is érkezett már bejelentés, egészen biztos vagyok benne. Itt mellettem van a képviselő úr, és közben is mondogatta itt, hogy ez is már, meg ez is, meg ez is. Tehát hozhatja most itt a közgyűlés nyilvánossága előtt, de ezek a dolgok folyamatban vannak az összes többivel együtt. Az, amit meg most kért, az meg lehetetlen kérés, mert ott arra tudunk pályázni, vagy azt szeretnénk, hogy az kerüljön kifizetésre, amit meg már elköltöttünk. Sajnos annak az utánajárásnak, amit az általunk megrendelt géppel tudunk végezni, annak is van egy korlátja, szintén a csapadék. Tehát, hogyha csapadékos időjárás van, akkor két napig nincs értelme kimenni és nézni, mert nem fog valós értéket mutatni. Ezért aztán, mivel nagyon sok helyszín van, nem tudunk olyan nagyon gyorsan haladni. De a mi dolgunk az, most jegyző úr mondja, hogy körülbelül 300 helyszínről beszélünk, hogy amikor megszületik a kormánydöntés, akkor a mi képességeinkhez képest a legtöbb információt adjuk át, leginkább arról, hogy hol van gyanú, vagy esetleg bizonyíték is rá, hogy azbeszttel érintett terület van, az meg majd, hogy egyes helyszíneken gondolom én, hogy veszélyességi fok, meg lakosságközelség, meg sok minden alapján, közlekedés alapján meg fogják mondani, hogy milyen prioritásban fogják elvinni innen is, vagy éppen lefedni, nem tudom, majd a döntés megszületik, és más városokból, meg településekből is az azbeszttel érintett köveket. Nekünk azt kell tudni megmondani, hogy hol van helyzet, és most jelen pillanatban ebben szerintem jól állunk abból a szempontból, hogy van egy rendszerünk, ami alapján dolgozunk és megyünk előre. Czeglédy Csaba elnök úr, parancsoljon!

Dr. Czeglédy Csaba a Szociális és Lakás Bizottság elnöke: Tisztelt Polgármester Úr! Tisztelt Közgyűlés! Tisztelt Rápli úr, nem a türelmetlenség beszél belőlem, hanem az az aggodalom, hogy a kormányszóvivő azt nyilatkozta valamikor május közepén, hogy az biztos, hogy az önkormányzatok 100 %-ban nem fogják visszakapni az oktatási intézményeiket, ugye ez kormányzati szinten még nem került cáfolásra. Én azt gondolom, lehet, hogy az önkormányzatok, bár ezt azért szakmailag nehéz lenne megindokolni, lehet, hogy kompromisszumként belemennének, hogy mondjuk a kvázi szakközépiskolák régi nevükön, mondjuk az maradjon egy másik fenntartású, vagy működtetési rendszerben, de hogy ez az aggodalom beszélt belőlem. A másik pedig, hogy azért legkésőbb jövő év januárjáig hatályosulni kellene a döntéseknek, hiszen beíratás van mondjuk márciusban, szülőknek nyilván tudniuk kell, hogy mi az új oktatási helyzet. Nem ez a legsürgősebb, és nyilván nem nyári teendő, ezeket elő lehet készíteni, de az megnyugtató, hogy városunk országgyűlési képviselője azt gondolja, hogy ezeket az oktatási intézményeket vissza kell kapni. És hát polgármester úrnak abban igaza van, most nyilván én a saját korábbi tapasztalatomat mondom, hogy Felsőcsatár polgármester asszonya korábban azt mondta, hogy az ő településük azért nem szeretné az általános iskolát visszavenni, Torony korábbi polgármestere biztos azt mondta nekem, az új polgármester úr még nem cáfolta, nem mondott ezzel ellenkezőt, hogy ők szeretnék, hogyha a Toronyi Általános Iskolát vinnék. Illetve hát kérdés, hogy mondjuk a Náraiban működő, most a Paragvári tagintézményeként működő alsó tagozatos iskolának mondjuk ebben az esetben mi lesz a sorsa, mert nyilván azt nem tukmálhatjuk rá Náraira, de azzal az intézménnyel is valamit tenni kell, ha a Paragvárit visszaveszi a Szombathelyi Önkormányzat. Tehát itt egy csomó teendő van, amit egyébként az ősz folyamán ebben az ügyben tisztázni kell. És akkor megragadom az alkalmat, hogy képviselő úr itt van, hogy még Kiss Péter minisztersége idején megkapta a Bagolyvár melletti területet az önkormányzatunk ingyenes vagyonjuttatásként, hogy oda nyugdíjasházat építsünk, az egy dolog, hogy egyébként idősek otthonára is nagy szükség lenne, az idősek otthona nyilván egy másik kategória, de a nyugdíjasházak kapcsán beszél a kormány bérlakásépítésekről. Én azt gondolom, hogy a bérlakás építéseknek egy kiemelt területe lehet a nyugdíjasház építés, oda jutottunk most, ezt nyilván a városvezetésnek is mondom, a városvezetés talán tudja, de képviselő úrnak mondom, hogy most jutottunk el oda hosszú idő után, hogy a nyugdíjasházra várakozólista van, tehát nagyon sokan szeretnének bekerülni, persze adjon az Isten hosszú életet, akik benn laknak most a nyugdíjasházban, de egyre több az idős egyedülálló, nagyon sokaknak a családjuk nincs itt Szombathelyen és Szombathely környékén, a róluk való gondoskodás egyre nagyobb gondot okoz, szeretnének magukról gondoskodni és bekerülni a nyugdíjasházba. Használjuk ki annak a lehetőségét, hogy van ennek a fejlesztésére kifejezetten alkalmas területünk, amit az önkormányzat még nem adott el, de itt nyilván lehet egy olyan anyagi megszorulás, hogy akár az önkormányzat, ez már nem is családi ezüst, ez már családi arany, ezen is túladunk, erre még nem került sor. Én kérem a városvezetést, hogy hátha az elkövetkezendő fél évben lesz ebben valami kormányzati program bérlakásépítésre, ne is adjunk rajta túl, de nagy szükség lenne erre is, igazándiból emellé is kormányzati döntésre lesz szükség. És még egy utolsó mondat, hogy én azt gondolom, hogy meghaladta az idő a Lime elektromos rollereknek az idejét, az a pénz, az majdnem 2 millió Ft, amit fizetnek, az nem az az összeg, hogy meg kellene hosszabbítanunk a szerződést. Nagy vitát nem akarok generálni, én azért egy nem szavazattal fogom kifejezni a rossz érzésemet az elektromos rollerekkel való össze-vissza közlekedés miatt. Nem hiszem, hogy önkormányzatunknak ezt a napi szinten balesetet okozó dolgot még tovább kellene generálnia ezzel a Lime-os bérlési lehetőséggel. A családok nagy többségének, és még a picit szegényebb sorsú családok is kisajtolták magukból a gyereknek ajándékként az elektromos rollert, és nem hiszem egyébként, hogy ezt önkormányzatunknak fenn kellene tartani. Egy történelmi feladatot ebben végrehajtottunk, nem akarok ebben vitát nyitni, mert úgyis sejtem, hogy meg lesz szavazva, de én ezért fogok majd nemmel szavazni. 

Dr. Nemény András polgármester: Köszönöm szépen elnök úrnak! Danka Lajos elnök úrnak adom meg a szót.

Dr. Danka Lajos a Szellemi Örökség, Nemzetiségi és Térségi Kapcsolatok Szakmai Bizottság elnöke: Tisztelt Polgármester Úr! Tisztelt Közgyűlés! Pár téma, ami egyrészt bennem volt, másrészt előjött. Az egyik az, hogy én elmentem a Városstratégiai Bizottság ülésére a mobilitási programnak a tárgyalásával kapcsolatban, nekem nagyon tetszik, hogy a közgyűlésben az hangzik el, hogy a Városstratégiai Bizottság hatáskörébe utalta a közgyűlés, a Városstratégiai Bizottsági ülésen pedig az, hogy a közgyűlés már tárgyalta. Tehát tulajdonképpen én azt gondolom, hogy ez sokkal fontosabb. Azt szeretném még megemlíteni, amit ott is elmondtam, hogy az anyag, amit a közgyűlés is tárgyalt és a Bizottság is tárgyalta, az alap megállapításaiban van, amivel egyet tudok érteni, van, amivel nem. Viszont, itt már elhangzott Czeglédy képviselőtársam részéről, és az én részemről is az előző közgyűléseken, hogy ki kell alakítani Szombathelynek egy XXI. századi közlekedési módot arra, hogy a jelenlegi anomáliákat, a jelenlegi kritikus pontokat kezelni tudjuk, és ne legyen azzal probléma, ami most van a városban, hogy mondjuk egy műszakváltáskor, vagy műszak lejáratakor nem lehet közlekedni a városban. Ezenkívül tulajdonképpen a rendszernek úgy kellene működni, hogy stratégiai terv, és egy pár rövid távú terv, ami ennek a megvalósításához kapcsolódik. A kritikus pontokat nem kívánom felsorolni, hiszen elhangzott a múltkor, hogy obstruálom a közgyűlésnek a munkáját, ami nem igaz, hiszen én azt szeretném, ha Szombathely közlekedése normális mederbe kerülne, és az, ami most jelenleg van, az nem igazán ez. Tehát mindenképpen én azt gondolom, hogy ezt meg kell tárgyalni, és bizony ki kell alakítani egy ilyent, és ennek a munkájában én szívesen részt veszek. Annál is inkább, mert elhangzott például a Thököly utcában a körforgalomnak a gyalogosítása, na most ez közlekedési szempontból azért problémákat vetne fel, amikor két egymással párhuzamos főútvonala van a városnak amiatt, mert kialakult a sétálóutca, mint Fő tér, és ezt is elmondtam, hogy tulajdonképpen az anyag azt tárgyalja, hogy kelet-nyugat irányba a vasút osztja meg a várost, nem teljesen, mert a Fő tér is megosztja, észak-déli irányba. Tehát tulajdonképpen azért kellett kialakítani két főirányt, a Thököly utcát és a Petőfi Sándor utcát, merthogy középen nem tud elmenni a közlekedés. Ha most még kitoljuk a sétálóutca felületét, akkor az azt jelenti, hogy az kijjebb fog kerülni. Ettől függetlenül, ezeket tárgyalni kell, mint ahogy a multimodális, vagy intermodális központnak a kérdéséről is tárgyalni kell hosszú távon. Parkolóház teljesen egyértelmű, hogy elengedhetetlen lesz hosszú távon a város szempontjából, de ez mind ezekhez a témákhoz kapcsolódik. Ami a 30-as sebességkorlátozást illeti, tehát én nem vagyon híve annak, hogy azért korlátozzuk a sebességet, hogy betartsák az autósok az 50 km-es sebességhatárokat. Ezzel csak azt érjük el, hogy ott se tartják be, ahol egyébként pillanatnyilag betartották. A Perinttel kapcsolatban annyit, hogy az idősebb állampolgárok emlékezhetnek rá, hogy volt egy strandja a Perinten a városnak, méghozzá pont az árvízi, a Haladás-pálya mögötti terület volt, ahol föl volt duzzasztva a Perintnek a szintje. Tehát az elképzelés nem új, az, hogy természet-közelivé tegyük a Perintet, fantasztikus elképzelés, ugyanakkor azt kell, hogy mondjam, hogy nem kell túlzásokba esnünk, - összevonnám, hogyha lehetséges – nem akarok más példát felhozni, mint a hódok kérdését. A hódok visszatelepítése, a biológiai sokszínűség szempontjából egy fontos lépés volt. Csakhogy alapból az a probléma ezzel, hogy én, akinek ültetvénye van ott a Perint mellett, nekem egy hét alatt az ültetvényemnek a harmadát elhordják, tehát hihetetlen károkat tudnak okozni, meg ha valaki végigmegy a Perint-parton, látja, hogy mi történik. Ebből a szempontból mindenképpen meg kell fontolni, hogy mi az, amit támogatunk és mi az, amit nem. Ami az árvízbiztonságot jelenti, szerintem a lukácsházi víztározó sokat javított ezen a helyzeten, de a lukácsházi víztározónál is hadd mondjam el, hogy Kőszeg város elképzelései szerint az egy üdülőterület lett volna. Csak ami miatt nem lett kialakítva, pont az, hogy az egy szükség víztározó, ami azt jelenti, hogy felduzzasztják a vízét, amennyiben olyan helyzet van és vinne ott minden strand jellegű építményt, tehát ezeket mind figyelembe kell venni. Az iskolák visszaadásával kapcsolatban, én, aki nemrég óta tanítok, tulajdonképpen csak 14 éve, és egy szakközépiskolában, bocsánat, technikumban, nekem megvan a határozott véleményem arról, hogy ezek a Centrumok, amelyeket kialakítottak, ezek tulajdonképpen pénzszivattyúként működtek, kiszívták a pénzt az alatta lévő iskolákból. Abból a forrásból hozták őket létre, amik egyébként az iskolák rendelkezésére álltak volna. Az egész rendszert, úgy ahogy van, meg kell szüntetni szerintem, az iskolákat a város kezelésébe visszaadni. Úgyhogy ez támogatható. Még két megjegyzésem van, egyrészt köszönjük polgármester úrnak az állatorvosi ügyelettel kapcsolatos határozott fellépését, másrészt, történt egy mecset átadás a városban, ami ugye eredetileg imaház, viszont az van kiírva rá, hogy mecset. Márpedig tudjuk, hogy amire ki van írva, hogy mecset, az nem imaház. Többek között a másik, hogy én említettem, hogy körülbelül egy tucat mohamedán hívő van, hát körülbelül annyi jelent meg az átadáson, és müezzin is volt az átadáson. Köszönöm szépen!

A polgármester távollétében Dr. László Győző alpolgármester veszi át az ülés vezetését.

Dr. László Győző alpolgármester: Köszönöm szépen elnök úr! Megadom a szót Tóth Kálmánnak bizottsági elnöki hozzászólásban, parancsoljon elnök úr, öné a szó. 

Tóth Kálmán a Városstratégiai, Idegenforgalmi és Sport Bizottság elnöke, frakcióvezető (bizottsági elnöki hozzászólás): Tisztelt Alpolgármester Úr! Tisztelt Közgyűlés! Annyival szeretném kiegészíteni Danka Lajos szavait, hogy valóban az elhangzott, hogy a közgyűlés tárgyalta a SUMP-ot, meg az is elhangzott, hogy egyébként a Bizottság megkapta azt a jogot a közgyűlés által ledelegálva, hogy a társadalmasítás során beépítendő javaslatokról már a közgyűlés ne döntsön, hanem, hogy az a Bizottságnak a hatásköre legyen. Magyarán megmondva, az alapvetések természetesen nem változtak. Tehát az, hogy a közgyűlés elfogadta a SUMP-ot, és később, - nem túl sok javaslat érkezett be egyébként a társadalmasítás során - azokat a készítők beépítették, ennyi történt. Tehát önmagában elég viccesen hangzik, hogy oda-vissza mutogatunk, de nem ez a helyzet, ennek volt egy evolúciója, volt egy folyamata, amiben a dolog végül is így lett rendezve. Köszönöm szépen a szót!

Dr. László Győző alpolgármester: Köszönöm elnök úr! Érdeklődéssel vegyes várakozással várom, milyen ügyrendi hozzászólást tartogat számunkra Czeglédy Csaba, parancsoljon elnök úr, öné a szó!

Dr. Czeglédy Csaba a Szociális és Lakás Bizottság elnöke (ügyrendi hozzászólás): Tisztelt Alpolgármester Úr! Tisztelt Közgyűlés! Tudok én kreatív is lenni, de most nem erről van szó, csakhogy nehogy rosszul rögzüljön, tehát én nem a Thököly utca lezárásáról beszéltem, a jóisten mentsen meg bennünket annak a lezárásától. Tehát a Thököly utca kibővítéséről, a háromsávosításáról beszéltem a Kiskar utca felé lévő kanyarnál, a volt Magellán, tehát a telek mentén, egy útszakasz megvásárlásával. Egyik telekrész az önkormányzatunké, gyakorlatilag még egy kisebb telket kellene megvennünk, és akkor ott akkor három sáv lenne, két sáv így mondom, az Orlay felé a Nagytemplom fele eső részen, a Rákóczi Ferenc utcának a Thököly, és a Batthányi tér közötti gyalogosövezetté alakításáról beszéltem, hogy Zrínyi utca, Batthányi tér, tehát a két körforgalom közötti részének, ennek a megvizsgálásáról, csak azért, hogy nehogy az legyen, hogy a Czeglédy le akarja zárni a Thökölyt, mert így is járhatatlan, úgyis, ezt azért ne nehezítsük.

Dr. László Győző alpolgármester: Köszönöm elnök úr, megadom a szót Kelemen Krisztián tanácsnok úrnak, parancsoljon tanácsnok úr, öné a szó!

Kelemen Krisztián a Bűnmegelőzési, Közbiztonsági és Közrendvédelmi Bizottság elnöke, tanácsnok: Tisztelt Alpolgármester Úr! Tisztelt Közgyűlés! Tájékoztatom a tisztelt közgyűlést, hogy a hétfői Bűnmegelőzési, Közbiztonsági és Közrendvédelmi Bizottság elhangúlag elfogadta a Lime elektromos rollerekre vonatkozó szerződésnek a meghosszabbítását És azt tudjuk, hogy nem a Lime rollerek használatával van a probléma, hiszen ezek a rollerek 25 km/h-s sebességkorlátozással rendelkeznek, maximum azzal lehet a probléma, ahogy ezeket a rollereket visszahelyezik, elhelyezik, tárolják. De a cég folyamatosan ellenőrzi ezeket az idézőjelbe vett parkolóhelyeket és folyamatosan helyreállítják ezeket a rollereket. Az alapvető probléma az elektromos rollereknél azzal van, amikor a használók ezeket a nagy teljesítményű rollereket, amelyek 40-50-70 km/h-s sebességre képesek, ezeket olyan nagyforgalmú helyeken használják, mint például a Fő tér, ahol veszélyeztetik mások testi épségét, merthogy ott is rengeteg gyalogos közlekedik, illetve nagyon sok kisgyermek használja a Fő teret, ott jól érzik magukat, futkároznak, örülnek a szökőkútnak, és ebben várunk egy központi szabályozást, amire tud építkezni adott esetben egy helyi szabályozás is, és adott esetben ki lehet tiltani ezeket az elektromos mikromobilitási eszközöket, ami egyébként már a KRESZ-park területén megtörtént, hiszen ott az Agora, mint üzemeltető, egy házirenddel rendelkezik, és ott például már nem lehet ezeket használni. A KRESZ-parkot 2-14 kor között lehet használni, és lassú, manuális meghajtású járművekkel, tehát az elektromos járművek ki vannak onnan tiltva. A másik téma, amivel készültem, tekintettel arra, hogy szeptemberig már nem lesz közgyűlésünk, idén is lesz Joskar-Ola Napok, mégpedig augusztus 8-9-én szombat-vasárnap. És minden évben tartozik egy jótékonysági cél a Joskar-Ola Napokhoz, az idei évben az alapítvány az Állatvédők Vasi Egyesületének támogatására ajánlotta fel a rendezvényt. Idén is lesznek nagy érdeklődésre számot tartó fellépők, és elnökasszonynak a meghívását közvetítem mindannyiunk felé, mindenkit szeretettel vár az alapítvány a rendezvényen és adott esetben megköszönnék, hogyha a Vasi Állatvédők támogatását mindenki segítené, aki adott esetben itt a közgyűlés teremben részt vesz az ülésen. És még egy fontos információ, előkerült a szombathelyi iszlám mecsetnek vagy imaháznak az ügye, azt azért szeretném jelezni, hogy a magyar iszlám közösség egy nagyon komoly célt tűzött ki maga elé, mégpedig azt, hogy Szombathelyen a szegénység problémáját megpróbálják megoldani, kezelni, és szeretnék támogatni ebben az önkormányzat, azon belül az önkormányzati intézményeknek a munkáját. Tehát részükről történt már egy felajánlás, méghozzá 1000 kg lisztet ajánlottak fel Szombathely Városának, amelyből 650 kg-ot kapott a Pálos Károly, 350 kg-ot pedig a FÉHE Nonprofit Kft. Ezen a héten szombaton pedig érkezik egy komoly mennyiségű, jó minőségű gyermekruha bálákban, illetve rizsfelajánlást is tettek, és szándékukban áll évente 3-4 ilyen nagyobb mennyiségű adománnyal segíteni a szombathelyieket. Ezt csak halkan jegyzem meg, köszönjük szépen nekik. És gyakorlatilag az iszlám imaháznak a megnyitója megtörtént, rendben lezajlott, és én a beszédemben elmondtam, hogy biztos vagyok benne, hogy békés együttélésben és együttműködésben tud ez az imaház üzemelni és Szombathely mindig egy integráló, befogadó, szerető közösség volt, és én tudom azt, hogy a szombathelyiek tiszteletben tartják más embereknek a vallását, és ez gyakorlatilag így lesz a szombathelyi imaház esetében is. Az pedig azt gondolom, hogy egy plusz jó pont a részükre, hogy én azt tapasztaltam, hogy ez nem is feltétlenül egy imaházként fog funkcionálni, leginkább egy közösségi térként, egy magyar-török találkozási pontként, és gyakorlatilag ezek az emberek valóban szeretnék Szombathely városát segíteni, és biztosítottak minket arról, hogy gyakorlatilag bármiben számíthatunk rájuk és megpróbálnak mindenben támogatni minket. Köszönöm szépen!

Dr. László Győző alpolgármester: Köszönöm szépen tanácsnok úr! Megadom a szót Lukács Dániel képviselő úrnak, parancsoljon képviselő úr, öné a szó. 

Lukács Dániel városi képviselő: Köszönöm a szót. Tisztelt Közgyűlés! Horváth Gábor képviselőtársamra csak gyorsan annyit reagálnék, hogy természetesen én örülnék a legjobban annak, hogy ha az elektromos eszközöket ki lehetne tiltani a belvárosból. Szerintem amint a KRESZ ezt lehetővé teszi, mert jelenleg nem teszi lehetővé, szerintem teljesen egyöntetűn fogjuk ezt a döntést azonnal meghozni. Szokásos témában szólalnék fel, némileg edukatív jelleggel, az optikai kábeles internetfejlesztés kapcsán megszaporodó panaszokról. Itt a legtöbb panasz a munkavégzés hosszával, a minőségével kapcsolatban érkezik, valamint a tájékoztatás hiányával. Itt szeretném elmondani, hogy a Telecom megbízásából külsős vállalkozó, nem is szombathelyi vállalkozó végzi ezt a munkát 5 fázisban, amelyben egy-egy fázis akár több hónapig is eltarthat. A munka végeztével, egy fázis végeztével veszi át a város ezeket a szakaszokat, amennyiben a helyreállítás maradéktalanul megtörtént. Semmi olyant nem veszünk át, ami nem elfogadható számunkra. A tájékoztatás a cég feladata, kérem a lakosokat, hogy figyeljék ezeket a kihelyezett magenta színű táblákat, valamint a vállalkozó, kivitelező a munka megkezdése előtt szalaggal elkordonozza ezeket a területeket, ilyenkor nem kell megijedni, a munkavégzés nem azonnal fog elkezdődni, ez csak egy jelzés, hogy az ott parkolók időben el tudják hagyni a munkaterületet. Végezetül szeretném elmondani, hogy az eddigi gyakorlattal ellentétben, ahol minden ilyen kivitelezés úgy történt, hogy felvágnak egy útszakaszt az adott szélességben, majd ezt aszfaltozzák vissza, ezért néz ki rengeteg járdánk fölszabdalva, és nagyon rossz állapotban, minőségben van ezek után, most elvárjuk azt, hogy ezeket az érintett szakaszokat a kivitelező teljes széltében helyreállítsa, ezzel így Szombathely több kilométernyi új járdát kap úgy, hogy ehhez saját forrást nem kellett biztosítania. Épp ezért a lakosok türelmét kérem a továbbiakban is, minden munka el lesz végezve, be lesz fejezve, és bármilyen panaszuk van, kérem, jelezzék az önkormányzat felé, ezt minden esetben meg fogjuk vizsgálni. Köszönöm szépen a szót!

Polgármester úr visszaveszi az ülés vezetését.

Dr. Nemény András polgármester: Köszönöm szépen képviselő úrnak! Németh Ákos tanácsnok úrnak adom meg a szót.

Németh Ákos a Fenntarthatósági és Klímastratégiai Szakmai Bizottság elnöke, tanácsnok: Tisztelt Polgármester Úr! Tisztelt Közgyűlés! Ágh Ernő képviselőtársam nincs jelen, de ugye az előző közgyűlésen kérdezte, hogy hogy áll az a projekt, amiben a METRO-körforgalomnál meg tudjuk csinálni a növényzet újratelepítését. Örömmel jelenthetem be, hogy a tegnapi nap kaptam meg a hírt arról, hogy nyert ez a projekt, tehát ezt gyakorlatilag külső forrásból meg fogjuk tudni oldani. Illetve a Lime vonatkozásában és a rollerek vonatkozásában annyi, hogy én azt gondolom, hogy itt teljesen egyértelmű, és jól látható, hogy a városnak mi a szándéka, hiszen abban az esetben, amikor a Lime bejött a városba, akkor pontosan lehatároltuk azt, hogy parkokban nem lehet használni, hogy a Fő téren nem lehet használni, hogy a Fő téri kerékpárúton 10 km/h-ával lehet használni. Azért tudtuk ezt megtenni, mert ott megvolt hozzá a technikai lehetőség arra, hogy ezt tudjuk szabályozni. Jelen pillanatban, ha jól értem, ha nem, akkor elnézést kérek, akkor gyakorlatilag hiába hoznánk egy rendeletet arról, hogy ugyanez történjen meg a magánrollereknél, de nem lehetne szankcionálni ezt az egészet. Ha odamegy a rendőr, és elkap valakit, hogy a Fő téren rollerezik, akkor legfeljebb azt tudja mondani, hogy szállj le, de nincs mellé más szankció. Ha jól értem az egészet. Tehát így meg elég nehéz, de hát most van folyamatban pont ennek az egésznek a felülvizsgálata, reméljük, hogy ez jogszabályilag rendbe lesz téve. Illetve Danka Lajos képviselőtársamnak a felvetésére, ha jól értem, akkor ön a Fő tér sétálórészét megszüntetné, vagy átjárhatóvá tenné a Fő teret? Mert ez egy ilyen ciklusukon átívelő gyakorlatilag közös cél, hogy minél inkább kiszorítsuk az autókat a Fő térről, a Berzsenyi tér felújításánál is én azt gondolom, hogy ez egy teljesen valid cél volt, hogy az átmenő forgalmat megszüntessük. Illetve a hódokkal kapcsolatban annyi, hogy jelentem, hódmenedzsmentet kell készíteni ehhez az egészhez, úgyhogy, ha nyer a pályázat, akkor külön figyelni fogunk a hódokra, illetve itt említeném meg szegény megboldogult Labritz Bélát, aki elérte azt, hogy egyáltalán lehessen foglalkozni az egész kérdéssel kulturált keretek között. Köszönöm szépen!

Dr. Nemény András polgármester: Köszönöm szépen tanácsnok úr! Megadom a szót Illés Károly képviselő úrnak.

Illés Károly a Költségvetési Ellenőrző Szakmai Bizottság elnöke: Tisztelt Közgyűlés! Egyrészt, ha már itt felmerült egyrészt a roller-ügy, azért azzal nem értek egyet, hogy itt a Lime-okkal minden rendben, a Kárpáti Kelemen utcában múltkor 4 napon keresztül figyeltem meg, hogy egy sarkon körülbelül 6-7 roller össze volt hányva egy kupacra, aztán 4 napon keresztül nem vitte el egyébként a szolgáltató. Így csak arra kérném akár a városvezetést, hogy a szolgáltatónak a figyelmébe ajánlja, hogy azért ezeket az elszállításokat rendszeresebben tegye egyrészt. Másrészt én azt nem értem, hogy miért ne lehetne szabályozni, hiszen a Városstratégiai Bizottságon folyamatosan hozunk forgalmi renddel kapcsolatos döntéseket, én úgy gondolom, hogy azt, hogy a Fő térről kitiltsuk a rollereket, ezt megtehetjük. Az, hogy egyébként nincs felettes jogszabály és nem lehet erre szankciót kivetni, hát egy rendőri figyelmeztetésnek, ha nincs visszatartó ereje, akkor ott megette a fene. Én úgy gondolom, hogy ezt megelőzően egyébként a felettes jogszabály megjelenésével nyugodtam megtehetjük és biztos, hogy lenne egy visszatartó ereje, ha más nem egyébként, akkor legalább lenne egy ilyen bevezetési időszak, ami a törvényi hatálybalépését megelőzően már egyébként felhívná rá a figyelmet, úgy gondolom, hogy ez hasznos lenne. Még egy dolog itt a járdafelújításokkal kapcsolatban, amit egyébként üdvözlök, mert tényleg jó, hogy csinálják, amire figyeljünk oda, hogy nem mindegy, hogy hogy csinálják, és itt most nem a belvárosi járdákra céloznék, arról már múltkor hoztam fotót, nem tudom, hogy azt azóta kijavították-e, amikor padka nélkül, ilyen szépen, hát nem sikerült egyenesen megoldani. Hanem a Muskátli utcai járdafelújítás, egy E.ON felújítás kapcsán, ott múltkor kinőtt a gaz. Ott a rétegrenddel azért gond van, nem tudom kik veszik át ezeket, odafigyelnék jobban erre. Ott múltkor kinőtt a gaz, na most ezt nem úgy kezelték, hogy kapott még egy réteg aszfaltot, hanem lepermetezték. Tehát, amikor a friss járdából kinő a gaz, ott voltam, láttam. Tehát azért mondom, hogy ezekre figyeljünk oda, ez oly módon kritika, hogy itt arra hívnám fel a figyelmet, hogy amikor műszaki átvétel van, akkor, ha már egyszer a város tényleg ilyen jelentős fejlesztésekhez hozzá tud jutni, akkor ezek időtállóak legyenek. Köszönöm.

Dr. Nemény András polgármester: Köszönöm szépen képviselő úrnak, megadom a szót Horváth Attila alpolgármester úrnak.

Dr. Horváth Attila alpolgármester: Tisztelt Polgármester Úr! Tisztelt Közgyűlés! A Hulladékgazdálkodási Társulással kapcsolatosan szerettem volna szót kérni, illetve válaszolni frakcióvezető úrnak a felvetésére. Ugye megtörtént a kilépés, ez az előző közgyűlésünkön volt, azóta már tartott egyébként 2 db ülést a Hulladékgazdálkodási Társulási Tanács, erre részben azért került sor, mert az első tanácsüléseken olyan döntéseket hozott a tanács, amiket nekem vissza kellett küldenem. A társulás elnökeként kvázi olyan jogköreim vannak, mint a polgármesternek. Véleményem szerint jogszerűtlen határozatokat fogadott el a többség. Hogy milyen volt a hangulat, arra annyit tudok mondani, hogy annál a napirendi pontnál, ahol Szombathely kilépését tárgyaltuk, én felolvastam Szombathely, illetve Nemény András polgármester úr üzenetét, ami annyi volt, hogy „Tisztelt Társulási Tanács! Szombathelynek nem érdeke a Nyugat-Dunántúli Regionális Hulladékgazdálkodási Önkormányzati Társulásban a tagsági jogviszony fenntartása, ezért a kilépés mellett döntött. Célunk az, hogy a kilépés a legbékésebben, minden érintett számára méltányos módon történjen meg.  Szombathely nem kér mást, csak azt, ami a várost megilleti, se többet, se kevesebbet. Jó munkát, stb.” Ez volt a mi üzenetünk. Erre azt kaptuk meg válaszul, hogy egyrészt Szombathellyel szemben egy pert kívánnak indítani a Társulási Tanács tagjai, mert véleményük szerint a Társulási Tanács túl sok villanyszámlát fizetett az elmúlt években, ez egy 5 millió Ft-os összeg. Több ügyvédi irodától kértem ajánlatot az ő kérésükre, kettő érvényes érkezett, az olcsóbbat fogadták el, ami alapján az összesített ügyvédi költség, amit szerintük a társulásnak ki kéne fizetni egy 5 millió Ft-os ügyben, az 2.857.000.- Ft. 5 millió Ft-ot vitatnak, hogy túl sok a villanyszámla, 2 millió 8 az ügyvéd. A másik ügyvédi iroda 4 milliós ajánlatot adott, 5 milliós. Ott tartunk, hogy van egy olyan félelmem, van egy olyan érzésem, hogy mindent meg fognak tenni ezek az emberek, hogy se Szombathely, se azok a települések, akik ki akarnak lépni, azok ne kapják meg azt a pénzt, ami nekik egyébként jár. Jelenleg ott tartunk, hogy minden egyes olyan polgármester, akivel én beszéltem, ő azt mondta, hogy ők is megfontolják a kilépést. Ez jelenleg 53,93 %, ez azt jelenti, hogy már többségünk van. De a Társulási Tanácsnak az ilyen speciális szavazásai miatt előfordulhat egy olyan helyzet, hogy még így is perre kell majd mennünk. Én azt tudom mondani, és azt tudom ígérni, hogy én ennek a társulásnak január 1-igy leszek, vagyok az elnöke. Addig ez a pénz meglesz. Azt tudom mondani minden egyes polgármesternek, aki ebben a társulásban érintett, hogy Szombathely, illetve én személyesen azt tudjuk garantálni, hogyha ebben az évben június 30-ig megteszi a kilépési nyilatkozatot, akkor a pénz rendelkezésre fog állni, és megpróbálunk a lehető legkorrektebbül elszámolni egymással, de az én felelősségem január 1-ig tart. Köszönöm szépen!

Dr. Nemény András polgármester: Köszönöm szépen alpolgármester úr, most, mint társulási elnök minőségében is mondott pár mondatot. Ugye a Társulási Tanács tagjainak azok a döntései, amit elnök úrként visszadobott alpolgármester úr, azokat utána ők maguk sem gondolták jogszerűnek, mert visszavonták őket. Tehát, hoztak egy csomó döntést, vissza lett hozva, rájöttek, hogy ezek mind hibás döntések voltak, nem jogszerű döntések voltak, és ezért aztán visszavonásra kerültek. Tehát látszik, hogy van ott elég sok baj a fejekben is, de szerintem azzal, hogy mi itt külön megyünk ebből, ezzel jól teszünk. és ezt tudom ajánlani más településeknek is, akik eddig úgy érezték, hogy egyébként nem is képviselték őket valójában. Én azért nagyon kíváncsi lennék, lehet, hogy ki is fogjuk kérni azokat a jegyzőkönyveket, amik arról tanúskodnak, hogy az egyes településeket hogyan érintették az őket képviselők, a döntések előtt hogyan tájékoztatták, mit kaptak vissza utasításként, kérésként, ugye ezt utólagosan nem lehet megcsinálni, mert ezek dokumentálva vannak, ha megtörténtek. Úgyhogy nagyon kíváncsi vagyok, hogy azok a vezetők, akik 80 települést képviseltek, azok a saját nevükben jártak el, vagy pedig ahogyan egyébként a szavazati arányuk szerint kellett volna az összes település, akit képviseltek, azoknak a nevében. Én tartok tőle, hogy nem mindenki értesült erről. Már most tudom, hogy vannak olyanok, akik nagyon csodálkoznak e tekintetben. Ügyrendben kért Czeglédy Csaba szót.

Dr. Czeglédy Csaba a Szociális és Lakás Bizottság elnöke (ügyrendi hozzászólás): Tisztelt Polgármester Úr! Tisztelt Közgyűlés! Csak zárójeles megjegyzésem, hogy több településvezetővel beszéltem, akik biztos, hogy nem kaptak tájékoztatást, mármint az elmondásuk szerint a település szavazati jogával rendelkező képviselőtől. De, ami ennél fontosabb, ami megütötte a fülemet alpolgármester úr elmondásából, hogy azt jól értem, hogy a büki önkormányzat jog kérdések ügyében, talán azt is jól tudom, hogy a Baker & McKenzie ügyvédi irodát kérte fel, és mondjuk nem a település jegyzőjét, a törvény szerint a Szombathelyi Önkormányzat jegyzőjét, hanem egy nemzetközi ügyvédi irodát. Lehet, hogy az ügyvédi iroda nevét nem említette az alpolgármester úr, de akkor azt a Czeglédy hírszerzés részként tudom nyilván. De akkor ezt tényleg jól értem, hogy ez olyan, mint hogyha Nemény András leszerződne az önkormányzatunk jogi ügyeinek a vitelére egy nemzetközi ügyvédi irodával? Tehát ez tényleg így van? Vagy rosszul értem a helyzetet?

Dr. Nemény András polgármester: Sajnos jól érti az elnök úr, és nem is kevés pénzért. És ez a pénz, már a közös pénzünk, nekem ez a bajom ezzel.

Mikrofon nélkül Dr. Horváth Attila alpolgármester: Nem!

Dr. Nemény András polgármester: Nem? Bocsánat, akkor ezt rosszul tudtam, elnézést! Ezt a Bük finanszírozza. Akkor a bükiek kérdezzék meg a polgármesterüktől, hogy miért kell ilyen sok pénzért ügyvédet bérelni a 2 %-ra. Nem ismerem a büki jegyzőt, de biztos kiváló ember, tehát el tudna látni egy ilyet, hogyha arról van szó. Megadom a szót alpolgármester úrnak, ha csak ebben az ügyben szeretne reagálni, akkor most, ha több mindennel együtt mást is akar, akkor a végén. Jó, akkor Horváth Gábornak adom meg a szót.

Horváth Gábor városi képviselő: Tisztelt Polgármester Úr! Tisztelt Közgyűlés! Csatlakoznék Illés Károlyhoz, hogy Hajdúszoboszló, ahogy mondtam, meghozta a rendeletet és a tábla ki lesz helyezve azon a sétányon. Az, hogy mondjuk a rendőrség ezt nem tudja érdemben forintosítva szankcionálni, de attól függetlenül hozhatunk egy tilalmat, és ott a rendőr, meg a közterület-felügyelő felszólíthatja az ott közlekedőket, hogy szálljanak le az eszközről. Én azt gondolom, hogy a balesetmegelőzés érdekében ezt megcsinálhatjuk egyébként és bizottsági döntéssel, forgalmi rend módosítással ez elérhető. És aztán ugye ki fog jönni a jogszabály, amit majd a minisztérium elfogad a KRESZ-ben, vagy külön a rollerekre ugye előre, Vitézy miniszter úr, ahogy ígérte. De azt gondolom, hogy a balesetmegelőzés érdekében ez fontos lenne, mert kaotikus a közlekedés a Fő téren. Mindenfajta elektromos eszközzel keresztbe-kasul közlekednek. És hogyha a Lime nem megy át ott, akkor ne menjen át a többi elektromos eszköz sem. Miért nem tudjuk ezt megcsinálni? Ez csak egy forgalomtechnikai kérdés, hogy mi legalább akkor megtettük ezt az intézkedést. És a másik, a tárolással kapcsolatban, volt olyan, láttam azt, hogy a Muskátli utcai Perint-patak híd mellett, oda a rézsűbe volt ledobva a roller, több, mint egy hétig ott volt, vagy nincsenek fölállítva ezeken a kis megálló helyeken. Kaotikus a Szent Imre herceg utcában a Tulipán utcai buszmegállónál, de mondom, ugyanúgy a Búzavirág utca, Maros utca kereszteződésénél, ahol már ugye át lett oda helyezve, és ott is keresztbe-kasul, a babakocsisok nem tudják eltolni ott a járdán a babakocsit, kénytelenek kimenni az úttestre. Tehát ezért én sem tudom támogatni. A másik pedig a Perint-patak rendezése, tehát, amikor gyerek voltam, akkor Herényben le lehetett normálisan menni a Temető mögé. Ott tudtunk játszani, most, ha jól mondom, ez a japán keserűfű, annak mondják, ez egy invazív faj, ami az egész Perint-patak partot beterítette és gyakorlatilag ez mindenhol érintett. Ugye a Nyugat-Dunántúli Vízügyi Igazgatóság azt csinálja, hogy lenyírja. De hát ezt ugye ki kéne szedni gyökerestől, hogy ez ne maradjon ott. Tehát ha abban gondolkozunk, hogy a Perint-patakot megújítjuk, és már ez a Haladás-pálya mögötti szakaszon is megjelent egyébként, és hát ez csak így álom, mert ez egy olyan növény, ami rendkívül burjánzik, és terjed és szinte megállíthatatlan. Köszönöm szépen!

Dr. Nemény András polgármester: Köszönöm szépen képviselő úrnak! Csak annyit mondanék, hogy olyan KRESZ-táblát, ami nincs benn a KRESZ-ben, nincs értelme kirakni, ezt önmaga is mondta, mert volt, amikor olyan tábla kerülhetett ki, kiegészítő tábla, utánajárt, hogy nincs benn a KRESZ-ben, és ezt nehezményezte itt a városi közgyűlésnél, biztos tudja, hogy miről van szó. Most, minthogyha más lenne az álláspontja így ebben a helyzetben, másik véleményt képvisel. Kirakhatjuk azt, hogy nem szabad fagyizni, mert tilos, de aztán mit csinálunk vele utána? Sajnos, hogyha utána kiderül, nem veszik komolyan soha többé, és akkor mást se vesznek komolyan, ezzel ez a baj, hogy a hitelességet tudjuk elveszíteni egy ilyen esetben. Németh Ákosnak adom meg a szót. 

Németh Ákos a Fenntarthatósági és Klímastratégiai Szakmai Bizottság elnöke, tanácsnok: Tisztelt Polgármester Úr! Tisztelt Közgyűlés! Annyiban reagálnék itt a japán keserűfűre, hogy ebben a KEHOP-os pályázatban, amiről már nagyon sok szó volt, ebben kifejezetten a Nyugat-Dunántúli Vízügyi Igazgatóság belerakott egy olyan eszközt, amivel ezt a japán keserűfűt ki lehet irtani, mert nagyon-nagyon nehéz, egy pici darab benne marad a gyökérből és akkor újra kihajt. Ez egy ilyen kísérleti eszköz, gyakorlatilag Angliában használják. Hogyha nyer a projektünk, akkor beszerzésre kerül egy ilyen, utána már reméljük, hogy fogjuk tudni kezelni ezt a helyzetet, vagyis nem mi, hanem ugye a Nyugat-Dunántúli Vízügyi Igazgatóság, akinek a fenntartásában vannak a patakpartok. Még egy dolog a Lime-mal kapcsolatban, ugye az előbb nem válaszoltam arra, hogy miért nem építették meg ezt a 10 db ilyen beállót, ennek egész egyszerűen az volt az oka, hogy az előzetes ilyen indikatív ajánlat 30.000.- Ft-ról szól darabjára, amikor meg akarták rendelni, akkor meg 200 volt. Ennek megfelelően azt gondoltuk, hogy egy ilyen méltányosságot gyakorolhatunk, hiszen valóban ez lényegesen több, mint amiről eredetileg szó volt, de most már, hogyha megnézték az előterjesztést, akkor beépítettünk egy olyan biztonsági elemet, hogy amennyiben nem történik meg egy éven belül ennek a megvalósítása, úgy kötelesek a teljes összeget kifizetni, és akkor majd mi magunk meg fogjuk csinálni. Köszönöm szépen!

Dr. Nemény András polgármester: Köszönöm szépen tanácsnok úrnak! További jelentkezőt nem látok, a vitát lezárom. De van, bocsánat, mindig úgy van kiírva, hogy meghívott és annyira szokatlan élmény nekem, hogy egy ilyen ki van írva, képviselő úrnak adom meg a szót.

Rápli Róbert országgyűlési képviselő: Nekem is élmény itt ülni, mert a parlamenti székek sokkal kényelmetlenebbek, lehet, hogy akkor átjövök majd ide. Egy rövid reagálás a képviselő urak felvetésére. Danka képviselő úrnak mondom, igen, jól látja, hogy az iskolai intézményrendszer struktúrája eleve ezt hozza, hogy a pénzt nem marad meg ott, ahol szükség lenne rá, nem jut el az iskolákig érdemben. Tehát ez a struktúra mindenképpen meg lesz változtatva, az, hogy milyen mértékben, milyen módon, nyilván széleskörű egyeztetést, és szakmai egyeztetést igényel, többek között holnap például jómagam Fodor István Tankerületi igazgatóúrral is leülök tárgyalni. Tehát alsó, felső, mindenfajta szinten elkezdődnek az egyeztetések. A szeptemberi tanévkezdést természetesen nem érintheti még semmilyen átalakítás, de valamikor idővel majd ezeket is meg kell lépni. A Czeglédy képviselő úrnak mondom, hogy nagyon jogos a bérlakás, nyugdíjas otthonok felvetése, a TISZÁ-nak a programjában hangsúlyosan szerepel a bérlakás program éppen azért, mert az előző kormányzatok teljesen elhanyagolták ezt a területet és az uniós források egy jelentős részét bérlakás építésre fogja a kormány fordítani. Emellett, mivel a Működő és Emberséges Magyarország program magában foglalja azt, hogy a gyerekek, a fiatalok és az elesettek, az idősek gondozása, a velük való törődés az alapvetés a kormány és a társadalom részére, ezért benne van a TISZA programjában az is, hogy 20.000 férőhelyes nyugdíjasotthont, tehát 20.000 férőhelynyi nyugdíjasotthont fogunk létesíteni, és nagyon jó, hogyha Szombathely akár kezdeményezőként élen jár ebben, tehát ha vannak konkrét, erre alkalmas területek, akkor miért is ne menjünk a dolgok elébe, és miért is ne éljünk javaslattal, hogy például itt Szombathelyen ezt hogyan, milyen létszámmal lehetne megépíteni. Én ebben szívesen közreműködöm, hogyha van ilyen önkormányzati kérés, vagy döntés. Köszönöm szépen!

Dr. Nemény András polgármester: Köszönöm szépen képviselő úr! Az biztos, hogy mi mindig fogunk javaslatokkal jönni, és nagyon örülünk, hogy a képviselő úrnak ez a hozzáállása, mi szeretni is fogjuk ezt a hozzáállást, hogy a kormány részéről egy idő után ezt mennyire fogják szeretni ebben a költségvetési helyzetben, az egy másik dolog. De hát pontosan ez a képviselői munkának a szépsége, hogy közvetít, megpróbálja elérni, amit csak lehet, tárgyal, és aztán nyilván, amikor van eredmény, akkor tudunk tovább menni benne. Ez egy új helyzet, de szerintem, ha valaki tud olyan projekteket vinni, amik országos szinten is pilot projektek tudnak lenni, az mindig nagy hozzáadott értékkel bír. Mi meg az összerakásában nagyon szívesen segítünk, hiszen nekünk a hivatalban vannak olyan kollégák, akikkel együtt ezeket tudjuk menedzselni, tehát a háttéranyagot mindenképpen meg tudjuk csinálni, nem kell hozzá nemzetközi jogász cég sem. Itt jogilag is, meg egyébként egyéb paraméterekben is állunk rendelkezésére a képviselő úrnak. Akkor is, ha ő jön valamilyen javaslattal, ötlettel, akkor nagyon szívesen a hátterét hozzátesszük. Akkor még az alpolgármesterek a vita zárásaként hozzászólnak. László Győző alpolgármester úr először.

Dr. László Győző alpolgármester: Tisztelt Polgármester Úr! Tisztelt Közgyűlés! Először röviden reagálnék Illés Károly képviselő úrnak, illetve Danka Lajos elnök úrnak a SUMP kapcsán sokadszor. Ugyanazt tudom elmondani, hosszú hónapokon keresztül dolgoztunk rajta. Hogy Bokányi Adrienn tanácsnok asszony vette magának a fáradtságot, hogy részletekbe menő egyeztetéseket tudott lefolytatni a körzetét érintően. Erre lett volna lehetőség, mint ahogy korábban Danka elnök úr is részt vett rajta. És köszönöm, hogy ennyire figyeli a szavaimat, ez az obstrukció ennyire megmaradt, különben fenntartom, de én azt gondolom, hogy mindennek megvan a maga ideje, és Illés képviselőúrnak azt tudom mondani, hogy igazából vannak benne konkrét javaslatok. Tehát nézze meg jobban, az egész belvárosnak a közlekedési rendjének az átalakítására hosszú távú javaslatot tesz a program. Az Intermodális Csomópont is szerepel benne, hogy milyen elemeket érdemes benn megvalósítani, és milyeneket nem. Tehát ezért bátorkodom ezeket a kijelentéseket tenni, mert elég részletesen belemélyedtem ebbe a munkába, de nem láttam egyik képviselő urat sem, hogy ebben részt vett volna, vannak a saját frakciónkban, akiket láttam. Utána könnyű idejönni a közgyűlésre és ilyen sommás megállapításokat tenni, csak nem állják ki a valóság próbáját. És itt át is térnék Horváth képviselő úrra, nem ilyen vonatkozásban, de a herényi temető, felvetette, nem, induljunk messzebbről. Ezek az utcák, amiket képviselő úr mond, ezek mind be vannak jelentve. Tudnék mondani még plusz 10 helyszínt, hiszen a lakosságtól folyamatosan kapom ezeket a megkereséseket, nagyon is remélem, hogy én is, ön is bejelentette, mert csak úgy van értelme. Ha csak idejön és dobálózik vele, akkor ez egy ilyen politikai haszonszerzés kategória az én szememben. Ugyanígy a herényi temető is, amiről tájékoztattam. A legelején, amikor az egész ügy kirobbant, akkor felmértük ezeket a helyeket. A hivatal munkatársaival és a SZOVA munkatársaival kimentem a herényi temető előtti helyszínre is, ott az ő elmondásuk szerint nem antigoritos kőfeltöltés történt. Ettől függetlenül, mivel nem igazolják ezt a vizsgálatok, ezért azt a helyszínt is alá fogjuk vetni egy ilyen vizsgálatnak, de hiszek a munkatársaimnak és előzetesen, és azt egyébként kommunikáltuk is, hogy a temető belső része, az már problémás, ezért zártuk le az autós forgalom elől, ahogy erről én is, ön is kommunikáltunk, sőt meg is köszöntem önnek, hogy erről kommunikált, hogy a lakosságot minél szélesebben tudjuk tájékoztatni. A herényi temető vonatkozását azért sem értem a parkolót, mert azt nem feltételezem képviselő úr, hogy nem olvassa el az előterjesztéseket, pont a 3. napirendi pontban fogjuk tárgyalni a herényi temetőnek a parkolójának a kérdése meg fog oldódni, meg fogjuk csinálni, ez is egy régi kérése az ott élőknek, képviselő úr is felvetette annak idején, nem tudta megoldani, mi most meg fogjuk. Ugyanez igaz a Farkas Károly utcának a járdájára, ami már folyamatban van, tehát valóban ott a padkáról beszélhetünk, de fog épülni egy új járdaszakasz ott, és már folyamatában van, és erre is ígéretet tettem, és pont a héten beszéltünk róla, remélem, hogy eljön, közösen kívánom átadni, hiszen elvitathatatlan érdemei vannak önnek is ebben, amit én bármikor készséggel elismerek, nincs ezzel probléma. További vonatkozásban, a Farkas Károly utcát beszéltük, igen, még egy mondat elnézést, most visszavágtam itt Danka Lajos képviselő úrnak, ne haragudjon, nem tudok elmenni amellett, tudom, hogy ez egy nagyon jó téma, és ehhez ragaszkodni fognak, imaház, mecset, és nem személyesen önnek szól megint, amit mondok, azért a Mi Hazánknak ismerjük a toleranciáját, meg így a hozzáállását az ilyen dolgokhoz, én a magam részéről köszönöm szépen ebből nem kérek, és szerintem a szombathelyiek sem. Úgyhogy értem, hogy ez egy ilyen irányvonal az önök pártjának, de ön ennél egy sokkal komolyabb és tisztességesebb ember, minthogy ezt a vonalat üsse, úgyhogy én óva inteném tőle. De ez csak egy személyes, régi ismeretségünkre való hivatkozás miatt merem megengedni magamnak ezt a kérést. És végül Kelemen képviselő úrra is szeretnék rácsatlakozni. Lesznek itt még nagyon jó rendezvények, a Joskar-Ola Napok is fontos és jó rendezvény, de én is, mivel nyáron nem fogunk találkozni, két olyan rendezvényre szeretném felhívni a figyelmet, az egyik a Spartan Race, annak is a Charity futama, én minden évben részt veszek rajta, önöket is erre bíztatom, idén is két nagyon fontos szervezetet tudunk támogatni a részvételi díjak teljes összegével, a PontMás Alapítványt és az Esőemberke Alapítványt. Nem mellesleg egy nagyon népszerű, azt hiszem világviszonylatban is vezető versenyről beszélünk. Illetve ez július 18-án, illetve augusztus 29-én a Move Sunset Run, ami megint egy egyedülálló kezdeményezés, az óvodás futamoktól egészen a maratonig, a naplementében indul, az éjszakában fejeződik be, én azt gondolom, hogy egy olyan egyedülálló kezdeményezés, ami úgy gondolom, hogy remélem, hogy egy tradíció lesz belőle, de csatlakozva Horváth Somáho,z próbálunk új programokat létrehozni, és olyanokat, amik tényleg értékesek és érdeklődésre is tartanak számot. És végül, hogy összegezzem a felszólalást, és köszönöm Horváth Gábornak, köszönöm ezeket az ügyeket, jó, hogyha nyitott szemmel járunk minél többet, kérem, hogy ezekben működjünk együtt. Ugyanez az érdekünk. Elmondtam, aki Kámon-Herény ügyét segíti, az nekem a barátom. Köszönöm szépen!

Dr. Nemény András polgármester: Köszönöm szépen, jó barátkozást kívánok! Horváth Attilának adom meg a szót.

Dr. Horváth Attila alpolgármester: Tisztelt Közgyűlés! Czeglédy Csabának csak annyi a válasz, hogy ez úgy kezdődött, hogy Zsolnai alelnök úr jelezte, hogy szerinte törvényellenesen működik már hosszú-hosszú évek óta a Hulladékgazdálkodási Társulás, hiszen Szombathelynek kellene ellátni a munkaszervezeti feladatokat. Ezt követően megírtuk ezt a kormányhivatalnak, a kormányhivatal azt válaszolta, hogy valóban így van. Mivel ez ugye, akkor rájött, többek közt alelnök úr is, hogy hát ő most, amit kérdezett, annak lesz egy eredménye, és az lesz, amit ő nem szeretne, ezért azt a döntést hozták, hogy írnak még egy levelet, és addig nem csinálunk semmit. Jegyző úr a választások alatti felkészülés során egy nap alatt készített el egy komplett anyagot, hogy mi kell neki ahhoz, hogy a törvényes működést helyreállítsa, ezt levették a napirendről, majd ezt követően kaptuk meg Bük polgármesterétől azt a levelet, amiben azzal illette jegyző urat, hogy nem végezte el a munkáját. Hát igen, csak volt egy olyan Társulási Tanácsi döntés, hogy ne végezze el a munkáját, illetve nem kapta meg az ehhez szükséges iratokat. Jelenleg a társulás iratai Bükön vannak. Majd ezt követően érkezett meg egy tanácsülésre a Baker & McKenzie ügyvédi irodának két, kettő, nem egy, kettő darab ügyvédje Budapestről, akik nem tudom mennyi pénzért, a büki önkormányzat fizette, hogy hogyan, milyen beszerzéssel, ezt én nem tudom, ezt meg lehet tőlük kérdezni, annyit viszont tudok, hogy én nagyon-nagyon büszke vagyok a városi jogászcsapatra, mert hazahoztam ezt a sztár ügyvédi iroda által készített papírt és egy órán belül kaptam egy egy oldalas hibalistát, úgyhogy ezt így talán nem kellett volna. Ezt szerintem a kidobott pénz kategóriának hívják, és ha már kidobott pénz, Illés Károly képviselő úrnak annyit tudok mondani, hogy én abban a körben nem tudok előre menni, hogy a Muskátli utcában az a járda, amit az E.ON megrendelt és ő valamit csinált, hogy azt ki csinálja, hogy csinálja. Én egyetlen egy dolgot tudok, az az, hogy amikor látom, hogy gond van, akkor szólok neki, hogy ezt javítsátok ki. Itt is egyébként ez történt, azt, hogy ők hogyan javítják, ezt megint csak maximum sugallni tudom, előírni ugye nem, hátha lepermetezték, az nem egy hosszú távú megoldás, ebben azért mélységesen egyetértünk. És ugye annyi, hogy talán abban van egy következetesség, és ezt talán képviselő úr is elismeri, hogy léteznek mindig kivitelezési hibák, csatornafedelek, Tóth Kálmánra nézek, hogy azt legalább nem engedjük el. Tehát azt csináljuk, hogy amíg az nincs kész, a Kodály Zoltán utca 2023-ban lett átadva, most is csatornafedeleket cserélgetnek benne, mert amíg nem lesz jó, addig a Vasivíz nem fogja átvenni, addig ők azt szépen javítgatják. Szerintem már olcsóbb lett volna teljesen újat építeniük, de ez már az ő dolguk. Köszönöm szépen!

Dr. Nemény András polgármester: Köszönöm szépen! Akkor szavazás következik. Módosító javaslatunk nem volt emlékeim szerint, úgyhogy megyünk sorban, határozatról határozatra. Az I. határozati javaslatunk az ELTE SEK Szökős Néptáncegyüttes támogatása, erről szavazunk most. 
Megállapítom, hogy a testület 17 egyhangú igen szavazattal – 1 képviselő távol van – elfogadta a javaslatot és a következő határozatot hozta:

181/2026. (VI.18.) Kgy. számú határozat

1. Az önkormányzati forrásátadásról szóló 47/2013. (XII.4.) önkormányzati rendelet 1. § (5) bekezdése alapján a Közgyűlés hozzájárul ahhoz, hogy az önkormányzat 2026. évi költségvetéséről szóló 3/2026. (II.27.) önkormányzati rendelet 13. mellékletében meghatározott „Polgármesteri keret” tételsor terhére a Perintparti Alapítvány részére 300.000,- Ft pénzeszköz átadásra kerüljön az ELTE SEK Szökős Néptáncegyüttes fesztiválszereplésének támogatására.

2. A Közgyűlés felhatalmazza a polgármestert a támogatási szerződés aláírására. 

Felelősök: 	Dr. Nemény András polgármester 
		(A végrehajtás előkészítéséért:
Vinczéné Dr. Menyhárt Mária, az Egészségügyi és Közszolgálati Osztály vezetője
Stéger Gábor, a Közgazdasági és Adó Osztály vezetője)

Határidő:	azonnal (1. pont vonatkozásában)
2026. július 15. (2. pont vonatkozásában)

Dr. Nemény András polgármester: II. határozati javaslatunk, ez háziorvosi, iskolaorvosi körzetben lévő feladatellátással kapcsolatos, erről szavazunk. 
Megállapítom, hogy a testület 17 egyhangú igen szavazattal – 1 képviselő távol van – elfogadta a javaslatot és a következő határozatot hozta:

182/2026. (VI.18.) Kgy. számú határozat

1. Szombathely Megyei Jogú Város Közgyűlése jóváhagyja a Dr. Pölöskey Péter iskolaorvossal, a Szombathely, 4. számú iskolaorvosi körzetben a vállalkozó iskolaorvosi feladatok ellátása tárgyában kötött megállapodás megszüntetését 2026. augusztus 31. napjával.  

2. A Közgyűlés felhatalmazza a polgármestert, valamint a Szombathelyi Egészségügyi és Kulturális Intézmények Gazdasági Ellátó Szervezetének igazgatóját a Dr. Pölöskey Péter iskolaorvossal kötendő - 1. pont szerinti - megállapodás aláírására. 

3. A Közgyűlés felkéri a Szombathelyi Egészségügyi és Kulturális Intézmények Gazdasági Ellátó Szervezetének igazgatóját a Szombathely, 4. számú iskolaorvosi körzet működtetéséhez szükséges munkáltatói intézkedések megtételére.   

Felelős:		Dr. Nemény András, polgármester
                  		Dr. László Győző, alpolgármester
		Dr. Károlyi Ákos, jegyző
/a végrehajtás előkészítéséért: 
Vinczéné dr. Menyhárt Mária, az Egészségügyi és Közszolgálati Osztály vezetője
Kovács Andrea, a GESZ igazgatója/

Határidő:	2026. augusztus 31.

Dr. Nemény András polgármester: Jön a III. határozati javaslatunk, ez a mikromobilitási járművekről, a rollerekről szóló határozati javaslat, erről szavazunk most. 
Megállapítom, hogy a testület 13 igen, 2 nem, 2 tartózkodással – 1 képviselő távol van – elfogadta a javaslatot és a következő határozatot hozta:

183/2026. (VI.18.) Kgy. számú határozat

A Közgyűlés megtárgyalta a mikromobilitási járművek kölcsönzési célú közterületi elhelyezésére vonatkozó Együttműködési megállapodás meghosszabbítására vonatkozó előterjesztést és a következő döntéseket hozta:

1. A Közgyűlés jóváhagyja, hogy a hatályban lévő Együttműködési megállapodás módosítása az előterjesztés szerinti tartalommal kerüljön meghosszabbításra 2028. június 30-ig.

2. A Közgyűlés felhatalmazza a polgármestert az előterjesztés mellékletét képező Együttműködési megállapodás módosítás aláírására.

Felelősök:	Dr. Nemény András, polgármester
		Dr. Horváth Attila, alpolgármester
		Horváth Soma, alpolgármester
		Dr. Károlyi Ákos, jegyző
		(a végrehajtás előkészítéséért: 
		Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője)

Határidő:	azonnal

Dr. Nemény András polgármester: Jön a IV. határozati javaslat, ez az új elektromos személyautó töltők elhelyezésére vonatkozó, erről szavazunk most.
Megállapítom, hogy a testület 17 egyhangú igen szavazattal – 1 képviselő távol van – elfogadta a javaslatot és a következő határozatot hozta:

184/2026. (VI.18.) Kgy. számú határozat

Szombathely Megyei Jogú Város Közgyűlése a „„Javaslat Szombathely város területén új elektromos személyautó töltők elhelyezésével kapcsolatos döntés meghozatalára” című előterjesztést megtárgyalta, és a következő döntést hozta:

1. A Közgyűlés a 48/2026. (II.26.) Kgy. számú határozatát az előterjesztésben leírtak figyelembevételével az alábbiak szerint módosítja:
· A Közgyűlés egyetért az előterjesztésben foglaltak szerint publikus elektromobilitás szolgáltatási tevékenység ellátására vonatkozó Együttműködési Megállapodás 15 éves határozott időtartamra történő megkötésével az Emobility Solutions Szolgáltató és Kereskedelmi Kft-vel.
· A Közgyűlés egyetért azzal, hogy helyszínenként egy-egy töltőberendezés, két-két töltőponttal kerül telepítésre, azaz helyszínenként két-két parkolóhelyen lesz lehetséges a töltési szolgáltatás igénybevétele.
· A Közgyűlés egyetért azzal, hogy az Emobility Solutions Szolgáltató és Kereskedelmi Kft-nek az Önkormányzat részére a töltőberendezések és a kapcsolódó elektromos infrastruktúra által elfoglalt területének fenntartási költségeihez történő hozzájárulásként fizetendő összeg nem a KSH, hanem a tárgyévet megelőző év EUROSTAT által közzétett fogyasztói árindex mértékével kerül korrigálásra.

2. A Közgyűlés felhatalmazza a polgármestert, hogy az előterjesztésekben foglalt elemekkel az Együttműködési Megállapodást aláírja.

Felelősök:	Dr. Nemény András, polgármester
		Dr. Horváth Attila, alpolgármester
		Horváth Soma, alpolgármester
		Dr. Károlyi Ákos, jegyző
		(a végrehajtás előkészítéséért: 
 dr. Gyuráczné dr. Speier Anikó, a Városüzemeltetési és Városfejlesztési Osztály vezetője)

Határidő:	azonnal

Dr. Nemény András polgármester: Jön az V. határozati javaslatunk, ez pedig Geszler Mária Garzuly Kossuth-díjas keramikusművész felajánlása a műtárgyakra, amit készített a város részére, nagyon szépen köszönjük még egyszer, és szavazzunk az elfogadásról most. 
Megállapítom, hogy a testület 17 egyhangú igen szavazattal – 1 képviselő távol van – elfogadta a javaslatot és a következő határozatot hozta:

185/2026. (VI.18.) Kgy. számú határozat
1. Szombathely Megyei Jogú Város Közgyűlése a „Javaslat a Geszler Mária Kossuth-díjas keramikusművész által felajánlott további műtárgyak elfogadására” című előterjesztést megtárgyalta, és kinyilvánítja Szombathely Megyei Jogú Város Önkormányzata szándékát a felajánlott műtárgyak elfogadására. 
2. A Közgyűlés felhatalmazza a polgármestert a szándéknyilatkozat aláírására. 
3. A Közgyűlés felkéri a polgármestert és a jegyzőt, hogy az ajándékozási megállapodás tervezetét készítsék elő és terjesszék a Közgyűlés elé. 
4. A Közgyűlés felkéri a Savaria Múzeum igazgatóját, hogy az ajándékozási megállapodás aláírását követően gondoskodjon a műtárgyak nyilvántartásba vételéről, továbbá az 1. számú mellékletben felsorolt letétbe adott műtárgyakra vonatkozóan kösse meg a letéti szerződést.
Felelős:	Dr. Nemény András polgármester
                  Horváth Soma alpolgármester
	Dr. Károlyi Ákos jegyző
                  	(A végrehajtás előkészítéséért:
Vinczéné dr. Menyhárt Mária, az Egészségügyi és Közszolgálati Osztály vezetője 
Csapláros Andrea, a Savaria Múzeum igazgatója)
Határidő:       azonnal (1. pont vonatkozásában)
                        2026. június 30. (2. pont vonatkozásában)
                        2026. szeptemberi Közgyűlés (3. pont vonatkozásában)
                        folyamatos (4. pont vonatkozásában)
Dr. Nemény András polgármester: VI. határozati javaslatunk, ez a vis maior támogatás a felsorolt utcák tekintetében, erről szavazunk most.
[bookmark: _Hlk231987021][bookmark: _Hlk231986979]Megállapítom, hogy a testület 17 egyhangú igen szavazattal – 1 képviselő távol van – elfogadta a javaslatot és a következő határozatot hozta:

186/2026. (VI.18.) Kgy. számú határozat

Szombathely Megyei Jogú Város Közgyűlés 2026. április 21-i ülésén úgy határozott, hogy a vis maior támogatás címen pályázatot nyújt be a Közigazgatási és Területfejlesztési Minisztériumhoz.

1. A káresemény megnevezése: Az előre nem látható természeti vagy más eredetű erők által fenyegető veszély bekövetkezésének lehetősége miatt szükségessé váló védekezés a Szombathely-Olad Platón és további helyszíneken az alábbi felsorolás szerint.
· Patak utca parkoló 2551. hrsz. 
· Pázmány Péter 30-40. társasháznál parkoló 8426, 6615/6. hrsz.
· Pázmány Péter 54-64. társasháznál parkoló 8426. hrsz. 
· Pázmány Péter 48-52. társasháznál parkoló 6615/6. hrsz. 
· Pázmány Péter krt. 25. szám mellett parkoló 6615/11. hrsz. 
· Jáki út Temetői parkoló 4877/2. hrsz. 
· Szűrcsapó utca 2 parkoló 2765. hrsz. 
· Emlékműhöz felvezető út 4652/2. hrsz. 
· Thököly Imre utca Városházi parkoló 6482 hrsz. 
· Jászai Mari utca 27. parkoló 9494, 9495/5. hrsz.
· Szedreskert út 11727. hrsz. 
· Termelők utja 10693. hrsz.
· Váci Mihály utca 30-32 parkoló 2759/50. hrsz. 
· Sportliget parkoló 3758/7. hrsz. 
· Zanat temetőhöz vezető út 14950. hrsz. 
· Oroszlán utca 17 -21. 11735/1. hrsz.
· Oroszlán utca 11601/3, 12819 hrsz.
· Rohonci út 29 - 39 parkoló 3587/9, 3587/10, 3587/34. hrsz. 
· Határőr utca 5 – 21 út 12800. hrsz. 
· Zanati út 1 parkoló 7192. hrsz. 
· Aréna Savaria belső parkolója 2313. hrsz. 
· Babér utca 16129. hrsz. 
· Lendvai Ernő utca 16184. hrsz.
· Lendvai Ernő utca 16263. hrsz.
· Lendvai Ernő utca 16300. hrsz.
· Lendvai Ernő utca 16414. hrsz. 
· Dr. Frank Kálmán utca 16194. hrsz. 
· Dr. Frank Kálmán utca 16246. hrsz.
· Dr. Frank Kálmán utca 16183. hrsz. 
· Kömény utca 16139. hrsz. 
· Citrom utca 16154. hrsz. 
· Sáfrány utca 16237. hrsz. 
· Sáfrány utca 16126. hrsz. 
· Sáfrány utca 0949/3. hrsz. 
· Sáfrány utca 16687. hrsz. 
· Márton Áron utca 16295. hrsz. 
· Márton Áron utca 4105/14. hrsz.
· Márton Áron utca 16233. hrsz.
· Márton Áron utca 16130. hrsz. 
· Márton Áron utca 0874/2. hrsz. 
· Menta utca 16281. hrsz. 
· Menta utca 16312. hrsz. 
· Retek utca 16327. hrsz. 
· Dr. Pálos Károly utca 4268/5. hrsz. 
· Izsóp utca 16343. hrsz. 
· Izsóp utca 16377. hrsz. 
· Gyömbér utca 16354. hrsz. 
· Tárkony utca 16340. hrsz. 
· Tárkony utca 16399. hrsz. 
· Tárkony utca 16461. hrsz. 
· Csombor utca 16438. hrsz.
· Torma utca 16489. hrsz. 
· Síp utca 4423. hrsz.
· Síp utca 16614. hrsz. 
· Zsálya utca 16551. hrsz. 
· Zsálya utca 16596. hrsz. 
· Kapor utca 16523. hrsz. 
· Málna utca 16564. hrsz.
· Szamóca utca 16504. hrsz. 
· Szamóca utca 16580. hrsz.
· Szűrcsapó utca 27-41. járda mellett 3587/34 hrsz.
· Nefelejcs és Rumi Rajki István utcákban az útpadka 705, 741 hrsz.
· Nefelejcs utca játszótér 726 hrsz.
· Viktória utca 5. tömbbelső 15815 hrsz.
· Repülők útja 2008/2 hrsz.
· Nádasdy utca 28. belső parkoló 7028 hrsz.
· Söptei út 097/2 hrsz.
· Verseny utca 1754, 1778, 1807, 1877, 1851, 1917/2, 1924 hrsz.
· Rigóvölgyi út 4440 hrsz.
· 11-es Huszár út 98-104. parkoló 2163/2 hrsz.
· Karamell Cukrászda parkoló 3782/4 hrsz.
· Eper utca 14921 hrsz.
· Király utca 11-17. alatti tömbbelső 6234 hrsz.
· Gyöngyösparti sétány a Borostyánkő oldalában 6548/1 hrsz.
· Belső Uránia udvar – Mártírok tere 3. 6234 hrsz.
· Károly Róbert utca 3. mögötti parkoló 9146/13 hrsz.
· Felsőbüki Nagy Pál utca 8. 9389 hrsz.
· Gábor Áron utca – Bingó Pizzéria előtt 9486 hrsz.
· Kispityer parkoló 9150/3 hrsz.
· Krúdy szerviz út 9056/11 hrsz.
· Budai Nagy Antal utca – VILLSZÖV Zrt. előtt 9279/2 hrsz.
· Jászai Mari utca 25. előtti parkoló 9486 hrsz.
· Szent Gellért utca 62. melletti parkoló 9487/2 hrsz.
· Rumi út padkafeltöltése 11038/7 hrsz.
· Kandó Kálmán utca vége 11035 hrsz.
· Ovad utca vége 10996 hrsz.
· Szőlős vasútmegálló P+R parkoló 11391 hrsz.
· Tölgyfa utca 15. 11499/43 hrsz.
· Gyöngyöshermáni temető előtti parkoló 11721 hrsz.
· Ifjúság utca – Rumi út sarka 11495/2, 11436/2 hrsz.
· Szent István lakópark előtti parkoló 11838 hrsz.
· Bogáti út 72. (GYSZSE telep) 11779 hrsz.
· Szedreskert alsó része 11727 hrsz.
· Játéksziget Óvoda parkoló 11965 hrsz.
· Rumi Külső út 42. melletti kavicsos út 12128 hrsz.
· Kilátó utca 4362 hrsz.
· Dob utca 4342/8 hrsz.
· Dr. Pálos Károly utca 4324, 16343, 16327 hrsz.
· Lejtő sétány 4372/2 hrsz.
· Tinódi Lantos Sebestyén utca 4. előtt 10322 hrsz.
· Középhegyi út 4/A. (Bárka Katolikus Bölcsőde) 4980 hrsz.
· Markusovszky u. 8. 2713 hrsz.
· Selmec u. 1. melletti parkoló 7195 hrsz.
· Jáki úti temető 4877/4 hrsz.
· Herényi temető 114 hrsz.
· Gyöngyöshermáni temető ravatalozó környéke 11722 hrsz.
· Óperint utca 18. társasház udvara 5684 hrsz.
· Uzsoki utca 884 hrsz.

2. A káresemény forrásösszetétele:
	Megnevezés
	2026. év
	%

	Saját forrás (biztosítási összeg nélkül)
	
3.539.758
	
10

	Biztosító kártérítése
	0
	0

	Egyéb forrás
	0
	0

	Vis maior támogatási igény
	31.857.814
	90

	Források összesen
	35.397.572
	100



3. A Közgyűlés nyilatkozik, hogy az önkormányzat teljesítőképességét a felmerült károk elleni védekezés és a helyreállítás jelentősen meghaladja. A Közgyűlés nyilatkozik arról, hogy a káreseménnyel érintett vagyonelem a tulajdonát képezi.

4. Az 1. pontban meghatározott ingatlanok az önkormányzat kötelező feladat ellátását szolgálják. 

5. A bekövetkezett káreseménnyel kapcsolatban az Önkormányzat biztosítással nem rendelkezik.

6. Szombathely Megyei Jogú Város Önkormányzata vállalja a károsodott ingatlanoknak a költséghatékonyság és a megvalósíthatóság szempontjaira tekintettel történő helyreállítását.

7. Szombathely Megyei Jogú Város Önkormányzata más - a tulajdonában lévő - vagyontárggyal a feladatát nem tudja ellátni.

8. A 2. pontban meghatározott saját forrás összege Szombathely Megyei Jogú Város Önkormányzata 2026. évi költségvetéséről szóló 3/2026. (II.27.) önkormányzati rendeletében biztosított.

9. Szombathely Megyei Jogú Város Közgyűlése felhatalmazza a polgármestert a pályázat benyújtására.

Felelős:		Dr. Nemény András polgármester
		Dr. Károlyi Ákos jegyző
	 	(A végrehajtásért:
Dr. Gyuráczné dr. Speier Anikó, a Városüzemeltetési és Városfejlesztési Osztály vezetője,
Dr. Holler Péter, a Hatósági Osztály vezetője,
Stéger Gábor, a Közgazdasági és Adó Osztály vezetője)

Határidő:	azonnal

Dr. Nemény András polgármester: VII. javaslatunk is ehhez kapcsolódik, további igényre vonatkozó, folytatólagos benyújtást is tudjuk végezni, erről szavazunk most.
Megállapítom, hogy a testület 17 egyhangú igen szavazattal – 1 képviselő távol van – elfogadta a javaslatot és a következő határozatot hozta:

187/2026. (VI.18.) Kgy. számú határozat

I. A Közgyűlés úgy dönt, hogy az azbeszt szennyezéshez kapcsolódó kármentés 186/2026. (VI.18.) Kgy. számú határozatban nem szereplő költségei tekintetében további igénnyel él a vis maior támogatás folytatólagos benyújtásával. 
II. A Vis maior támogatás felhasználásának részletes szabályairól szóló 9/2011. (II.15.) Korm. rendelet 4. §. (3) bekezdés c) pontja alapján a képviselő-testületnek az alábbi tartalmú határozatot kell meghoznia.

III. Szombathely Megyei Jogú Város Közgyűlés 2026. április 21-i ülésén úgy határozott, hogy a vis maior támogatás címen pályázatot nyújt be a Közigazgatási és Területfejlesztési Minisztériumhoz.

1. A káresemény megnevezése: Az előre nem látható természeti vagy más eredetű erők által fenyegető veszély bekövetkezésének lehetősége miatt szükségessé váló védekezés a Szombathely-Olad Platón és további helyszíneken az alábbi felsorolás szerint.
· Patak utca parkoló 2551. hrsz. 
· Pázmány Péter 30-40. társasháznál parkoló 8426, 6615/6. hrsz.
· Pázmány Péter 54-64. társasháznál parkoló 8426. hrsz. 
· Pázmány Péter 48-52. társasháznál parkoló 6615/6. hrsz. 
· Pázmány Péter krt. 25. szám mellett parkoló 6615/11. hrsz. 
· Jáki út Temetői parkoló 4877/2. hrsz. 
· Szűrcsapó utca 2 parkoló 2765. hrsz. 
· Emlékműhöz felvezető út 4652/2. hrsz. 
· Thököly Imre utca Városházi parkoló 6482 hrsz. 
· Jászai Mari utca 27. parkoló 9494, 9495/5. hrsz.
· Szedreskert út 11727. hrsz. 
· Termelők utja 10693. hrsz.
· Váci Mihály utca 30-32 parkoló 2759/50. hrsz. 
· Sportliget parkoló 3758/7. hrsz. 
· Zanat temetőhöz vezető út 14950. hrsz. 
· Oroszlán utca 17 -21. 11735/1. hrsz.
· Oroszlán utca 11601/3, 12819 hrsz.
· Rohonci út 29 - 39 parkoló 3587/9, 3587/10, 3587/34. hrsz. 
· Határőr utca 5 – 21 út 12800. hrsz. 
· Zanati út 1 parkoló 7192. hrsz. 
· Aréna Savaria belső parkolója 2313. hrsz. 
· Babér utca 16129. hrsz. 
· Lendvai Ernő utca 16184. hrsz.
· Lendvai Ernő utca 16263. hrsz.
· Lendvai Ernő utca 16300. hrsz.
· Lendvai Ernő utca 16414. hrsz. 
· Dr. Frank Kálmán utca 16194. hrsz. 
· Dr. Frank Kálmán utca 16246. hrsz.
· Dr. Frank Kálmán utca 16183. hrsz. 
· Kömény utca 16139. hrsz. 
· Citrom utca 16154. hrsz. 
· Sáfrány utca 16237. hrsz. 
· Sáfrány utca 16126. hrsz. 
· Sáfrány utca 0949/3. hrsz. 
· Sáfrány utca 16687. hrsz. 
· Márton Áron utca 16295. hrsz. 
· Márton Áron utca 4105/14. hrsz.
· Márton Áron utca 16233. hrsz.
· Márton Áron utca 16130. hrsz. 
· Márton Áron utca 0874/2. hrsz. 
· Menta utca 16281. hrsz. 
· Menta utca 16312. hrsz. 
· Retek utca 16327. hrsz. 
· Dr. Pálos Károly utca 4268/5. hrsz. 
· Izsóp utca 16343. hrsz. 
· Izsóp utca 16377. hrsz. 
· Gyömbér utca 16354. hrsz. 
· Tárkony utca 16340. hrsz. 
· Tárkony utca 16399. hrsz. 
· Tárkony utca 16461. hrsz. 
· Csombor utca 16438. hrsz.
· Torma utca 16489. hrsz. 
· Síp utca 4423. hrsz.
· Síp utca 16614. hrsz. 
· Zsálya utca 16551. hrsz. 
· Zsálya utca 16596. hrsz. 
· Kapor utca 16523. hrsz. 
· Málna utca 16564. hrsz.
· Szamóca utca 16504. hrsz. 
· Szamóca utca 16580. hrsz.
· Szűrcsapó utca 27-41. járda mellett 3587/34 hrsz.
· Nefelejcs és Rumi Rajki István utcákban az útpadka 705, 741 hrsz.
· Nefelejcs utca játszótér 726 hrsz.
· Viktória utca 5. tömbbelső 15815 hrsz.
· Repülők útja 2008/2 hrsz.
· Nádasdy utca 28. belső parkoló 7028 hrsz.
· Söptei út 097/2 hrsz.
· Verseny utca 1754, 1778, 1807, 1877, 1851, 1917/2, 1924 hrsz.
· Rigóvölgyi út 4440 hrsz.
· 11-es Huszár út 98-104. parkoló 2163/2 hrsz.
· Karamell Cukrászda parkoló 3782/4 hrsz.
· Eper utca 14921 hrsz.
· Király utca 11-17. alatti tömbbelső 6234 hrsz.
· Gyöngyösparti sétány a Borostyánkő oldalában 6548/1 hrsz.
· Belső Uránia udvar – Mártírok tere 3. 6234 hrsz.
· Károly Róbert utca 3. mögötti parkoló 9146/13 hrsz.
· Felsőbüki Nagy Pál utca 8. 9389 hrsz.
· Gábor Áron utca – Bingó Pizzéria előtt 9486 hrsz.
· Kispityer parkoló 9150/3 hrsz.
· Krúdy szerviz út 9056/11 hrsz.
· Budai Nagy Antal utca – VILLSZÖV Zrt. előtt 9279/2 hrsz.
· Jászai Mari utca 25. előtti parkoló 9486 hrsz.
· Szent Gellért utca 62. melletti parkoló 9487/2 hrsz.
· Rumi út padkafeltöltése 11038/7 hrsz.
· Kandó Kálmán utca vége 11035 hrsz.
· Ovad utca vége 10996 hrsz.
· Szőlős vasútmegálló P+R parkoló 11391 hrsz.
· Tölgyfa utca 15. 11499/43 hrsz.
· Gyöngyöshermáni temető előtti parkoló 11721 hrsz.
· Ifjúság utca – Rumi út sarka 11495/2, 11436/2 hrsz.
· Szent István lakópark előtti parkoló 11838 hrsz.
· Bogáti út 72. (GYSZSE telep) 11779 hrsz.
· Szedreskert alsó része 11727 hrsz.
· Játéksziget Óvoda parkoló 11965 hrsz.
· Rumi Külső út 42. melletti kavicsos út 12128 hrsz.
· Kilátó utca 4362 hrsz.
· Dob utca 4342/8 hrsz.
· Dr. Pálos Károly utca 4324, 16343, 16327 hrsz.
· Lejtő sétány 4372/2 hrsz.
· Tinódi Lantos Sebestyén utca 4. előtt 10322 hrsz.
· Középhegyi út 4/A. (Bárka Katolikus Bölcsőde) 4980 hrsz.
· Markusovszky u. 8. 2713 hrsz.
· Selmec u. 1. melletti parkoló 7195 hrsz.
· Jáki úti temető 4877/4 hrsz.
· Herényi temető 114 hrsz.
· Gyöngyöshermáni temető ravatalozó környéke 11722 hrsz.
· Óperint utca 18. társasház udvara 5684 hrsz.
· Uzsoki utca 884 hrsz.

2. A káresemény forrásösszetétele:
	Megnevezés
	2026. év
	%

	Saját forrás (biztosítási összeg nélkül)
	…………………………
	10

	Biztosító kártérítése
	0
	0

	Egyéb forrás
	0
	0

	Vis maior támogatási igény
	…..…………………….
	90

	Források összesen
	…………………………
	100


3. A Közgyűlés nyilatkozik, hogy az önkormányzat teljesítőképességét a felmerült károk elleni védekezés és a helyreállítás jelentősen meghaladja. A Közgyűlés nyilatkozik arról, hogy a káreseménnyel érintett vagyonelem a tulajdonát képezi.

4. Az III.1. pontban meghatározott ingatlanok az önkormányzat kötelező feladat ellátását szolgálják. 

5. A bekövetkezett káreseménnyel kapcsolatban az Önkormányzat biztosítással nem rendelkezik.

6. Szombathely Megyei Jogú Város Önkormányzata vállalja a károsodott ingatlanoknak a költséghatékonyság és a megvalósíthatóság szempontjaira tekintettel történő helyreállítását.

7. Szombathely Megyei Jogú Város Önkormányzata más - a tulajdonában lévő - vagyontárggyal a feladatát nem tudja ellátni.

8. A III.2. pontban meghatározott saját forrás összege Szombathely Megyei Jogú Város Önkormányzata 2026. évi költségvetéséről szóló 3/2026. (II.27.) önkormányzati rendeletében biztosított.

9. Szombathely Megyei Jogú Város Közgyűlése felhatalmazza a polgármestert a pályázat benyújtására.

IV. A Közgyűlés felhatalmazza a polgármestert, hogy a tényleges védekezési költségek ismeretében a III. pontban foglaltakkal azonos tartalmú nyilatkozatot a vis maior támogatás elszámolása érdekében tegye meg. 

Felelős:		Dr. Nemény András polgármester
		Dr. Károlyi Ákos jegyző
	 	(A végrehajtásért:
Dr. Gyuráczné dr. Speier Anikó, a Városüzemeltetési és Városfejlesztési Osztály vezetője,
Dr. Holler Péter, a Hatósági Osztály vezetője,
Stéger Gábor, a Közgazdasági és Adó Osztály vezetője)

Határidő:	azonnal

Dr. Nemény András polgármester: A kiegészítőkről szavazunk most, 7 kiegészítő javaslat van, az első nyelvpótlékra vonatkozó, erről szavazunk most.
Megállapítom, hogy a testület 17 egyhangú igen szavazattal – 1 képviselő távol van – elfogadta a javaslatot és a következő határozatot hozta:

188/2026. (VI. 18.) Kgy. számú határozat

1./ 	Szombathely Megyei Jogú Város Közgyűlése úgy határoz, hogy Dr. Nemény András polgármester a Kttv. 225/L. § és a 141. § (1)-(9) alapján havonta bruttó 34.785.- Ft összegű idegennyelv-tudási pótlékra jogosult.

2./ 	A Közgyűlés felkéri a jegyzőt a szükséges munkáltatói iratok előkészítésére.

Felelős:		Dr. Károlyi Ákos jegyző
(A végrehajtás előkészítéséért:
		Nagyné Dr. Gats Andrea, a Jogi és Képviselői Osztály vezetője,
		Stéger Gábor, a Közgazdasági és Adó Osztály vezetője)

Határidő:	azonnal

Dr. Nemény András polgármester: További illetményre vonatkozó javaslatok jönnek, II. javaslatról szavazunk most. 
Megállapítom, hogy a testület 17 egyhangú igen szavazattal – 1 képviselő távol van – elfogadta a javaslatot és a következő határozatot hozta:

189/2026. (VI. 18.) Kgy. számú határozat

1./	Szombathely Megyei Jogú Város Közgyűlése úgy dönt, hogy - figyelemmel a Magyarország helyi önkormányzatairól szóló 2011. évi CLXXXIX. törvény 71. § (2) – (4a) bekezdéseire és a 80. § (1) bekezdésére, ugyanakkor a polgármesteri illetmények jelentős csökkentésére irányuló jogalkotási folyamatra is – Dr. László Győző alpolgármester illetményét 2026. július 1. napjától változatlanul a polgármester illetménye 90 %-ának megfelelő összegben állapítja meg. Az alpolgármestert megillető 15 %-os költségtérítés az így módosított illetményhez igazodik.

2./	Szombathely Megyei Jogú Város Közgyűlése úgy határoz, hogy Dr. László Győző alpolgármester a Kttv. 225/K. § (1) bekezdése, a 225/L. § és a 141. § (1)-(9) alapján havonta bruttó 38.650,- Ft összegű idegennyelv-tudási pótlékra jogosult.

3./ 	A Közgyűlés felkéri a polgármestert a szükséges munkáltatói intézkedések megtételére.

[bookmark: _Hlk184735470]Felelős:		Dr. Nemény András polgármester
Dr. Károlyi Ákos jegyző
(A végrehajtás előkészítéséért:
		Nagyné Dr. Gats Andrea, a Jogi és Képviselői Osztály vezetője,
		Stéger Gábor, a Közgazdasági és Adó Osztály vezetője)

Határidő:	azonnal

Dr. Nemény András polgármester: III. határozati javaslatunk jön, erről szavazunk most.
Megállapítom, hogy a testület 17 egyhangú igen szavazattal – 1 képviselő távol van – elfogadta a javaslatot és a következő határozatot hozta:
190/2026. (VI. 18.) Kgy. számú határozat

1./	Szombathely Megyei Jogú Város Közgyűlése úgy dönt, hogy - figyelemmel a Magyarország helyi önkormányzatairól szóló 2011. évi CLXXXIX. törvény 71. § (2) – (4a) bekezdéseire és a 80. § (1) bekezdésére, ugyanakkor a polgármesteri illetmények csökkentésére irányuló jogalkotási folyamatra is – Dr. Horváth Attila alpolgármester illetményét 2026. július 1. napjától változatlanul a polgármester illetménye 90 %-ának megfelelő összegben állapítja meg. Az alpolgármestert megillető 15 %-os költségtérítés az így módosított illetményhez igazodik.

2./	Szombathely Megyei Jogú Város Közgyűlése úgy határoz, hogy Dr. Horváth Attila alpolgármester a Kttv. 225/K. § (1) bekezdése, a 225/L. § és a 141. § (1)-(9) alapján havonta bruttó 23.190,- Ft összegű idegennyelv-tudási pótlékra jogosult.

3./ 	A Közgyűlés felkéri a polgármestert a szükséges munkáltatói intézkedések megtételére.

Felelős:		Dr. Nemény András polgármester
Dr. Károlyi Ákos jegyző
(A végrehajtás előkészítéséért:
		Nagyné Dr. Gats Andrea, a Jogi és Képviselői Osztály vezetője,
		Stéger Gábor, a Közgazdasági és Adó Osztály vezetője)

Határidő:	azonnal

Dr. Nemény András polgármester: IV. javaslatunkról szavazunk most.
Megállapítom, hogy a testület 17 egyhangú igen szavazattal – 1 képviselő távol van – elfogadta a javaslatot és a következő határozatot hozta:

191/2026. (VI. 18.) Kgy. számú határozat

1./	Szombathely Megyei Jogú Város Közgyűlése úgy dönt, hogy - figyelemmel a Magyarország helyi önkormányzatairól szóló 2011. évi CLXXXIX. törvény 71. § (2) – (4a) bekezdéseire és a 80. § (1) bekezdésére, ugyanakkor a polgármesteri illetmények csökkentésére irányuló jogalkotási folyamatra is – Horváth Soma alpolgármester illetményét 2026. július 1. napjától változatlanul a polgármester illetménye 90 %-ának megfelelő összegben állapítja meg. Az alpolgármestert megillető 15 %-os költségtérítés az így módosított illetményhez igazodik.

2./ 	A Közgyűlés felkéri a polgármestert a szükséges munkáltatói intézkedések megtételére.

Felelős:		Dr. Nemény András polgármester
Dr. Károlyi Ákos jegyző
(A végrehajtás előkészítéséért:
		Nagyné Dr. Gats Andrea, a Jogi és Képviselői Osztály vezetője,
		Stéger Gábor, a Közgazdasági és Adó Osztály vezetője)

Határidő:	azonnal

Dr. Nemény András polgármester: V. határozati javaslatunk az átruházott hatáskörben hozott intézkedésekről adott tájékoztatás, erről szavazunk most.
Megállapítom, hogy a testület 17 egyhangú igen szavazattal – 1 képviselő távol van – elfogadta a javaslatot és a következő határozatot hozta:

192/2026. (VI.18.) Kgy. számú határozat

Szombathely Megyei Jogú Város Közgyűlése az SZMSZ 76. §-a alapján az átruházott hatáskörben hozott intézkedésekről adott tájékoztatást az előterjesztés szerinti tartalommal tudomásul veszi.

Felelős:		Dr. Nemény András polgármester
		Dr. Károlyi Ákos jegyző
		(A végrehajtásért felelős:
Nagyné Dr. Gats Andrea, a Jogi és Képviselői Osztály vezetője)

Határidő:	azonnal

Dr. Nemény András polgármester: VI. határozati javaslatunk a városnévhasználatról szól, hogy használhassa, ez szerepel az előterjesztésben, erről szavazunk most.
Megállapítom, hogy a testület 13 igen, 0 nem, 4 tartózkodással – 1 képviselő távol van – elfogadta a javaslatot és a következő határozatot hozta:

193/2026. (VI.18.) Kgy. számú határozat

A Közgyűlés – a városnév használatának szabályairól szóló 16/1994. (VI. 9.) önkormányzati rendelet 4. § (1) bekezdése és a Városstratégiai, Idegenforgalmi és Sport Bizottság 116/2026. (VI. 16.) VISB számú határozata alapján – határozatlan időre engedélyezi, hogy Sebők Ildikó NAUI Member nemzetközi jogosultsággal rendelkező búvár oktató a https://nauiszombathely.hu és a www.nauiszombathely.hu domén névben a Szombathely városnevet használhassa.

Felelős:		Dr. Nemény András polgármester
Dr. Károlyi Ákos jegyző
(A végrehajtás előkészítéséért:
Nagyné Dr. Gats Andrea, a Jogi és Képviselői Osztály vezetője)

Határidő:	azonnal

Dr. Nemény András polgármester: VII. határozati javaslatunk, engedélyezzük, hogy a Szombathelyi Hematológiáért Alapítvány a Szombathely elnevezést használhassa, erről szavazunk most.
Megállapítom, hogy a testület 15 igen, 0 nem, 2 tartózkodással – 1 képviselő távol van – elfogadta a javaslatot és a következő határozatot hozta: 

194/2026. (VI.18.) Kgy. számú határozat

A Közgyűlés – a városnév használatának szabályairól szóló 16/1994. (VI. 9.) önkormányzati rendelet 4. § (1) bekezdése és az Egészségügyi Szakmai Bizottság 25/2026. (VI. 17.) ESzB számú határozata alapján – engedélyezi, hogy a létesítendő Szombathelyi Hematológiáért Alapítvány a Szombathely elnevezést a fenti formában használhassa az alapítvány fennállásának időtartama alatt.

Felelős:		Dr. Nemény András polgármester
Dr. Károlyi Ákos jegyző
(A végrehajtás előkészítéséért:
Nagyné Dr. Gats Andrea, a Jogi és Képviselői Osztály vezetője)

Határidő:	azonnal

Dr. Nemény András polgármester: Itt méltányolható lett volna a Hematológia Alapítvány esetében, csak azért mondom Horváth Gábornak, „no pasarán!” 
Mikrofon nélkül Illés Károly a Költségvetési Ellenőrző Szakmai Bizottság elnöke: Az Éljen Szombathely sem kérte meg annak idején.
Dr. Nemény András polgármester: De, csak leszavaztátok! Szerintem ez már történelem. Írói munkásságunk részeként fog megjelenni, de még van egy szavazásunk az egészről egyben, ezt teszem fel most szavazásra.
Megállapítom, hogy a testület 14 igen, 0 nem, 3 tartózkodással – 1 képviselő távol van – elfogadta a javaslatot és a következő határozatot hozta: 
195/2026. (VI. 18.) Kgy. számú határozat

A Közgyűlés a két ülés közti időszak fontosabb eseményeiről és a polgármesteri hatáskörben hozott döntésekről szóló beszámolót elfogadja.

Felelős:	Dr. Nemény András polgármester

Határidő:	azonnal


2./	Javaslat a helyi közösségi közlekedést érintő döntés meghozatalára
Előadók:        	Dr. Nemény András polgármester
			Horváth Soma alpolgármester
[bookmark: _Hlk189484279]Meghívottak:	Szlávik Gábor, a Blaguss Agora Hungary Kft. ügyvezető igazgatója
Tóth Gergely, a Blaguss Agora Hungary Kft. szombathelyi kirendeltségvezetője

Dr. Nemény András polgármester: A következő napirendnél köszöntöm Tóth Gergelyt, a Blaguss Agora Hungary Kft. szombathelyi kirendeltségvezetőjét, ha kérdések lesznek, áll rendelkezésre. És most Horváth Gábornak adom meg a szót. 

Horváth Gábor városi képviselő: Tisztelt Polgármester Úr! Tisztelt Közgyűlés! A hétfői Gazdasági Bizottsági ülésen nem tudtam feltenni a kérdést, mert nem volt jelen Tóth Gergely úr. Több lakossági megkeresést kaptam egyébként a késésekkel kapcsolatban. Nem hoztam el azt a papírt, véletlenül ott maradt a szekrényen, de a 12-es járatot érintette. És ez nem olyan régi, azt hiszem, hogy e hónap 11-én, és nem is a csúcsidőben történt, egy ilyen 23-25 perces késés, meg volt egy másik 17 perces késés is. És egyébként az anyagban taglalja a késéseket, és hogy mentesítő járatokat küldtek. Mivel lehetne ezt jobbá tenni, hogy ezek a késések ne legyenek, megszűnjenek ezek a késések, csökkenteni lehessen ezeket a rendkívül hosszú késéseket. Itt nekem a lakó felvetette azt, hogy ezek a hosszú járatok miatt lehetséges az ő véleménye szerint, hogy ennyi késést szed össze. Gondolok itt a 12-esre, tehát Herény és Gyöngyöshermán-Szentkirály vonatkozásában, hogy ez egy nagyon hosszú járat, vagy akár mondjuk a 30Y-nál is előfordulhat ez, hogy ezzel kapcsolatban van-e valami módosítási javaslat a jövőben, mert azért ez problémát jelent. Tehát ha összeszednek a járatok több, mint negyedórás késést, én azt gondolom, hogy az már nagy probléma. Köszönöm szépen!

 Dr. Nemény András polgármester: Köszönöm szépen képviselő úr! Tóth Kálmán képviselő úrnak adom meg a szót. 

Tóth Kálmán a Városstratégiai, Idegenforgalmi és Sport Bizottság elnöke, frakcióvezető: Tisztelt Polgármester Úr! Tisztelt Közgyűlés! Nem Tóth Gergely fog menetrend javítási javaslattal élni, hanem én. Be fogjuk fejezni a Mozaikos kereszteződés felújítását, nem mi, hanem majd a Közút. És ezek a késések el fognak tűnni. Ugyanis az történik, nézek Tóth Gergelyre, de ez a helyzet, hogy már odáig megvan adott esetben a 15-20 perces késés, mert egész egyszerűen nem tudtak eddig átmenni. Amivel ugye kezdtem a mai közgyűlésen az első felszólalásomat az az volt, hogy most dolgoznak a szakemberek azon, hogy flottabbul menjen a forgalom a kereszteződésben, ugye az eddigi, szerintem nem megfelelő beállítások mellett, úgy tűnik, hogy most sokkal jobb lesz. Tehát mi tudtunk segíteni azzal, hogy olyan nyomást helyeztünk a Magyar Közút Zrt. munkatársaira, meg a kivitelezőre, akinek az alvállalkozója egyébként a forgalom-technikus, hogy jobb, flottabb, használhatóbb kereszteződést alakít ki. Én arra kérem Horváth képviselő urat, hogy amikor mondjuk egy két hét múlva tudunk beszélgetni, nyugodtan, bátran hívjon fel, vagy akár az érintett választópolgár, nyugodtan adja meg a számomat, beszélgessünk újra, hogy ez a mostani megváltoztatott rendszer, mennyit segített a buszokon. Tudtuk, hogy ez lesz, tudtuk, hogy nehézség lesz, tudtuk, hogy késések lesznek. A Blaguss-szal folyamatos egyeztetésben vagyok, mindig elmondom nekik azt is, hogyha most például átállás lesz, figyeljék a késéseket, figyeljék azokat a történeteket, hogy be kell állítani plusz buszt azért, hogy egyébként mondjuk a reggeli csúcs iskolaidőben flottabbul, jobban menjen, vagy most épp nem kell, hétvégén pont abban maradtunk, hogy kvázi próbaüzemként fogjuk fel a hétvégi forgalmat, nyári szünetre való tesztelés szempontjából, hogyha ugye reggel nem kell a gyerekeknek iskolába menni, akkor vajon hogy megy. Úgy tűnik, hogy ez is egy nagy segítség lesz a menetrend betartásában, hogy a tanszüneti menetrendhez fogunk igazodni és a kiírt buszok kevesebbet fognak késni. Nagyon bízom egyébként abban, hogy a mai intézkedések, amit a Magyar Közút, illetve a kivitelező, illetve a forgalom-technikus szakcég bevezet, azok segíteni fognak ezen a kérésen, vagy jelzésen, inkább így mondom. Tehát azt mondom, hogy minden ilyen változtatásnak van egy ilyen beállási ideje, én azt mondom, hogy térjünk erre vissza egy vagy két hét múlva, és meg fogjuk látni, mert nyilván ez vetül ki egyébként a Szent Imre herceg útjára, meg Kámonra, meg Herényre, ez így javulni fog szerintem, 100 %. Köszönöm szépen!

Dr. Nemény András polgármester: Köszönöm! Kelemen Krisztiánnak adom meg a szót.

Kelemen Krisztián a Bűnmegelőzési, Közbiztonsági és Közrendvédelmi Bizottság elnöke, tanácsnok: Tisztelt Polgármester Úr! Tisztelt Közgyűlés! Itt minden közgyűlésen elhangzik, hogy késnek a buszok, és hogy mindig késnek a buszok. Én azért szeretnék panaszkodni, mert a múlt héten lekéstem a buszt, mert nem késett, és a lépcsőházunk 1. emeleti fordulójából kellett végignéznem azt, hogy elmegy előttem. Köszönöm szépen!

Dr. Nemény András polgármester: Köszönöm szépen! Volt-e valakinek hasonló élménye? Dr. Horváth Attila?

Dr. Horváth Attila alpolgármester: Tisztelt Polgármester Úr! Tisztelt Közgyűlés! Most kizárólag a választókerületemhez szólók, illetve azokhoz, akik a választókerületemen keresztüli közlekedést kénytelenek igénybe venni. Eljött az a pillanat, amit nyilván tudtuk, és próbáltuk kommunikálni, de hétfőn zsákutcává alakítjuk át a Dolgozók útját, másképp én ezt nem tudom elmondani, egészen egyszerűen a Potyondi-árok hídja jó magyarsággal kibontásra kerül, ennek megfelelően, aki elindul a megszokott útvonalán Sé felé, megy, megy, egyszer csak le lesz zárva az út, és akkor megfordul és akkor mehet vissza Kámon-Herény felé. Ez nyilván egyrészt az én választókörzetemben is problémákat jelent, de valószínűleg, szegény Szuhai Viktor, és László Győző szomszédaink is fognak kapni terhelést bőven. Maga a kivitelező azt ígérte, hogy a létező leghamarabb meg fogja csinálni, hát mi mást ígért volna. Nagyságrendileg olyan másfél-kettő hónapig így maradunk, de abban én teljesen biztos vagyok, és képviselőként azért beruházások ügyében ilyet azért tényleg csak akkor jelentsünk ki, ha nagyon hiszünk benne, hogy iskolakezdésre ennek a helyzetnek meg kell szűnnie, tehát pénteken befejezzük az iskolát, hétfőn lebontjuk a hidat, és nagyon remélem, hogy minél hamarabb visszakerülünk. Mindenkitől azt kérem, hogy nagyon figyeljen oda, vezessen óvatosan, és a buszjáratok vonatozásában pedig az, hogy nyilvánvalóan mivel nem tudnak ott sem menni buszok, mert nekik sincsen híd, nemcsak a személyautóknak, ezért nagyon nézzék meg azt, hogy hogyan fog átalakulni a tömegközlekedés az Oladi lakótelepen, illetve az oladi falu részen az elkövetkezendő másfél-két hónapban. Köszönöm szépen!

Dr. Nemény András polgármester: Köszönöm alpolgármester úrnak! Jelentkezőt nem látok, a vitát lezárom, egy határozati javaslatunk van, erről szavazunk most. 
Megállapítom, hogy a testület 13 igen, 0 nem, 2 tartózkodással – 2 képviselő nem vett részt a szavazásban és 1 képviselő távol van – elfogadta a javaslatot és a következő határozatot hozta:

[bookmark: _Hlk184387674]196/2026. (VI. 18.) Kgy. számú határozat

A Közgyűlés a BLAGUSS Agora Hungary Kft. által a 2025. évben végzett közszolgáltatásról készített beszámolóját elfogadja.

Felelős:	Dr. Nemény András, polgármester
	Horváth Soma, alpolgármester 
	Dr. Károlyi Ákos jegyző
(a végrehajtás előkészítéséért:
[bookmark: _Hlk184387636]Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője)

Határidő:	azonnal	






3./	Javaslat közlekedési infrastruktúra és egyéb fejlesztésekkel kapcsolatos döntések meghozatalára
Előadók:        	Dr. Nemény András polgármester
			Dr. Horváth Attila alpolgármester
			Horváth Soma alpolgármester

Dr. Nemény András, polgármester: Át is térünk a 3. napirendi pontunkra. Javaslat közlekedési infrastruktúra és egyéb fejlesztésekkel kapcsolatos döntések meghozatalára címet viseli. Ez az a napirendi pont, ahol a komoly útfelújítási programunk szerepel. Ezzel kapcsolatban csak néhány gondolatot szeretnék mondani, hiszen sajtótájékoztatót is tartottam már minderről. Lényeg az, hogy több módon, több forrásból egy jelentős útfelújítási program előtt áll a város. A közút területén lesznek olyan felújítások, amik már folyamatban vannak. Van az európai uniós forrásból lévő felújítás és van az, amit a város saját erejéből hozzá tud tenni. Ma ezt tárgyaljuk, ez is 750 millió Ft-ot jelent, ami egy jelentős összeg. 54 db beruházást jelent, különböző beruházásokat, köztük 210 parkoló fejlesztését, utak, járdák, kerékpárút rész és híd is van mindebben. És ezenkívül olyan beruházások is, amik gyalogátkelőhelyhez vagy éppen játszóterekhez kötődnek. Ez egy jelentős minőségi változást hoz rövid időn belül. Mostani tudásunk szerint ősszel mind az 54 db beruházásnak el kell készülnie. Úgyhogy hajrá, előre, csináljuk együtt. Tóth Kálmánnak megadom a szót.

Tóth Kálmán a Városstratégiai, Idegenforgalmi és Sport Bizottság elnöke, frakcióvezető: Köszönöm a szót Polgármester Úr! Tisztelt Közgyűlés! Az előterjesztés szakmai alapon bontja szét egyébként, hogy milyen fejlesztések történtek. Tehát, hogy járda, buszmegálló, állagmegóvás, illetve ugye a felületi zárásos technológia, teljes szerkezetű útfelújítás, illetve járda építés, szerepel parkoló, és ahogy említette polgármester úr még egy kerékpárút is belefér. Én egy másik aspektusból világítanám meg az anyagot, hogy milyen javaslatok alapján készült ez az anyag. Ez mindig kérdés ilyenkor, hogy vajon a politikai érdekek vagy a szakmai érdekek írják-e ezeket a programokat, vagy esetleg tudunk-e olyan megoldásokat találni, amikor mind a kettő érvényesül. Arról tudom tájékoztatni a tisztelt közgyűlést és a közvéleményt, hogy itt valóban összmunka történt ilyen szempontból. Egyrészt a SZOVA útépítő csoportjával, illetve a Polgármesteri Hivatalnak a Kommunális Irodájával folyamatosan szoros kapcsolatban vagyunk, ami azt jelenti, hogy megállás nélkül monitorozzuk a városnak az útjait. Mi is látjuk azokat a problémákat, amivel találkozik az egységsugarú állampolgár, a kátyúkat látjuk, látjuk a leszakadt szerkezeteket, látjuk azokat az utcákat, amik talán még menthetők. Tehát az első kupac az én fejemben úgy állt össze, amit a SZOVA és a Polgármesteri Hivatalnak a Kommunális Irodája javasolt. Ezek bekerültek ide, a legfontosabbak, amire azt mondták, hogy nagyon fontos. Nagyon fontosak a képviselői indítványok, hiszen a képviselők azok, akik becsatornázzák ebbe az anyagba a lakossági kéréseket. Tehát amikor egy peremkerületi képviselő bejön és a többiek számára egyébként teljesen ismeretlen utcákkal jön, hogy ezt kéne felújítani, az egészen biztos, hogy azon a ponton ott – nézek mindenfelé, mindenkinek vannak ilyen utcái – azoknak a legfontosabb történetek azok, amik megvalósulnak. Ezek a lakossági becsatornázások. Nagyon-nagyon fontos volt ugye a balesetveszély elhárítás, mint egy újabb olyan szakmai szempont. Egyébként a balesetveszély ebben az anyagban is külön szerepel, de erre azért hívom fel a figyelmet, mert itt két dologról is beszélgetünk. Egyrészt a balesetveszély elhárítás az, amikor kátyús egy út és mondjuk autóban, egyébben kárt tud tenni, meg balesetveszély az, ha valahol eddig nem volt gyalogátkelőhely, de tudjuk, hogy egyébként van rá igény. Például a Brenner Iskola Gimnáziumnál ott nagyon komoly igény az, hogy egyébként a másik oldalról át tudjanak jönni a srácok. Hát ugye voltak ebben korábbi döntéseknek a megfeleltetései, hogy a Versenyképes Járások Programba beírtunk néhány olyan projektet, amit már akkor is fontosnak tartottunk és valójában ebben a 750 milliós csomagban kerülnek realizálásra. Én nagyon-nagyon örülök annak, hogy ez az anyag meg tudott születni. Nagyon köszönöm mindenkinek, aki ebbe a javaslatát beletette, a frakcióban megtettem, hogy megköszöntem, de most megköszönöm itt a közgyűlés nyilvánossága előtt is. Annyit még elmondhatok, hogy azért voltak viták, mert mindenki foggal-körömmel a saját körzetét próbálta képviselni, ahogy azt szerintem teljesen természetes. De a végén sikerült egy olyan kompromisszumot összerakni, amiben a lakossági becsatornázások mellett a szakma javaslatai is bele tudtak férni és nagyon-nagyon fontosnak tartom azt, hogy egyébként a szakma kontrollálta a képviselői igényeket is és mindegyikre azt mondták, hogy igen, ezek mind-mind valós igények. Úgyhogy tényleg köszönöm mind az iroda, a Hivatal, mind a SZOVA, mind pedig a képviselőtársaim munkáját. Köszönöm a szót polgármester úr.

Dr. Nemény András, polgármester: Köszönöm Frakcióvezető úr! Megadom a szót Bokányi Adrienn tanácsnok asszonynak.

Bokányi Adrienn, a Gazdasági és Jogi Bizottság elnöke, tanácsnok: Köszönöm a szót. Tisztelt Polgármester Úr! Tisztelt Képviselőtársaim! Frakcióvezető úrhoz csatlakoznék én is, de inkább egyéni képviselői nézőpontpontból közelítve meg ezt a kérdéskört. Először is úgy gondolom, hogy egy rendkívül kiegyensúlyozott anyagot sikerült összerakni, mind választókerületi mind pedig az egyes választókerületeken belül területi vagy városrészi szempontból is. Ami rendkívül fontos, hiszen az a célunk, hogy mind a 12 választókerületet egyaránt és kiegyensúlyozott módon tudjuk fejleszteni. És bizony mindnyájan azt tapasztaltuk az elmúlt időszakban, hogy az elmúlt kemény tél, ami nagyon komoly időjárási szélsőségekkel járt, az rendkívüli extrém módon megviselte egyébként az útjainkat, járdáinkat és az egyéb aszfaltozott felületeinket, úgyhogy nagyon fontos, hogy ezt a programot most meg tudjuk valósítani. Én a 2. sz. egyéni választókerület szempontjából szeretném elmondani, hogy melyek azok a fejlesztések, amelyek már rendkívül régóta várattak egyébként magukra, és amelyeket most ebből a programból, illetve a közutas fejlesztések keretein belül meg fogunk tudni valósítani. A teljesség igénye nélkül a Stromfeld 47-49. számú társasházak előtti járdaszakasznak a felújítása, az már meg is valósult egyébként az elmúlt időszakban. Ez egy olyan terület, ahol több éve ígértük már a szakmával közösen a SZOVA építési csoportjával közösen, hogy orvosolni fogjuk azt a problémát, hogy a járdának olyan süllyedése és dőlésszöge van, amely esős időben azt eredményezte, hogy gyakorlatilag csak gumicsizmában lehetett közlekedni a területen, ezt most sikerült megoldanunk. Ezen kívül a Május 1. utcában ott már folynak a járdaépítési munkálatok és ez egy összetettebb kérdéskör, ugyanis ott az elmúlt időszakban először is a Verseny utca kereszteződéstől egészen a Május 1. utca 25/A közötti szakaszig elektromos kábelfektetés zajlott és ott külsős kivitelező helyreállítási munkálatok keretein belül készített el egy teljesen új aszfaltos burkolatú járdát. Akkor mi úgy gondoltuk, hogy mivel a Május 1. utcának egyébként rendkívül rossz állapotú betonlapos járdája van a 11-es Huszár út és a Verseny utca kereszteződések között, ezért akkor ezt a szakaszt fogjuk folytatni. Ennek értelmében a 11-es Huszár úttól a Verseny utcáig terjedően, hogyha a Huszár út irányából nézzük, akkor a baloldali szakasz tud a mostani időszakban teljes egészében megújulni. Nem új betonlapos, hanem aszfaltos járda formájában és ezt is folytatni kívánjuk majd egyébként a jövőben az utca másik oldalán is. Aztán Söptei út, szerintem nem kell senkinek sem részleteznem, hogy mind az útburkolat mind pedig a járdák mennyire rossz állapotban vannak azon a területen. Ennek értelmében az elkövetkező időszakban, ahogy elhangzott, legkésőbb ősszel a Semmelweis kereszteződéstől az utca bal oldalán nézve egészen a Ferrosütig nagyjából 200 méteren fog tudni megújulni teljes egészében a járdának a felülete. Hát ez is egy nagyon régi ígéretem volt már egyébként az ott élők felé. És hogy ha Söptei út, akkor szeretném kiemelni azt is, hogy állagmegóvási munkálatokat is fognak a SZOVÁ-s kollégák végezni azon a területen, ami nem kátyúzást fog jelenteni, hanem marást és aszfaltozást. Ugyanis sajnos a Söptei útnak kiemelten egyébként a vasúti átkelőhelytől a 112-es körforgalomig vezető részén olyan útburkolati hibák, ha úgy tetszik aknák találhatóak, amelyek miatt szinte képtelenség ott közlekedni, ezek orvosolásra fognak kerülni, ahogyan egyébként a Szelestey utcának is a legrosszabb állapotban lévő részei, az Lukács Dániel képviselőtársamat is érinteni fogja, de érinteni fogja egyébként a 2. sz. választókerülethez kapcsolódó területet is. Felületi zárásos technológiával is fogunk tudni haladni a választókerületben, ugye a tavalyi év folyamán a Tarcsa utcában tudtuk a választókerületben kipróbálni ezt a technológiát, úgy gondolom, hogy ez egy minőségi változást eredményezett egyébként. Most a Koncz János utcának a teljes szakasza fog tudni megújulni szintén ezzel a technológiával. Ez egy 2019 óta húzódó ígéret, egy borzasztóan rossz állapotú útfelületről van szó, amely gyakorlatilag bár kevés háztartás van ott viszonylag, de mégiscsak a belváros szélén helyezkedik el. Egyébként pedig a Bocskai útról leágazó zsákutcáról van szó, a Bocskai körút felújítása óta keresnek engem az ott élők azzal, hogy mit fogunk tudni kezdeni az útfelülettel, hát ez most teljes egészében meg tud újulni felületi zárásos technológiával. Végül pedig a közúttal közös fejlesztésekkel kapcsolatban, ugye a választókerületet a 11-es Huszár útnak a felújítása fogja érinteni, ami teljes felújítást jelent a Neumann körforgalomtól egészen a Metro körforgalomig terjedően. Jelenleg a VASIVÍZ munkatársai dolgoznak hó végéig a területen, bekötéseket javítanak, illetve cserélnek. Ezt követően július hónapban az MVM fog felvonulni dolgozni a területen, majd pedig várhatóan augusztustól tud elindulni az útfelújítás is. Ez természetesen érinteni fogja így az iskolakezdést is, úgyhogy előre is kérném mindenkinek a türelmét. Egy fontos momentumra szeretném még felhívni a tisztelt választóknak a figyelmét, az elmúlt hónapban – nem olyan momentumra kedves Lukács Dániel képviselő úr. Az elmúlt hónapban a Gazdasági és Jogi Bizottság ülésén tudtunk hozni egy döntést azzal kapcsolatban, hogy a Laktanya területének azt a részét, amelyik a téli időszak egy részében fenyőfa és koszorú árusítással érintett, azt tudjuk megnyitni parkolási céllal a városlakók, az ott élők, a Neumann iskolába gyermekeiket hozók, illetve a környéken működő vállalkozások számára. Ez régóta már kérésként felmerült egyébként a Neumann szülői munkaközösség a környéken élők és környéken dolgozók részéről is, úgyhogy szeretnék arra bíztatni mindenkit, hogy ezt a területet használják majd. Ez úgy gondolom, hogy nagyon fontos tehermentesítésként fog szolgálni arra az időszakra nézve is, amikor az útfelújítás zajlani fog. Köszönöm szépen.

Dr. Nemény András, polgármester: Köszönöm szépen tanácsnok asszonynak. Megadom a szót László Győző alpolgármester úrnak.

Dr. László Győző, alpolgármester: Köszönöm a szót. Tisztelt Polgármester Úr! Tisztelt Közgyűlés! Jelen felszólalásomban a szót, mint a Kámon-Herény-Minerva 1. sz. választókörzet képviselőjeként kértem. Nekem is örömteli, hogy számos olyan fejlesztés tud megvalósulni, amire azt hiszem nagyon nagy szükség van a választókerületben. Így arról tudok beszámolni az ott élőknek, hogy folytatódik a Kámon B telep felújítása, ami nekem egy nagyon fontos program pontom volt, a Vadrózsa utca állapotát sem az ott élőknek, sem a gyermekeiket iskolába vivőknek nem kell bemutatni. Ez jól illeszkedik abba a körbe egyébként, hogy ugye megújult a Rumi Rajki István utca, Nefelejcs utca, most Vadrózsa utca így teljesen körbe lehet menni hiszen a Benczúr utca meglehetősen jó állapotban van és akkor ez megoldódik. De folytatódik az TOP Plusz forrás terhére a Rumi Rajki István utca második üteme, ami szintén rossz állapotban van, de reményeink szerint ezt is meg fogjuk tudni oldani. Esett szó már a korábbi napirendnél a Farkas Károly utcai járdaépítésnél, amit a Barabás utcától egészen a Szabadnép utcáig teljes szakaszában megépítünk.  A Herényi temetőnek a parkolójának a kérdése is egy régi igény és azt hiszem ennek is pontot fogunk tenni a végére. És hát elindultak azok a fejlesztések, mert ez ide tartozik, a gyalogátkelőhelyek a körzetben. Ugye a Muskátli utcai gyalogátkelőhely, ahol halálos baleset is történt. Vagy az Arborétum, amit nagyon sokan gyerekek, idősek egyaránt használnak, ott készül egy új gyalogátkelő, forgalomtechnikai okok miatt egy új buszöböl is kialakításra kerül. Jelenleg az útpályán volt a megállás egy leszálló szigetre, ez teljes egészében átépítésre kerül, de rövidesen kezdődik a Béke tér is, pontosan a Herényi temetőhöz történik. Sokan járnak ott és ott is van igény, sajnos gyorsan közlekednek ott az autók. Annyira nem látványos, de strukturálisan mégis nagyon fontos felújítás is lesz, az Öntő utcai hídnak a kérdése. És hát, ahogy Bokányi tanácsnok asszony beszámolt róla, a 11-es Huszár út, azt egy kicsit közösnek érzem, hiszen az egész Minerva, illetve Kámon egy részének ez a feltáró útja ugyanúgy, ahogy a Paragvári volt. De ezt folyatni fogjuk, hiszen a Szent Imre herceg útját a Vadász körforgalomig is TOP Plusz forrásból fel fogjuk újítani, azért csak addig, mert azon túl már állami kezelésű az út. Tehát amíg mehet, addig tudunk menni és azt hiszem ennek a végállomása egy gyönyörű szép körforgalom, amiről az előző Közgyűlésen már felszólalásomban beszéltem. Méltán mondhatjuk szerintem, hogy Szombathely legszebb körforgalma, de lehet, hogy hazabeszélek ebben a vonatkozásban. Búzavirág utcáról esett szó az előző napirend kapcsán, ott egy pihenőpark kerül kialakításra. Egy olyan terület, aminek a hasznosítása jelenleg mondjuk azt, hogy finoman szólva alul hasznosított, tehát ott van benne bőven lehetőség, hogy igazi közösségi helyet alakítsunk ki. Egy igazi jó gyalogos zónában van, közel van az óvoda, közel van a templom, tehát azt gondolom, hogy ideális lesz ennek a kialakítására. Nem felejtkezünk meg a biciklis közlekedőkről sem a TOP Plusz program keretében a jelenlegi vasúti töltés megújul és két leágazása lesz, az egyik az megy a Dolgozók útja biciklis út felé, a másik Muskátli út felé. Tehát azt gondolom, hogy tényleg lesz sok fejlesztés, olyan fejlesztések, amik hasznosak és amik az ott élők javát fogják szolgálni. Még Illés Károlynak elfelejtettem az előző felszólalásomban, ha már a Muskátli utca bekerült – átmeneti megoldás az a gyomirtózás, ott ki lesz javítva az útszakasz. Hozzáteszem azért, mert egy kicsit szélesebben csinálták meg – bocsánat járda, tehát a kerékpárút közös járda – egy kicsit túlcsúszott, egy picivel szélesebb lett és oda került egy réteg, tehát azon a részen nőtt ki, egyébként a felső részen, tehát ügyesen tárgyaltunk, egy teljes szakasz meg tudott újulni nem csak a faházig, hanem teljesen az Oladi körforgalomig. Ezzel a résszel voltak ilyen problémák. Itt az a szerencsés eset történt, hogy nem a teljes szélességben, hanem picivel tovább nyúltak és ezen a részen egyébként eddig csak gaz volt, most lett aszfalt, ott jött fel a gaz, ahol nem volt alapban réteg, de ezt most kifogják javítani. Azt gondolom, hogy tudunk azért jó dolgokról beszámolni. Azt gondolom, hogy Kámon-Herény-Minerva olyan fejlesztések zajlanak és olyan volumenű fejlesztések, amelyek korábban nem voltak jellemzőek. Nagyon örülök, hogy ezt meg tudjuk valósítani és kérem ehhez a Tisztelt Közgyűlésnek az egyhangú támogatását. Köszönöm szépen.

Dr. Nemény András, polgármester: Köszönöm szépen alpolgármester úrnak. Illés Károlynak megadom a szót.

Illés Károly a Költségvetési Ellenőrző Szakmai Bizottság elnöke: Polgármester Úr! Tisztelt Közgyűlés! Elöljáróban annyit a napirendhez, hogy üdvözlendő milyen olyan infrastruktúra fejlesztés, ami megvalósul a városban. Úgyhogy természetesen támogatni fogjuk ezen napirendet, ez nem kérdés. Azzal együtt egyébként, hogy indokolt is minden felsorolt fejlesztés, ami a napirendi ponton belül van. Mégis annyit el kell mondanom, hogy priorizálás tekintetében van hiányérzetem. Tudom nagyon jól, hogy a Gagarin utca fejlesztése például TOP forrásból be van tervezve, mégis úgy gondolom egyébként, hogy jelen állás szerint és akár napjainkat élve - én egyébként ott két hete balesetet szenvedtem, belementem a vízmű által egy kátyúba, ami a futóművem azonnali tönkremenetelét eredményezte. Felvettem a VASIVÍZ-el a kapcsolat, de aztán elengedtem az egészet, mondtam, nem terhelem őket. De a Gagarin utca nem csak hogy járhatatlan utca, hanem balesetveszélyes is. Érdemes lenne átgondolni, hogy lehetne a priorizáción valamit módosítani, hogy akár előre hozni, akár most megvalósítani saját forrásból, ez egy ilyen utca. Örvendetes egyébként, hogy a Thököly útcának ez a nyugati szakasza, ami a Városházától a Kiskar utca irányában van, ez bent van az anyagban. És polgármester úr, a Kárpáti járda és a Kárpáti utca, ugye tudjuk, hogy szintén TOP-ban betervezett, egyre rosszabb állapotban van a folyamatos kátyúzások ellenére is, a Kárpátinak az északi szakasza egyre nehezebben járható. És hát polgármester úr, egy ígéretét szeretném számon kérni, amikor itt a kettővel ezelőtti közgyűlésen a maradvány pénzeknél azt mondtuk, hogy nem fogunk hosszú listával előállni. Csak egy-két említést tennék, és itt az egyik a Kilátó, és a Dob utca volt. A Kilátó utca ma már tényleg azt mondom, hogy járhatatlan. Tehát azzal együtt, hogy az Olad-Plató le lett zárva, a Kilátó úton keresztül kezdtek el nagyon-nagyon sokat közlekedni, most nagyjából, akik ott laknak ebben a térségben, azok nem tudnak merre menni már, mert a Kilátó út szinte járhatatlan, a folyamatos kátyúzás ellenére is, tehát azt mondom, hogy futóműgyilkos. És a Plató felé szintén nem tudunk menni, mert az meg le van zárva. Tehát erre mindenképp megoldást kell találni, a Dob utca pedig polgármester úr ígérete volt, hogy hát ebbe a maradványba ne tegyek határozati javaslatot, megpróbálja beletuszkolni, hát nem sikerült. Én úgy gondolom, hogy ez szintén olyan fejlesztés, ami szükséges. Én kérném azt, ha már ebben az anyagban nincs benn, akkor ezt követően bármilyen forrás rendelkezésre áll, akkor ezek a fejlesztések történjenek meg. A Kilátó utca meg azt mondom, hogy szerintem nagyon fontos, busz közlekedik rajta, amúgy is egy nagyon szűk útszakaszról beszélünk, alapból is egy veszélyes útszakaszról beszélünk, az, hogy most már tényleg az egész, össze van gyűrődve az aszfalt, lyukas az egész, tényleg azt mondom, hogy életveszélyes rajta közlekedni. És nagyon sokan, egyre többen használják azt az utcát, ugye részben az Olad-Plató folyamtos beépítettsége miatt is. Úgyhogy ezzel valamit kezdeni kell polgármester úr, köszönöm szépen!

Dr. Nemény András polgármester: Köszönöm képviselő úr, nem mondom, hogy nincs igaza. Ugye az a nehézség ilyen esetben, amikor ez a 750 millió tűnhet soknak, de valójában nem olyan nagyon sok. És amikor az összes egyéni képviselő egyébként, most már nem lehet azt mondani, hogy különböztetünk bármit is, hiszen minden képviselő Éljen Szombathelyes képviselő, akkor nyilván frakcióvezető úr leül és egyezteti, és megvan az, hogy körülbelül melyik körzetre milyen összeget tudunk rendelkezésre bocsátani, és ez alapján áll össze ez a lista. Ez alól persze van olyan, amikor úgy van kivétel, hogy mondjuk én magam kiveszek dolgokat, és külön betettük a költségvetésbe, ilyen volt a Margaréta és a Jászi utca. A lényeg az, hogy volt ilyen, amikor több éves ígéret után betettem, és valószínűleg ez is körülbelül ebbe a kategóriába fog esni. Tehát, hogy a következő esetben lehet, hogy én magam fogom kivenni ezt, és akkor meggyőzöm a frakciót, hogy ez nem a képviselő, vagy csak részben a képviselőnek a keretének a terhére van. Ilyen demokratikus működésünk van, és ugye, ha az ember egyszer belenyúl, akkor utána minden döntés, megkérdőjelezhető, és azt meg nem akarom. De így is volt, amit kivettem, lásd ez a rész két utca tulajdonképpen, és a gyalogátkelőhely meg ebből következik a Brenner Iskolánál, egy ilyen nagyobb blokkba, ezt már a költségvetésbe betettük annak idején. Én egészen biztos vagyok benne, hogy lesz még ilyen csomagunk, már csak azért is, mert remélhetőleg jobb pozícióban lesz az önkormányzat, meg hát egyszerűen muszáj is, tehát megyünk ezzel előre. És tudom, hogy az egyik lakossági fórumon a Dob utca is előkerült, ott mondtam, hogy azt is megnézzük, annak egy nagyobb költségvetési tétele van emlékeim szerint. 

Mikrofon nélkül Illés Károly a Költségvetési Ellenőrző Szakmai Bizottság elnöke: 18 millió?

Dr. Nemény András polgármester: Hát talán annál is nagyobb.

Mikrofon nélkül Dr. Horváth Attila alpolgármester: 21-22 millió, aminek beletettük a felét, ugye?

Dr. Nemény András polgármester: Szerintem ne menjünk bele a számokba. továbbra is prioritás, ebben a mostani konstrukcióban lehet látni ennek a szerkezetét, hogy tényleg nagyon sok különféle felújításból áll össze, azért 54 terület. 750 millió nem olyan sok, ha úgy gondoljuk, hogy nagyon sok, meg nagy szám, de nem olyan sok a 750 millió, hogyha a 9,3 milliárdos EU-s forrást nézzük, az meg ugye 40 utat jelent. Tehát ez sok kisebb problémát próbál menedzselni, és ilyenkor azt kell nézni, hogy egy ilyenből hány másikat lehet megoldani. Ez valószínűleg külön kiemelést fog érdemelni, mind a kettő ott van az én fejemben. Az, hogy most elvben nincs benn, az nem jelenti azt egyáltalán, hogy nem akarjuk megcsinálni, és nemsokára, tehát ez nem az a távoli, homályba vesző ígéret lesz. Szuhai Viktornak adom meg a szót!

Szuhai Viktor az Egészségügyi Szakmai Bizottság elnöke, tanácsnok: Tisztelt Polgármester Úr! Tisztelt Közgyűlés! Szeretnék csatlakozni Illés Károly képviselőtársamhoz, mivel az általa felsorolt utcáknak szerintem az én választókörzetemben vannak, és hát sajnos ez is azt mutatja, hogy ilyen szempontból is egy rendkívül elhanyagolt választókörzetet képviselek most jelen pillanatban. És nyilván nagyon sokat megteszünk és nagyon sokat lobbizok azért, hogy ezek az elhanyagolt utcák, járdák, illetve terek minél hamarabb felújításra kerüljenek, de hát nyilvánvalóan mivel elég forráshiányos ez a része is az önkormányzatnak, de ennek ellenére sok mindent sikerül felújítani. Hát ugye a Gagarin és a Kárpáti utca, mind a kettő nagyon fájó pontom nekem is nyilván és az ott lakóknak is. És mivel óriási forgalmat bonyolítanak le, ez nemcsak az ottlakóknak az érdeke, hanem az egész városé tulajdonképpen, mert ezeken keresztül megy a városi forgalom egy jó része. De ezek majd más forrásból valósulnak meg, ezért nincsenek ebben benne. A Kilátó utcával tökéletesen egyetértek szintén, én is sokat járok arra, de ugye pont az az egyik legnagyobb probléma ezzel kapcsolatban, hogy az Olad-Plató most a sajnálatos azbeszthelyzetre való tekintettel, az Olad-Plató megközelíthetőségét több helyen korlátozzuk, érthető okokból, most ebben az esetben, ha a Kilátó utca egy teljese felújítást kapna, és még az az utca is le lenne zárva, akkor tényleg kaotikus lenne a közlekedés, de nyilvánvaló ezt is meg kell oldani. Ez sem kifogás, hanem inkább az, hogy hogyan lehet ésszerűen megoldani jelen pillanatban az Olad-Plató, illetve a hozzá vezető utaknak a felújítását. És ezúton is kérném a közlekedők figyelmét, ugye itt a Dolgozók útja felújításával, a Márton Áron és a Kárpáti Kelemen utcának a forgalma így jelentősen meg fog növekedni és a rendőrség ugyan partner és ezt köszönöm itt is nekik, tehát figyelik a forgalmat, illetve amennyire lehet, sebességet is mérnek, de én kérem a közlekedőket, hogy a megértő és figyelmes közlekedést tartsák szem előtt. A Márton Áron utcában a domboldalon le lesz nyírva most teljes mértékben a fű, illetve a bozót, ahogy megyünk ugye a Kárpáti Kelemen utca felé. Ha már a megnövekedett forgalmat nem tudjuk így csökkenteni, akkor legalább a biztonságot olyan szempontból próbáljuk növelni, hogy beláthatóbb lesz így a kanyar íve, és legalább látják azt, hogy jön vagy nem jön szembe gépjármű. Ezenkívül most felületi zárásos technológiával lesz megoldva ugye a Mátra és a Tátra utca teljes szakasza, aminek nagyon örülök, hogy végre sikerült ezeket az utcákat is betenni a felújítás programjába. Illetve egy nagyon fontos dolog, és szintén megint az Olad-Platóval összefüggő dolog, hogy a Márton Áron utca, tehát a Wimmer Ágoston utca és az Orgona utca közötti szakaszon meg fog újulni a járda, ugyanis óriási a forgalom, sokan már az úttesten járnak, mert nagyon rossz állapotú a járda és ez biztonságtechnikai szempontból mindenképpen elsőbbséget élvez, tehát ott egy aszfaltos járdafelújítás lesz, illetve a Jégpince úton, a Kétrózsa köz és a Brenner János közötti részen. Ez egy ígéretem is volt, választási ígéretem, ugyanis ott egy aszfaltos járdaépítés lesz, mert ott nincs járda kialakítva, tehát akik a lakóparkban laknak és gyalog szeretnék megközelíteni a lakóhelyület, nagyon sok gyerek is, rossz idő esetén kénytelenek az úttesten járni, mert nincs járda kialakítva, jó idő esetén pedig a fák között egy ilyen kitaposott kis mezsgyén mennek és ezzel kapcsolatban nagyon sok lakó megkeresett, és ez egy nagyon jó hír, hogy sikerül ezt is kivitelezni. Köszönöm!

Dr. Nemény András polgármester: Köszönöm szépen! Megadom a szót Horváth Soma alpolgármester úrnak.

Horváth Soma alpolgármester: Köszönöm a szót Polgármester Úr! Tisztelt Közgyűlés! A lakótelepeken a legnagyobb probléma a parkolással van, éppen ezért nagyon örülünk szerintem Czeglédy Csabával az elmúlt évek parkolófejlesztéseinek, azért, mert a Derkovitson hat parkoló épült egyébként az elmúlt években. És ötöt fel is sorolnék, a Paragvári 79., a Szűrcsapó 2-nél, a Szűrcsapó 22-nél, a Szűrcsapó 8-10, a Szűrcsapó 6. környékén és a Váci Mihály 30-32. környékén, valamint, ezt nem tudom pontosan, de tudom, hogy képviselő úrnak a körzete, hogyha bejövünk a Rohonciról és ott a Bem elején vagyunk, a Bem tízemeletesek mögött is jó pár létesült. És most egy olyan gócpontot igyekszünk majd kezelni a fejlesztés során, ami szintén nagyon sok parkolóhelyet létesít majd, a Bem József utca 2. melletti trafóháznál, illetve a Benedek Elek utca végében található egy útbevezető, és ide fogunk létesíteni egy nagy parkolót, ami a Bem József utcában élők, és a Váci Mihály utcában élők parkolását fogja jelentősen segíteni. 2024. óta én nemcsak a Derkovits északi részének vagyok a képviselője, hanem több kertvárosi utcának is, ami a Paragvári út, és a Bartók Béla körút között található. Nagyon örültem, hogy már el tudtuk kezdeni az Akacs Mihály utcának a felújítását a Szűrcsapótól egészen a Hargita utcáig, dehát még ráfér bőven az Akacsra, hiszen most éppen a VASIVÍZ már szerintem századszor bontja fel a Hargita és a Forró utca közötti szakaszt, és éppen most egyébként szennyvízcsöveket bélelnek. Az a jó hírem van az ott élőknek, hogy ezt a szakaszt meg fogjuk csinálni ilyen felületi zárásos technológiával. Ahogyan folytatni fogjuk a Hargita utcának a felújítását is, hiszen tavaly nyáron már a felületi zárásos technológiával megújításra került egy jelentős szakasz a Szabó Miklós utcáig, most innen folytatjuk, majd egészen a Paragvári útig szinte teljes mértékben megújul az útszakasz, és elkezdjük a Hazatius utcának is a felújítását a Bartók Béla körúttól a Forró utcáig, úgyhogy én minden 4-es számú választókörzetben élő érdekében is mondom, hogy kérem, hogy támogassuk ezt a javaslatot, mert nagyon sok fejlesztés várható a Derkovits környékén. Köszönöm.

Dr. Nemény András polgármester: Köszönöm szépen, Horváth Gábornak adom meg a szót.

[bookmark: _GoBack]Horváth Gábor városi képviselő: Tisztelt Polgármester Úr! Tisztelt Közgyűlés! Polgármester úr a bevezetőjében azt mondta, hogy nincs megkülönböztetés, hát előző ciklusban volt. Én 2020. februárban, amikor Horváth Soma alpolgármester úr kérte, hogy küldjük el javaslatainkat a költségvetés tervezéséhez, hát a herényi temető előtti parkolót mindig küldtem, minden évben, és egyébként 2019-ben készült el annak a kiviteles terve és 2024-ben lejárt ennek az engedélye, azt gondolom, hogy jó pár millió forintért meg lett újítva. Most arra lennék kíváncsi, és ez a kérdésem egyébként, hogy az a terv szerint lesz-e a temető előtti parkoló felújítás, tehát 60 db új parkolóhely kialakítása, rokkant parkolóval, hiszen ugye korábban 2018 és 2015 között a herényi temető területe bővítve lett, és az akkori OTÉK előírás szerint 500 m2-enként 1 új parkolóhelyet kellett volna létesíteni. Nekem a polgármester úr egy olyan levelet küldött akkoriban ki, hogy miért nem kell megcsinálni a herényi temető előtti parkolót. És örülök, hogy ez most megtörténik, de remélem aszerint, ami abban a tervdokumentációban rendelkezésre áll a Városházán. Örülök annak, hogy a Vadrózsa utca megújítása meg fog történni, ott is 2020. február 4-én voltunk kinn a Kommunális Iroda vezetőjével, a felületzárási technológia szerintem itt egyébként nem lesz elégséges. Eddig én nem kommentáltam, meg nem is posztoltam a felületzárási technológiával kapcsolatban, a Székely Bertalan utcát azért monitorozom, figyelemmel kísérem, ennek a változását, és majd lesz észrevételem ősszel, addig még várok egy kicsit. A lakók, már akik ott élnek, azok eső után felteszik a képeket. Nyilván jobb lett a burkolat, mint volt, de bizony ott egyéb más problémákat kellett volna orvosolni. Ami kimaradt ebből az anyagból, és azt mondta Tóth Kálmán bizottsági elnök úr, hogy minden nap monitorozzák, vagy minden héten monitorozzák a várost, és itt van a SZOVÁ-nak a vezérigazgató asszonya és akkor legalább tudom neki üzenni, hogy nem tudom, hogy a SZOVA hulladékgyűjtési részlege, ugye bejár a Szent Imre herceg utca 131-143. között, Mészáros József és a Senyefai utca közötti szelektív szigetet üríteni, ugye napi szinten mennek oda ezek az autók, különböző, az üveg, a papírkarton, PET-palackért, és ott a szelektív sziget előtt egy kisebb eső után egy tó van. És egyébként annak a szakasznak az állaga olyan szinten leromlott a SZOVÁ-s munkagép miatt egyébként, tehát ott egy túlterhelést kap egyébként az a szakasz, tehát az mindenképpen meg kell csinálni, ez kimaradt ebből az anyagból. Tehát ezt ajánlom figyelmükbe, hogy ezt meg kell csinálni, hiszen ott egy szolgáltatást nyújt a SZOVA és ennek következtében annak az útszakasznak az állapota nagyon leromlott. Itt van még a Farkas Károly utca, amit mindig említek, az eleje, rendkívül rossz, az meg a Blaguss autóbuszos közlekedés miatt, meg régen a Volánbuszos közlekedés miatt felgyülemlett ott az aszfalt, tehát ott legalább a Pipacs utcáig meg kellene csinálni azt az útszakaszt, vagy szólhatok a Pipacs utcáért, meg a Prága utcáért, ezeket mindenképpen azt gondolom, hogy meg kellett említeni. És azt is észrevettem, hogy amikor a zárszámadás volt, amit múltkor tárgyaltunk, hogy ott láthatjuk abban az anyagban, táblázatban, hogy kátyúzásra mennyivel kevesebb pénz lett elköltve a tavalyi időszakban. Tehát ott, amit a kátyúzáson megspóroltak, az gondolom ebbe van most belepakolva. És nyilván a kátyúzásnál jobb a felületzárási technológia, de mivel a kátyúzáson lett spórolva és az idei év elején a Herényi Virágút előtt nem lettek megkátyúzva az utcák, ahogy korábbi évben szoktak történni, így újabb kráterek keletkeznek más pontokon, amik ugye ebben az anyagban nincsenek benne. Hát ugye több száz utca van, és abból most nyilván egy sokkal szűkebb keresztmetszet valósul meg. És ugye a Vadrózsa utcával kapcsolatban azért még annyit el szeretnék mondani, hogy ott ugye még az én gyerekkoromból, ott futtattak bennünket a testnevelő tanárok Vadrózsa utca köröket. Tehát nemcsak az útburkolatot kell megújítani, hanem ott a járdát is, mert az iskolás gyerekek elesnek, kitörik a kezüket, lábukat. De László Győző alpolgármester úr azt mondta, hogy a Benczúr Gyula utca milyen jó állapotban van, hát akkor végig kellene mennie rajta, mert ott ugye rengeteg közmű bekötés eltört és ugye jó magyar szokás szerint a közműbekötést megcsinálták, de utána meg van süllyedve és ezt végig lehet látni az útiránynak a bal oldalán, hogy ezek a problémák ott vannak. Tehát nincs meg a helyreállítás, az eredeti helyreállítás, tehát nincs megkövetelve, ezt is meg kellene követelni. Így első körben ennyit szerettem volna elmondani. 

Dr. Nemény András polgármester: Köszönöm szépen Horváth Gábornak. Azt mondta, hogy megkülönböztetés volt az előző ciklusban, nem volt megkülönböztetés, a választók sem különböztettek, mert minden körzetben az Éljen Szombathely képviselőit választották, Horváth Gábor esetében is ez így volt. Gondolom ezen érdemes elgondolkozni, hogy vajon miért lehetett ez így? Horváth Attilának adom meg a szót. 

Dr. Horváth Attila alpolgármester: Köszönöm a szót Polgármester Úr! Tisztelt Közgyűlés! Bocsásson meg polgármester úr, de némileg ellent kell, hogy mondjak nekem, mert szerintem az előző ciklusban volt, legalábbis az én munkám során megkülönböztetés. Megkülönböztettem azt a képviselőt, aki foglalkozik a körzetével és volt olyan képviselő, aki minden évben írt 6-8-10 oldalas levelet, amiben leírta, hogy az ő körzetében ezek a gondok vannak, majd közölte, hogy ezt megírta. Az egyik képviselő Dr. Takátsné dr. Tenki Mária volt, a másik Horváth Gábor. 

Mikrofon nélkül Horváth Gábor városi képviselő: Én 3 oldalt írtam.

Dr. Horváth Attila alpolgármester: Akkor 3 oldalt írt. Minden évben kaptam egy levelet. Egyszer emlékszem, amikor Tenki Mária képviselőasszonnyal akkor beáraztattam, 9 milliárdnyi fejlesztést küldött el januárban, és ő ezzel letudta a képviselői munkáját. Kecskés képviselő úrral rengeteget vitatkoztunk, de mondjuk, ha végig megyünk a Dozmat utcán, akkor mondjuk azt tudjuk mondani, hogy megcsinálódott bármi is a körzetében, és folytathatnám. Aki tőlem időpontot kért, az mindig is kapott, teljesen mindegy, hogy milyen oldalnak volt a képviselője. Az a képviselő, aki azt szereti, hogy a kamerák őt veszik, meg esetleg ő fotózgatja az önkormányzati dolgozókat, az pedig kevésbé sikeres. Az meg, hogy egyébként ez a képviselői munka mennyire volt eredményes, azt gondolom, hogy ezt a vitát nem nekem kell eldöntenem, ezt a vitát 2024-ben a választók viszonylag egyértelműen eldöntötték, egyébként, ha jól emlékszem, az ön környezetében a Fidesz nyert az Európa Parlamenti Választáson, én úgy emlékszem, hogy ön kevésbé. A herényi temető vonatkozásában, nem tudom, hogy melyik tervről tetszett beszélni, de az a helyzet, hogy biztos vagyok benne, hogy azt nem fogjuk megcsinálni, méghozzá azért nem, mert nincsen rá pénzünk. És azért nincsen rá pénzünk, mert a Fidesz kormány az elmúlt években több, mint 20 milliárd Ft szolidaritási adót vont el ettől a várostól. Egyébként annyit mondjuk megjegyeznék Horváth Gábornak a tisztessége…..

Mikrofon nélkül Horváth Gábor mond valamit

Dr. Horváth Attila alpolgármester: én is végighallgattam, egyébként nehéz volt, de megtettem! Most akartam megdicsérni, át tudom ugrani ezt a részt, gondolkodás nélkül. Szóval az van, hogy Horváth Gábor az egyetlen olyan képviselő, aki nem állt ki a szolidaritási adó mellett. Az előző frakció valamennyi képviselője felállt, nyilván Lenkai Nórára hiába nézek, ő ugye ebben a kérdésben nem nyilatkozott. De Horváth Gábor ebben mondjuk következetes volt, hogy nem állt ki a szolidaritási adó mellett, de ugye a finanszírozási környezetünk nem változott. Tehát attól, hogy április 12-én történt egy választás, attól még az önkormányzati keretrendszer, az önkormányzati finanszírozási rendszer, az milliméter pontosan ugyanaz, mint volt egyébként májusban. Ennek rendkívül egyszerű oka van, és teljes mértékben megértem, hogy a kormánynak most van fontosabb dolga, mert egyrészt fel kéne mérni a gazdaság állapotát, lehet, hogy az Európai Uniós pénzekkel is volt valami kisebb bonyodalom az elmúlt időszakban, nyilván Horváth Gábor képviselő úr ezt a részt átugrotta. És hát vannak, mondjuk például a gyermekvédelem sem feltétlenül a legjobb állapotban van, bár önnek ugye a kegyelmi ügy kapcsán a hallgattassék meg a másik fél, ugye ez az ön álláspontja pedofilok ügyében. Tehát tudnék itt azért ilyen példákat felhozni Horváth Gábor képviselő úrnak, én egyébként ebben a körben türelmes vagyok és azt tudom mondani, hogy a kormánynak nyilván van most egyéb dolga, de mivel itt van, de majd mindjárt valószínűleg elő fog kerülni országgyűlési képviselő úr, ezért ugye annyit tudok csak mondani, hogy a gépjárműadó az egyetlen egy olyan tétel, ami nyilván, pontosan tudja képviselő úr, ugye 700 millió Ft volt, amikor elvették, egyébként a mostani adónyilvántartás alapján olyan 1,1 milliárd Ft lenne, 1 milliárd és 1,1 milliárd Ft között van az az összeg, amit a szombathelyiek befizetnek azért, mert autót használnak, ezt a célt deklaráltan azért határozták meg, hogy az utakra költsék, majd utána ezt az állam elveszi. Azért 5 milliárd mínuszt mindenki szabad szemmel is jól lát. Tehát 5000 millió Ft az, ami kikerül ebből a rendszerből a szolidaritási adó és a gépjárműadó miatt, hogyha az megjönne, akkor szerintem teljesen más típusú vitáink lennének, és az lenne az egyetlen problémánk, hogy nem találunk elég kivitelezőt ahhoz, hogy végre megcsináljuk olyan minőségben az utakat, ahogy egyébként a szombathelyiek ezt megérdemlik. Köszönöm szépen!

Polgármester úr és dr. László győző alpolgármester úr távollétében Horváth Soma alpolgármester úr veszi át az ülés vezetését.

Horváth Soma alpolgármester: Köszönjük szépen alpolgármester úrnak! Azt is mondjuk el amellett, hogy 4,2 milliárd volt már idén majdnem a szolidaritási adó, hogy az állam által elvárt kötelező feladatok, közvilágítás, és még sorolhatnánk, arra ma kaptuk a 47 %-át az állami támogatásnak, és az 53 %-ot nekünk kell előteremteni és nem inflációkövető egyébként, amik ugye súlyosbítják a helyzetünket. Putz Attila képviselő úrnak adom meg a szót.

Putz Attila a Kulturális Oktatási és Civil Bizottság elnöke: Tisztelt Alpolgármester Úr! Tisztelt Közgyűlés! Hát nekem van miről beszélnem ebben a témában, ugye a legnagyobb körzet az enyém, 77 utca van a körzetemben, abből korábban 10 utca újult meg. Ezeken kívül egy pár utcát örököltem, talán kettőt-hármat a korábbi képviselőtől, ami fel lett újítva. A TOP programban az Éhen Gyula lakótelepen 6 utca fog megújulni részben vagy egészben, az Acél, Bártfa, Vas, Ipar, Hámor és Alkotás utcák, ezekre elkészültek a tervek is, a megvalósítási tervek, bocsánat, a Jegenyét kihagytam belőle. Illetve a Közút fejlesztésében kettő járda épül még Zanaton. És akkor ezután az előterjesztésben lévő fejlesztéseket is elmondanám, hogy mit miért csinálunk. Ugye van az állagmegóvás, a Pálya-Saághy útkereszteződése, nagyon sokan jelezték korábban is mindig, hogy ez problémás, ott egy nagyon nagy bukkanó volt, azt most sikerült végre megoldani. Akkor, a felületi zárással a Szeben utcát fogjuk most felújítani, ugye korábban, az előző évben a Brassó utcában volt a felújítás, most a Szeben utca. És az a rész, ahol a lakók szerint évtizedek óta nem történt semmi, még az Ikervár utca van elmaradva, és akkor utána az teljesen fel van újítva az a terület. Akkor a járdaépítéseknél a Bébic-lakótelepen, a Szatmár utcában kezdjük el a betonlapos járda felújításokat. Egyszerre nem fért bele a jelenlegi büdzsébe, ezért négy részben fogjuk, most elkezdjük a Jávor utca és a Csaba utca közötti szakaszon a keleti oldalon. Van ott a Csaba utcán egy buszmegálló, és azt a buszmegállót is össze fogjuk kötni a járdával. Zanaton a Csillag utca betonlapos járdafelújítása fog megtörténni, és felhívnám a figyelmet, hogy én, mint mindenki által zanati képviselőnek titulált képviselő, Zanaton most nagyon visszafogott fejlesztések lesznek, úgyhogy az összes többi, a többi részét érinti a körzetemnek. A parkolók fejlesztésénél a Király utca 11-17. tömbbelsőben már nagyon régóta kérik, ugye ott egy félig megcsinált térkövezés lett, és pont a lakók, hogy be tudjanak a saját házukba menni, az a rész nem lett megcsinálva, de most akkor ezt tudjuk pótolni, legalábbis nagyon remélem. Állagmegóvásnál ugye a Wesselényi utca, ez is többünket érintő téma, nagyon jó, hogy bekerült ebbe a listába. És ami különösen kedves nekem, remélem az Éhen Gyula lakótelep lakóinak is, hogy a Henger utcában lévő kutyafuttató tereprendezése és körbekerítése bekerült ebbe a fejlesztési csomagba, amire azt mondták, hogy soha nem fog megvalósulni. Én úgy gondolom, hogy ezek után van egy kis remény rá, hogy megvalósul. És ahogy mondtam, zanati-belvárosi képviselőként azért sikerült mindent, a területen mindenhol van fejlesztés. És most Zanaton lett a legkevesebb. Köszönöm!

Horváth Soma alpolgármester: Köszönjük szépen! Kelemen Krisztián képviselő úrnak adom meg a szót.

Kelemen Krisztián a Bűnmegelőzési, Közbiztonsági és Közrendvédelmi Bizottság elnöke, tanácsnok: Tisztelt Alpolgármester Úr! Tisztelt Közgyűlés! Szerintem a képviselői munka legnehezebb része a várakozás, hiszen mi, képviselők, minden problémát azonnal megoldanánk, és mindent azonnal felújítanánk, ehhez képest mindig várni kell valamire. Várni a forrásokra, várni a tervekre, az engedélyekre, a kivitelezői kapacitásra, úgyhogy most a Joskar-Olán mi is várunk a TOP Plusz Program megvalósulására, amelyben szerepel a Hunyadi útnak a teljes hosszában történő felújítása, a Pázmány Péter körútnak a felújítása, a Taschler József, a Wälder Alajos utcáknak a felújítása, illetve egy új játszótér kialakítása a Lidl áruház, illetve a Kenyérvíz utca közelében. És ugye emlékeztetnék arra, hogy az előző városvezetés idején a szombathelyiek megismerhették azt, hogy milyen a hullámvasút élményének érzése a Hunyadi út végén található körforgalom kapcsán, de szerencsére sikerült felújítani. Vagy emlékeztetnék arra is, amikor bokaropogtató sétára hívtam dr. Puskás Tivadar akkori polgármester urat és ezt a járdaszakaszt is sikerült felújítani. A tavalyi évben megújult két utca a Joskar-Ola lakótelepen, a Nyár és az Ősz utca, és eközben a Pázmány Péter körút állapota annyira leromlott, hogy nem is lehet vele megvárni a TOP Plusznak a kivitelezését, mert most gyakorlatilag balesetveszélyt kell elhárítani, és ugyanezt a hullámvasútérzést tapasztalhatjuk a Pázmány Péter körúton is. Úgyhogy én nagyon örülök annak, hogy ezt a balesetveszélyt el fogjuk tudni hárítani az idei évben a Pázmány Péter körúton, mert már a Blaguss buszai is maximum 20-szal tudnak közlekedni, annyira rossz a helyzet. Az idei évben megvalósulhat egy járdafelújítás is, a Mikes Kelemen utcai kutyafuttató mellett, és a Joskar-Olaiak, a választókörzetemben élők tudják azt, hogy nekem minden évben nagyon fontos a járdák felújítása, hiszen még mindig rengeteg teendő van, és még mindig nagyon sok járdát kell felújítani és kötelező, hogy minden évben legyen egy járdafelújítás. És ami még nagyon fontos, hogy itt az elkövetkezendő években én azt gondolom, hogyha ezek a felújítások, kivitelezések megvalósulhatnak, akkor ott a városrészen élők egy sokkal komfortosabb környezetben fognak tudni élni. Már csak azért is, mert nyilván én is, mint képviselő, társadalmi munkában, önkéntesként, a Joskar-Ola alapítvány összefogásában próbálunk nagyon sok olyan munkát megvalósítani, vagy nagyon sok olyan tervet megvalósítani, amelyek apróságnak tűnhetnek, de mégis az emberek komfortérzetét növelhetik, lesz egy ilyen is egyébként az elkövetkezendő hetekben, de nem szeretnék spoilerezni, ezt szerintem majd ott a helyszínen, illetve a médiából ki fog derülni. Köszönöm szépen a szót!

Dr. László Győző visszaérkezik a terembe, és átveszi az ülés vezetését.

Dr. László Győző alpolgármester: Köszönöm tanácsnok úr, megadom a szót Gálffy Áron képviselő úrnak, parancsoljon képviselő úr!

Gálffy Áron városi képviselő: Tisztelt Alpolgármester Úr! Tisztelt Közgyűlés! Én úgy gondolom, hogy a délnyugati városrész nagy nyertese ennek az infrastrukturális fejlesztő csomagnak, hiszen útfelújítások, járdaépítés, és még egy gyalogátkelőhely is bekerült ebbe a csomagba, úgyhogy szerintem az ott élők maradéktalanul elégedettek lesznek ezekkel a projektekkel. Egy valamit szeretnék csak kiemelni, hogy vezetői értekezleten felmerült, hogy a Dudás József utcában élők nincsenek meggyőződve arról, hogy az ő utcájuk fel lesz újítva, mert a közgyűlési anyagban Dudás János utca van, aki egy kiváló 21-szeres labdarúgó válogatott MTK játékos volt. Szeretném őket itt a közgyűlés nyilvánosságát is kihasználva megnyugtatni, hogy nincsen Dudás János utca Szombathelyen, úgyhogy a Dudás József utca lesz felújítva, aki egy 56-os forradalmár, és mártírunk volt, úgyhogy nyugodjanak meg, ez az utca lesz felújítva. Köszönöm szépen a figyelmet!

Dr. László Győző alpolgármester: Köszönöm képviselő úr, megadom a szót Németh Ákos tanácsnok úrnak.

Németh Ákos a Fenntarthatósági és Klímastratégiai Szakmai Bizottság elnöke, tanácsnok: Köszönöm a szót. Tisztelt Alpolgármester Úr! Tisztelt Közgyűlés! Kelemen Krisztián képviselőtársam azt mondta, hogy a lenehezebb része a várakozás, és hát én azért nem vagyok benne biztos, hogy ő mindig várakozik, szerintem velem együtt macerálja az érintetteket, hogy mikor lesznek készen, illetve, hogy minden olyan megfelelő minőségben legyen, amit mi szeretnénk, a tervezés, a kivitelezés, minél előbb legyen meg az egész. De hát ennek a feladatnak ez is része azt gondolom, és nagyon boldog vagyok, hogy sikerült végre elérni, hogy a Jászai Mari 1-től egészen ott a szervízútig, vagy ez a kis gyalogjárdáig ott a Krúdyban megépüljön egy új járdaszakasz, illetve egy teljesen új járdaszakasz épült ki a Károly Róbert 1. és a Szent Flórián utca közötti részen. Úgyhogy meglepő módon én azt gondolom, hogy talán én vagyok az a képviselő, akinél a legtöbb új járda épült, pedig eléggé sok a lakótelepi rész a 8-as körzetben. Nagyon örülök, hogy Horváth Attila alpolgármester úr visszajött, mert egy nagy-nagy köszönettel tartozom neki itt a Hajdú utcával kapcsolatban, talán a mai nappal végre felkerül a pont az „i”-re és befejezi a kivitelező ott a járdának is a helyreállítását. Ez egy nagyon nagy volumenű munka volt, hiszen először csak arról volt szó, hogy egy pici szakaszt kell rendbe tennünk, aztán ahogy elmélyedtünk ebben, egyre több feladat jött elő, hiszen nagyon leromlott állapotban volt az útalaptól kezdve a szennyvíz, a vízvezeték, gyakorlatilag ott tokkal-vonóval meg kellett csinálni mindent. És hát lényegesen többe került, mint amennyire azt először beáraztuk, vagy számoltunk vele, úgyhogy nagyon köszönöm mindenkinek, aki ehhez hozzájárult, hogy meg tudott valósulni. Én most azt gondolom, hogy az olyan lett, mint az autópálya, úgyhogy remélem, hogy majd a következő nem az lesz, hogy az ott lakók fekvőrendőrt szeretnének, mert mindenki száguldozik. Ez sajnos néha elő szokott fordulni. De azért az biztos, hogy a kátyúkat nem fogják visszasírni. És akkor bekerült ebbe a programba még több olyan járdaszakasz, ami azt gondolom, hogy kiemeltem fontos, hiszen a Szent Gellért utcában a Kőrösi és a Jászai Mari utca közti szakasz annyira rossz állapotban van jelen pillanatban, hogy talán ez az a rész, ami leginkább rászorul az egész Szent Gellérten a felújításra. Nyilván ez csak a járda, hiszen magát a Szent Gellért utat is most éppen javítják ott a híd felőli részén, illetve a Szent Gellért 64-nél található buszmegállónál, úgyhogy ezúton is köszönöm az ott dolgozóknak. És a másik nagyon fontos rész, az pedig a Gábor Áron utcában két olyan szakasz van az utca egyik felén, amelyik még nem aszfaltos, hanem betonlapos, és most ez a két szakasz, ez talán a Muraszombat utca, és a Jászai Mari utca közti rész, remélem jól mondom, nem, a Kismarton utca és a Jászai Mari utca közti rész. Ez az a szakasz, amit, hogyha most megcsinálunk, akkor teljes egészében, mondjuk egy babakocsival végig lehet menni az aszfaltos oldalon, nem kell a betonlaposokon döcögni. Illetve a Krúdyban a Gazdag Erzsi Óvodánál található az a szakasz, ami megy ki ott az új fitneszpark mellett, és ez is bekerült ebbe a programba, én azt gondolom, hogy az ott élők nagyon-nagyon megérdemlik, és nagy türelemmel voltak, mert a társasházak előtti rész tényleg egészen leromlott állapotban van, és azt is hozzá kell tennem, hogy ott azok a társasházak, a Krúdy 2-18. közötti részen nagyon sokat tesznek a saját környezetükért. Ha valaki elsétál arra, akkor megnézheti, hogy nagyon-nagyon gondozzák, virágosított az egész zöldterület és figyelnek a saját környezetükre, úgyhogy ez még inkább ösztönöz bennünket arra, hogy mi is tegyük hozzá a saját részüket, és megcsináljuk ezt a részt, úgyhogy én köszönöm szépen mindenkinek, aki hozzájárult, hogy ilyen formában ez reméljük, hogy hamarosan meg is fog tudni valósulni. Köszönöm szépen!

Polgármester úr visszaérkezett, visszaveszi az ülés vezetését.

Dr. Nemény András polgármester: Köszönöm szépen, megadom a szót Lukács Dániel képviselő úrnak.

Lukács Dániel városi képviselő: Köszönöm a szót Polgármester Úr! Tisztelt Közgyűlés! Ahogy azt sokszor szoktam emlegetni a belváros, a 7-es választókerület sok esetben speciális helyzetben van. Nehéz úgy rámutatni a térképen egy pontra, vagy akár a kavicsra, hogy arra ne joggal, és könnyen mondhatná az ember, hogy összvárosi érdek annak a fejlesztése. És én nagyon hálás vagyok a frakciótársaimnak, hogy minden esetben, amikor ilyen programokról van szó, akkor ők is átérzik a belváros kiemelt szerepét, és ez a fejlesztési program is abszolút alátámasztja ezt a kiemelt szerepet. Sok, a város szempontjából ütőérnek számító út fog itt állagmegóvással megújulni. Ilyen a Thököly Imre utca, a Hollán Ernő, a Szelestey és a Wesselényi is, ezek mind rossz állapotú utak, amiket nagyon sok szombathelyi használ. Most jobb állapotba fognak kerülni. Valamint a tavalyi évben megújult a Vajda János utca egy szakasza a felületi zárásos technológiával, és azt gondolom, hogy ez mindenki megelégedésére egy nagyon jó technológia, amit tudunk alkalmazni, és itt a költő utcás háromszögben, ami egy választási ígéretem volt, folytatni is fogjuk a felületi zárásos felújításokat. Ebben szerepel a Kosztolányi Dezső utca, a Babits Mihály utca, Vajda János utca és a Balassi Bálint utca közötti szakasza, valamint a Vajda János még be nem fejezett utolsó szakasza is. És van még egy hiánypótló fejlesztés a belvárosi kerületben, ami egy régi tartozásunk, ez a Honvéd út és a Markusovszky utca közötti kerékpárút, ami a város egyik fő kerékpáros ütőere, ez is meg fog újulni, és innentől kezdve az egész szakasz könnyen használható lesz a Gyöngyösparton. Köszönöm szépen a szót!

Dr. Nemény András polgármester: Köszönöm szépen, megadom a szót Horváth Gábor képviselő úrnak.


Horváth Gábor városi képviselő: Tisztelt Közgyűlés! Egy technikai kérdésem lenne, annak idején ugye a jegyzői tájékoztatóban olvastam 2024-ben, hogy a herényi temetőnek lejárt az engedélyes terve, és abban az volt taglalva, hogy ezt meghosszabbítják. Tehát ez 2024-ben megtörtént-e, vagy nem? Nekem most nem kell ez a válasz, írásban jöhet, és ugyanígy volt a Komlósi, és az Áchim András utcának is volt ilyen kiviteli terve, gondolom az is 2019 után, ugyanúgy 2024-ben lejárhatott, és ezek meg lettek-e hosszabbítva, és mennyi pénzbe került ez az önkormányzatunknak? Meghosszabbítottuk-e, és ha meg lettek ezek hosszabbítva, akkor miért nem ezek kerülnek kivitelezésre? Miért a felületi zárásos technológia? Annak idején Kecskés László képviselő 2019-es ciklusváltáskor készült el a négy oladi utcának a megvalósítási kiviteli terve, és ő mindig kérte ezt. Én erre emlékszek, mindig kérte, kérte, és sose lett megvalósítva, de a ciklus végén a Dozmat utca meglett, és ugye itt maradt a Komlósi, Áchim, ami most felületzárásos technológiával lesz megcsinálva, ami helyett egyébként ugye azt kellett volna megcsinálni, aminek 2014-ben meg lettek a tervei, vagy a herényi temetőnél is ugye azt a 60 férőhelyes parkolót kellett volna megépíteni. Akkor minek terveztetünk? Minek szórjuk ki erre a pénzt? Egy költői kérdés egyébként, és Horváth Attilának, meg Nemény András polgármester úrnak azért reagálnék egy dologban, hogy azt mondta Nemény András, hogy nem volt megkülönböztetés, Horváth Attila azt mondta, hogy volt, felolvasnék egy akkori, 2024-es választás előtt egy kommentet, Putz Attilától ellenzékben, „nehéz eredményeket elérni az eddig tapasztaltak alapján”, tehát ez 2024-ben egy önbevallás volt, hogy minket akkor ellenzéki képviselőket megkülönböztettek.

Dr. Nemény András polgármester: Köszönöm. A vitát lezárom, szavazunk, a kiosztott módosító javaslatról szavazunk először most.
Megállapítom, hogy a testület 16 egyhangú igen szavazattal – 1 képviselő nem vett részt a szavazásban és 1 képviselő távol van – elfogadta a javaslatot.

Dr. Nemény András polgármester: Most pedig a módosítással együtt szavazunk a határozati javaslatról.
Megállapítom, hogy a testület 16 egyhangú igen szavazattal – 1 képviselő nem vett részt a szavazásban és 1 képviselő távol van – elfogadta a javaslatot és a következő határozatot hozta:


197 /2026. (VI.18.) Kgy. sz. határozat

1. Szombathely Megyei Jogú Város Közgyűlése megtárgyalta a „Javaslat közlekedési infrastruktúra és egyéb fejlesztésekkel kapcsolatos döntések meghozatalára” című előterjesztést, és elhatározza az előterjesztésben felsorolt fejlesztések megvalósítását. A Közgyűlés egyúttal felhatalmazza a polgármestert, valamint a SZOVA NZr. vezérigazgatóját, hogy gondoskodjanak a szükséges közbeszerzési eljárások lefolytatásáról az Önkormányzat Közbeszerzési Szabályzatában, valamint a SZOVA NZrt. közbeszerzési eljárásai tekintetében pedig Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 20. § (2) bekezdése alapján a társaság Közbeszerzési Szabályzatában foglaltak szerint.

1. A Közgyűlés az 1. pontban meghatározott fejlesztések fedezeteként az Önkormányzat 2026. évi költségvetésében az útfejlesztésekre rendelkezésre álló előirányzatokon felül 300 millió forint összegben ingatlanértékesítési bevételt jelöl meg, amelynek teljesülését az M87-es úttal kapcsolatban a Magyar Állammal kötendő adásvételi szerződések biztosíthatják.

1. A Közgyűlés tudomásul veszi, hogy a tervezett ingatlanértékesítési bevétel esetleges elmaradása esetén a költségvetésben rendelkezésre álló hasonló nagyságú tartalékok teremtik meg a pénzügyi egyensúlyt.

Felelős:		Dr. Nemény András polgármester
	Dr. Horváth Attila alpolgármester
	Horváth Soma alpolgármester
	Dr. Károlyi Ákos jegyző
	 	(A végrehajtásért felelős:
Dr. Gyuráczné dr. Speier Anikó, a Városüzemeltetési és Városfejlesztési Osztály vezetője,
Stéger Gábor, a Közgazdasági és Adó Osztály vezetője)

Határidő:	azonnal


[bookmark: _Hlk215220179]
4./	Javaslat Szombathely Megyei Jogú Város Önkormányzata tulajdonában lévő gazdasági társaságokkal kapcsolatos döntések meghozatalára
Előadók: 	Dr. Nemény András polgármester
			Dr. Horváth Attila alpolgármester  
   	              Dr. László Győző alpolgármester                  
              Meghívottak: 	Kovács Cecília, a SZOVA NZrt. vezérigazgatója, a Szombathelyi Sportközpont és Sportiskola NKft. ügyvezető igazgatója, a SZOVA Szállodaüzemeltető Kft. ügyvezető igazgatója
                                          	Gábor Máté, a FALCO KC Kft. ügyvezető igazgatója

Dr. Nemény András polgármester: Rátérünk a 4. napirendi pontunkra, jelentkezőt nem látok, a vitát lezárom, I. határozati javaslatunk, a FALCO-val kapcsolatos, az ügyvezető megbízásának a meghosszabbításáról, erről szavazunk most.
Megállapítom, hogy a testület 16 egyhangú igen szavazattal – 2 képviselő távol van – elfogadta a javaslatot és a következő határozatot hozta:


198/2026. (VI. 18.) Kgy. számú határozat

1./ Szombathely Megyei Jogú Város Közgyűlése úgy határoz, hogy a FALCO KC Szombathely Sportszolgáltató Kft. ügyvezetőjének 2026. július 1. napjától 2029. június 30. napjáig terjedő 3 év határozott időtartamra Gábor Mátét választja meg munkaviszony keretében, havi bruttó 1.000.000- Ft díjazás ellenében. Az ügyvezető egyéb juttatásai a Közgyűlés által jóváhagyott mindenkor hatályos Javadalmazási Szabályzat alapján kerülnek megállapításra.

2./ A Közgyűlés felkéri a polgármestert, hogy az 1./ pontban megválasztott ügyvezető munkaszerződését aláírja. 

3./ A Közgyűlés felhatalmazza a polgármestert, hogy a társaság módosításokkal egységes szerkezetbe foglalt alapító okiratát aláírja. 

Felelős:		Dr. Nemény András polgármester
	Dr. László Győző alpolgármester
		Dr. Károlyi Ákos jegyző
	 	(A végrehajtásért felelős:
Dr. Gyuráczné dr. Speier Anikó, a Városüzemeltetési és Városfejlesztési Osztály vezetője)

Határidő:	1./ azonnal
		2./ 2026. július 1.
		3./ 2026. július 15.


Dr. Nemény András polgármester: II. határozati javaslatunk a Sportiskolával kapcsolatos határozati javaslat, erről szavazunk most.
Megállapítom, hogy a testület 15 igen, 0 nem, 1 tartózkodással– 2 képviselő távol van – elfogadta a javaslatot és a következő határozatot hozta:

199/2026. (VI. 18.) Kgy. sz. határozat

Szombathely Megyei Jogú Város Közgyűlése Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 19. § (1) bekezdés a) pont am) alpontja alapján a Szombathelyi Sportközpont és Sportiskola Nonprofit Kft. 2026/2027. évi üzleti tervét 360.000 eFt önkormányzati támogatással, 4.000 eFt tervezett adózott eredmény mellett jóváhagyja.

Felelős:		Dr. Nemény András polgármester
		Dr. Horváth Attila alpolgármester
		Dr. László Győző alpolgármester
		Dr. Károlyi Ákos jegyző
	 	(A végrehajtásért:
Dr. Gyuráczné dr. Speier Anikó, a Városüzemeltetési és Városfejlesztési Osztály vezetője
Stéger Gábor, a Közgazdasági és Adó Osztály vezetője
Kovács Cecília, a társaság ügyvezetője)

Határidő:	azonnal


Dr. Nemény András polgármester: Következő a Szállodaüzemeltetőre vonatkozó javaslatunk, erről szavazunk most. 
Megállapítom, hogy a testület 16 egyhangú igen szavazattal – 2 képviselő távol van – elfogadta a javaslatot és a következő határozatot hozta:


200/2026. (VI. 18.) Kgy. számú határozat

1./ Szombathely Megyei Jogú Város Közgyűlése úgy határoz, hogy – nonprofit jellegének cégbírósági bejegyzését követően – a SZOVA Szállodaüzemeltető Nonprofit Kft. és a SZOVA Szombathelyi Vagyonhasznosító és Városgazdálkodási Nonprofit Zrt. a Ptk. 3:44. § (1) bekezdése alapján 2026. december 31. napjával egyesüljön, olyan módon, hogy a SZOVA Szállodaüzemeltető Nonprofit Kft. a SZOVA Nonprofit Zrt-be beolvad.  
 
2./ A Közgyűlés felhatalmazza a SZOVA Nonprofit Zrt. Igazgatóságának elnökét, hogy a SZOVA Szállodaüzemeltető Nonprofit Kft. beolvadására vonatkozó alapítói döntést meghozza.

3./ A Közgyűlés felkéri az egyesülésben résztvevő gazdasági társaságok vezető tisztségviselőit, hogy a Ptk. 3:44. § (2) bekezdése szerinti egyesülési tervet – amely tartalmazza az egyesülési szerződést, az átvevő gazdasági társaság alapító okiratának tervezetét, a beolvadó és az átvevő gazdasági társaság vagyonleltár- és vagyonmérleg tervezetét 2026. június 30. fordulónappal és a SZOVA Nonprofit Zrt. egyesülés utáni nyitó vagyonmérleg- és vagyonleltár tervezetét – a Közgyűlés 2026. szeptemberi ülésére készítsék el.

Felelős:		Dr. Nemény András polgármester
	Dr. Horváth Attila alpolgármester
	Dr. Károlyi Ákos jegyző
	 	(A végrehajtásért:
dr. Gyuráczné dr. Speier Anikó, a Városüzemeltetési és Városfejlesztési Osztály vezetője
Kovács Cecília, a SZOVA NZrt. vezérigazgatója és a SZOVA Szállodaüzemeltető Kft. ügyvezetője
		Dr. Károlyi Ákos, a SZOVA NZrt. Igazgatóságának elnöke)

Határidő: 	1-2. pont: azonnal
		3. pont: 2026. szeptemberi Közgyűlés	


Dr. Nemény András polgármester: Jön a kiosztott javaslatunk a FÉHÉ-re vonatkozó technikai javaslat. Szavazunk most.
Megállapítom, hogy a testület 16 egyhangú igen szavazattal – 2 képviselő távol van – elfogadta a javaslatot és a következő határozatot hozta:


201/2026. (VI.18.) Kgy. sz. határozat

Szombathely Megyei Jogú Város Közgyűlése a FÉHE Fogyatékossággal Élőket és Hajléktalanokat Ellátó Közhasznú Nonprofit Kft. 2025. évi beszámolójának elfogadásáról szóló 160/2026. (V. 28.) Kgy. sz. határozat 1./ és 3./ pontját az alábbiak szerint módosítja:

1./ Szombathely Megyei Jogú Város Közgyűlése a FÉHE Fogyatékossággal Élőket és Hajléktalanokat Ellátó Közhasznú Nonprofit Kft.-nek a számvitelről szóló 2000. évi C. törvény 4. § (1) bekezdése alapján elkészített 2025. évi beszámolóját 

648.240 eFt mérlegfőösszeggel
19.417 eFt adózott eredménnyel elfogadja.

3./ A Közgyűlés a FÉHE Fogyatékossággal Élőket és Hajléktalanokat Ellátó Közhasznú Nonprofit Kft. által elkészített 2025. évi közhasznúsági mellékletet jóváhagyja. 

Felelős:		Dr. Nemény András polgármester
	Dr. László Győző alpolgármester
		Dr. Károlyi Ákos jegyző
	 	(A végrehajtásért:
Dr. Gyuráczné dr. Speier Anikó, a Városüzemeltetési és Városfejlesztési Osztály vezetője
Vinczéné Dr. Menyhárt Mária, az Egészségügyi és Közszolgálati Osztály vezetője
Stéger Gábor, a Közgazdasági és Adó Osztály vezetője
Németh Klára, a társaság ügyvezetője)

Határidő:	azonnal


Dr. Nemény András polgármester: Most pedig a kiosztott javaslatok közül a Sportiskolára vonatkozó javaslat, itt szeptember 1-től új ügyvezető kinevezését javasoljuk, az eddigi gazdasági vezető, Jákfalviné Dankovics Líviát javasoljuk ügyvezetőnek, aki egyben a gazdasági vezetői munkakörét is megtartja, tehát emellett látja el az ügyvezetőséget. Köszönjük a munkát a korábbi ügyvezetőnek, Kovács Cecíliának, aki nyilván nem fog elszakadni a cégtől, mindenben segíti abban a pozícióban, helyzetben, amiben csak tudja, erről szavazunk most.
Megállapítom, hogy a testület 15 igen, 0 nem, 1 tartózkodással – 2 képviselő távol van – elfogadta a javaslatot és a következő határozatot hozta:


202/2026. (VI.18.) Kgy. sz. határozat

1.  Szombathely Megyei Jogú Város Közgyűlése úgy határozott, hogy Kovács Cecíliának a Szombathelyi Sportközpont és Sportiskola Nonprofit Kft.-nél az ügyvezetői feladatok ellátáshoz kapcsolódóan fennálló, határozatlan idejű megbízási szerződését 2026. augusztus 31. napjával közös megegyezéssel megszünteti.

1. A Közgyűlés a Szombathelyi Sportközpont és Sportiskola Nonprofit Kft. ügyvezetőjének 2026. szeptember 1. napjától 2029. augusztus 31. napjáig terjedő határozott időtartamra Jákfalviné Dankovics Líviát választja meg, munkaviszony keretében, havi bruttó 1.000.000,- Ft díjazás ellenében azzal, hogy ügyvezetői feladatait a gazdasági vezetői munkaköre mellett látja el. Az ügyvezető egyéb juttatásai a Közgyűlés által jóváhagyott mindenkor hatályos Javadalmazási Szabályzat alapján kerülnek megállapításra.

1. A Közgyűlés felkéri a polgármestert, hogy Kovács Cecília megbízási jogviszonyának megszüntetése, illetve Jákfalviné Dankovics Lívia munkaszerződésének megkötése, valamint a társaság módosításokkal egységes szerkezetbe foglalt alapító okiratának aláírása érdekében a szükséges intézkedéseket megtegye.

Felelős:  		Dr. Nemény András polgármester
   			Dr. László Győző alpolgármester
 			Dr. Károlyi Ákos jegyző
   			(A végrehajtásért felelős:
Dr. Gyuráczné dr. Speier Anikó, a Városüzemeltetési és Városfejlesztési Osztály vezetője
			a társaság ügyvezetője)

Határidő: 	1.-2. pont: azonnal
			3. pont: 2026. szeptember 15.




5./	Javaslat a közterület használatának szabályairól szóló 2/2011. (I.31.) önkormányzati rendelet módosítására 
Előadók:        	Dr. Nemény András polgármester
			Horváth Soma alpolgármester
			Dr. Károlyi Ákos jegyző


Dr. Nemény András polgármester: A következő napirendnél sem látok jelentkezőt, a vitát lezárom, szavazni fogunk a rendeletmódosításról, most.
Megállapítom, hogy a testület 16 egyhangú igen szavazattal – 2 képviselő távol van – elfogadta a javaslatot és az alábbi rendeletet alkotta:


Szombathely Megyei Jogú Város Önkormányzata Közgyűlésének
13/2026. (VI.18.) önkormányzati rendelete
a közterület használatának szabályairól szóló 2/2011. (I.31.) önkormányzati rendelet módosításáról
              (A rendelet hiteles szövege a jegyzőkönyv mellékletét képezi.)

6./	Tájékoztató a lejárt határidejű közgyűlési határozatok végrehajtásáról
	Előadó: 	Dr. Károlyi Ákos jegyző

[bookmark: _Hlk219962588]Dr. Nemény András polgármester: 6. napirendünknél jelentkezőt nem látok, szavazunk.
Megállapítom, hogy a testület 16 egyhangú igen szavazattal – 2 képviselő távol van – elfogadta a javaslatot és a következő határozatot hozta:

203/2026. (VI. 18.) Kgy. számú határozat

1.	A Közgyűlés a lejárt határidejű közgyűlési határozatok végrehajtásáról szóló tájékoztatót elfogadja.

2.	A Közgyűlés jóváhagyja a 96/2026. (III.26.) Kgy. számú határozat 2. pontja határidejének a 2026. szeptemberi Közgyűlésre történő módosítását.

Felelős:		Dr. Károlyi Ákos jegyző
(A végrehajtás előkészítéséért:
Sütő Gabriella, a Főépítészi Iroda vezetője)

Határidő:	a 2. pontban foglaltak szerint

                   

7./	Jegyzői tájékoztató a Polgármesteri Hivatal törvényességi és hatósági munkájáról, a Hivatal tevékenységéről
	Előadó:		Dr. Károlyi Ákos jegyző



Dr. Nemény András polgármester: Most a 7. napirendi pontunk jön, erről szavazunk most.
Megállapítom, hogy a testület 16 egyhangú igen szavazattal – 2 képviselő távol van – elfogadta a javaslatot és a következő határozatot hozta:

204/2026. (VI.18.) Kgy. számú határozat

A Közgyűlés a törvényesség helyzetéről és a hatósági munkáról, valamint a Hivatal tevékenységéről szóló tájékoztatót elfogadja.

Felelős:		Dr. Károlyi Ákos jegyző

Határidő:	azonnal


Dr. Nemény András polgármester: Ezzel a nyílt ülésünk végére értünk, köszönjük mindenkinek a munkát és a figyelmet! Ha lesz szükség rá, akkor összehívunk rendkívüli közgyűlést nyáron, ilyen szokott lenni, de talán nem fog előfordulni, mindenkit szeretettel várunk majd a Karneválra augusztusban, de addig is jó munkát kívánok, hiszen a képviselők ettől még dolgoznak tovább folyamatosan a választókörzeteikben és azon kívül is. Ezzel az ülést lezártam, zárt ülést rendelek el. 


A Közgyűlés nyilvános ülését polgármester úr 12 óra 34 perckor berekesztette.






	/: Dr. Nemény András :/	/: Dr. Károlyi Ákos:/
	polgármester	jegyző













Záradék:

A Közgyűlés ülésén megalkotott normatív határozatok és az alábbi rendelet:


· Szombathely Megyei Jogú Város Önkormányzata Közgyűlésének 13/2026. (VI.18.) önkormányzati rendelete a közterület használatának szabályairól szóló 2/2011. (I.31.) önkormányzati rendelet módosításáról


2026. június 18. napján kerültek kihirdetésre a Polgármesteri Hivatal hirdetőtábláján történő kifüggesztés útján.





                                                                                                                                             /:  Dr. Károlyi Ákos :/		                                                                                       
                                                                                                                                                            jegyző                  

Telefon: +36 94/520-100
Fax:+36 94/520-243
Web: www.szombathely.hu

